Film 'Drishyam2' ge cast aai actor Akshaye Khanna gulhijje - vNews.mv\nފިލްމު "ދްރިޝްޔަމް-2" ގެ ކާސްޓާ އެކްޓަރ އަކްޝޭ ކަންނާ ގުޅިއްޖެ\nމަރިޔަމް ޝާހިދާ 04 May 2022, 19:32\nއެކްޓަރު އަޖޭ ދޭވްގަންއާއި ބަތަލާ ތާބޫ މުހިއްމު ރޯލްއިން ފެނިގެންދިޔަ "ދްރިޝްޔަމް" ގެ ސީކުއެލްއާއި އެކްޓަރު އަކްޝޭ ކަންނާ ގުޅިއްޖެއެވެ.\nތާބޫގެ އަމިއްލަ އިންސްޓަގްރާމް އެކައުންޓުން އެކްޓަރު އަކްޝޭ ކަންނާއާއެކު ނަގާފައިވާ ފޮޓޯއެއް ހިއްސާކުރަމުން މިޚަބަރުވަނީ ކަށަވަރު ކޮށްދީފައެވެ. ތާބޫ ބުނެފައިވަނީ އަކްޝޭ ކަހަލަ ކުޅަދާނަ އެކްޓަރަކާއެކު މަސައްކަތްކޮށްލަން ލިބުމަކީ ލިބުނު ވަރަށް ބޮޑު އުފަލެއް ކަމަށެވެ.\nކުރީގެ އެކްޓަރު ވިނޯދް ކަންނާގެ ދަރިފުޅު އަކްޝޭ ކަންނާ ފިލްމީ ދާއިރާއާއި ގުޅިފައިވަނީ 1997 ވަނަ އަހަރު ފިލްމު "ހިމާލަޔާ ޕުތްރާ" އިންނެވެ. އެއަހަރުގެ އެންމެ މޮޅު ސަޕޯޓިންގް ރޯލްގެ އެވޯޑް އުފުލާލުމަށްފަހު އޭނާގެ ފިލްމީ ކެރިއަރު ވައިގައި ހިފީ 1999 ވަނަ އަހަރު ކުޅުނު ލޯބީގެ ރީތި ފިލްމު "ތާލް" ގައި ދެއްކި މޮޅު އެކްޓިންގެ ހުނަރުންނެވެ. އެއަށްފަހު ފިލްމު "ދިލްޗަހަތޭހޭ"، ކޮމެޑީ ފިލްމު "ހަންގާމާ" އަދި ފިލްމު "ހަލްޗަލް" އިން އަކްޝޭއަށް ގިނަ ބައެއްގެ މަގުބޫލުކަން ލިބިގެންދިޔައެވެ.\nއެއަށްފަހު ދެން އަކްޝޭ ފެނިގެންގޮސްފައިވަނީ ގިނައިން ނުބައިބައި ރޯލްތަކުންނެވެ. އެކްޓަރު އަޖޭއާއެކު ފިލްމު "ދްރިޝްޔަމް 2" އަށް އަކްޝޭ ސޮއިކޮށްފައި ވާއިރު މީގެކުރިންވެސް2އެކްޓަރުންވަނީ އެކުގައި މަސައްކަތް ކޮށްފައެވެ. އެއީ 2002 ވަނަ އަހަރު ރިލީޒްވި ފިލްމު "ދީވާންގީ" ގައެވެ.\n2013 ވަނަ އަހަރު ރިލީޒްވި މަލަޔާޅަމް ފިލްމުގެ ރިމޭކް "ދްރިޝްޔަމް" ގެ ސީކުއެލްއިން އަކްޝޭ ފެނިގެންދާނީ ކޮން ރޯލަކުންކަމެއް އަދި ހާމަކޮށްފައެއް ނުވެއެވެ. ފިލްމުގައި ބަތަލާ ތާބޫ ފުލުހެއްގެ ރޯލްއިން ފެންނައިރު މިފަހަރުގެ ބައިންވެސް އަޖޭ ފެނިގެންދާނީ އަމިއްލަ އާއިލާއަށް ކުރިމަތިވާ ކޮންމެ ނުރައްކަލަކުންވެސް އާއިލާގެ މެމްބަރުން ހިމާޔަތްކޮށްދޭ ޒިންމާދާރު ބައްޕައެއްގެ ރޯލުންނެވެ.


ފުވައްމުލައް ސިޓީ އެތެރޭގެ މަގުތައް ނިމޭނީ އަންނަ އަހަރު ނޮވެމްބަރުގައި – އެމްޓީސީސީ – Mikal News\nއެމްޓީސީސީގެ ފަރާތުން ފުވައްމުލައް ސިޓީ ކައުންސިލާއި އެކު މަދގުހެދުމާއި ގުޅޭގޮތުން މަޝްވަރާ ކުރުމަށް މިއަދު ބޭއްވި ބައްދަލުވުން\nފުވައްމުލައް ސިޓީގެ އެތެރޭގެ މަގުތައް ހެދުމުގެ މަސައްކަތް ނިންމާލެވެނީ އަންނަ އަހަރު ނޮވެމްބަރު ހިސާބުގައި ކަމަށް އެމްޓީސީސީއިން ހާމަކޮށްފިއެވެ.\nއެމްޓީސީއިން މިހެން ހާމަކޮށްފައި ވަނީ މިއަދު ފުވައްމުލައް ސިޓީ ކައުންސިލާއެކު ބޭއްވި ބައްދަލުވުމުގައެވެ. މިއަދު އެމް.ޓީ.ސީ.ސީ ގެ ސީނިއަރ މެނޭޖްމެންޓްގެ ޓީމުން ވަނީ ފުވައްމުލައް ސިޓީ ކައުންސިލާއި އެކު ފުވައްމުލައް ސިޓީގެ އެތެރޭގެ މަގުތައް ހެދުމުގެ މަޝްވަރާ ކުރައްވާފައެވެ. މި ބައްދަލުވުން ބޭއްވުނީ ފުވައްމުލައް ސިޓީ ކައުންސިލްގެ ޖަލްސާ ކުރާ މާލަމުގައި މިއަދު، 25 ނޮވެމްބަރު 2020 ދުވަހުގެ ހެނދުނުއެވެ.\nމިއަދުގެ ބައްދަލުވުމުގައި އެމްޓީސީސީގެ ސީއިއޯ އާދަމް އާޒިމުއާއި އެމްޓީސީގެ ޖެނެރަލް މެނޭޖަރުން ފެންވަރުގެ ބޭފުޅުން ބައިވެރިވެވަޑައިގެންފައި ވެއެވެ. ފުވައްމުލައް ސިޓީ ކައުންސިލްގެ ފަރާތުން ބައްދަލުވުމުގައި ފުވައްމުލައް ސިޓީގެ މޭޔަރު ފަލާޙު ޝަރީފުއާއި ޑެޕިއުޓީ މޭޔަރު މުހައްމަދު ޟިރާރުގެ އިތުރުން އިތުރުން ސިޓީ ކައުންސިލް އިދާރާގެ އިސް ބޭފުޅުން ބައިވެރިވެފައުި ވެއެވެ.\nމި ބައްދަލުވުމަށްފަހު ފުވައްމުލައް ސިޓީ ކައުންސިލުން ހާމަކޮށްފައި ވަނީ މިއަދުގެ ބައްދަލުވުން ބޭއްވުނީ ރަށުގެ އެތެރޭގެ މަގުތައް ހެދުން އަވަސް ކުރުމާއި ގުޅޭ ގޮތުން މަޝްވަރާ ކުރެވިފައިވާ ކަމަށެވެ. އެގޮތުން ފުވައްމުލައް ސިޓީގެ ރަށުގެ އެތެރޭގެ މަގުތައް ހެދުމުގެ ސްޕީޑް އަވަސް ކުރުމަށްޓަކައި ކުރިޔަށް އޮއްތަނުގައި އެއްފަހަރާ 10 ޓީމް ބޭނުން ކޮށްގެން 10 ސަރަހައްދެއްގައި އެއްފަހަރާ މަސައްކަތް ކުރިޔަށް ގެންދާނެ ކަމުގެ ޔަގީން ކަން ސީއީއޯ އާދަމް އާޒިމު ދެއްވާފައި ވާކަމަށް ހާމަކޮށްފައި ވެއެވެ.\nއެމްޓީސީސީގެ ފަރާތުން ފުވައްމުލައް ސިޓީ ކައުންސިލާއި އެކު މަދގުހެދުމާއި ގުޅޭގޮތުން މަޝްވަރާ ކުރުމަށް މިއަދު ބޭއްވި ބައްދަލުވުން- އެމްޓީސީސީގެ އިސްފަރާތްތައް\nބައްދަލުވުމާއި ގުޅޭ ގޮތުން މިކަލް ނޫހަށް މައުލޫމާތު ލިބުނުގޮތުގައި އެތެރޭގެ މަގުތައް ހެދުން ހަލުއިކުރުމުގެ ގޮތުން އިތުރު މީހުން މަސައްކަތަށް ނެރުމާއި މެޝިނަރީތައް އިތުރުކުރުމަށް ވެސް މިއަދުގެ ބައްދަލުވުމުގައި ވާހަކަ ދެކެވިފައި ވެއެވެ. އަދި އަންނަ އަހަރު ނޮވެމްބަރު މަހު މެދެއްހާ ހިސާބަށް ފުވައްމުލަކުގެ އެތެރޭގެ 31 މަގުގެ މަސައްކަތް އެއްކޮށް ނިންމުމަށް ވަނީ ކަނޑައޅާފައެވެ.\nއެމްޓީސީން މިހާރު ވަނީ ފުވައްމުލައް ސިޓީގެ އެތެރޭގެ މަގުތައް ހެދުމުގެ މަސައްކަތަށް ޚާއްސަ އިސްކަމެއް ދީގެން ކުރުމަށް ނިންމާފައެވެ.\nފުވައްމުލައް ސިޓީގެ މަގުތައް ހެދުން ލަސްވާތީ އެމައްސަލާގައި ފުވައްމުލަކު އުތުރު ދާއިރާގެ މެމްބަރު މުހައްމަދު ރަޝީދު ވަނީ ހައުސިން އެންޑް ޕްލޭނިން މިނިސްޓަރު އަސްލަމާއި މި ނޮވެމްބަރު މަހު6ގައި މަޖުލީހުގައި ސުވާލުކޮށްފައެވެ.\nއެމްޓީސީސީގެ ފަރާތުން ފުވައްމުލައް ސިޓީ ކައުންސިލާއި އެކު މަދގުހެދުމާއި ގުޅޭގޮތުން މަޝްވަރާ ކުރުމަށް މިއަދު ބޭއްވި ބައްދަލުވުން- ސިޓީ ކައުންސިލްގެ އިސްފަރާތްތައް\nފުވައްމުލަކުގެ މަގުތައް ހެދުން 2019 ވަނަ އަހަރު މާރިޗު މަހު އެމްޓީސީސީއާއި ހަވާލުކުރުމަށްފަހު، އެދެވޭ މަސައްކަތެއް ނުފެނި އަހަރެއްހާ ދުވަސް ވެގެން ދިއުމުން، މިއަހަރު ކުރީކޮޅުު ފުވައްމުލަކު ރިންގް ރޯޑް (ނާއިބު ތުއްތު މަގު) ހެދުން ލަސްވާތީ އާމުން ޝަކުވާ ކުރަމުން އަންނަނިކޮށް ސީއީއޯ އާދަމް އާޒިމު ފޭސްކުބް މެދުވެރިކޮށް ވިދާޅުވެފައި ވަނީ މިއަހަރު ޖުލައިމަށް ނިމުމުގެ ކުރިން ފުވައްމުލަކުގެ މަގުތަކުގެ މަސައްކަތް ބާރަށް ކުރިޔަށްދާތަން ރަށުގެ ރައްޔިތުންނަށް ފެނިގެންދަނެ ކަމަށެވެ. ސީީިއޯ ވިދާޅުވި ގޮތަށް ޖުލައ ިމަހު މަސައްކަތް ހަލުއި ކަމާއެކު ކުރިޔަށް ގެންގޮސް ނިންމާލީ ހަމައެކަނި ރިންގްރޯޑުގެ މަސައްކަތެވެ. އެތެރޭގެ މަސައްކަތްތައް ފެށުނު ކަމުގައި ވިޔަސް މަސައްކަތުގެ ސްޕީޑް ދަށްވެ އާއްމުގެ ޝަކުވާ ބޮޑުުވެފައިވެއެވެ.\nފުވައްމުލަކުގެ ރިންގް ރޯޑުގެ 2.7 ކިލޯމީޓަރުގެ މަސައްކަތް އެމްޓީސީސީ އާއި ހަވާލުކޮށްފައި 2019 ވަނަ އަހަރުގެ މާރޗް މަހު 27 ގައި ވަނީ 240 (8 މަސް) ދުވަހުގެ ތެރޭގައި ނިންމުމަށެވެ. ނަމަވެސްް އެމަސައްކަތް އަދިވެސްމުޅިން ނިންމާ ނުލެވެއެވެ. އެގޮތުން އެމަގުގެ ސްޕީޑް ބްރޭކަރާއި ޕާކިން އޭރިއާއައި މަގުގެ ކުރެހުން އަދި އެއްކޮށް ނިންމާލެވިފައި ނުވާކަމަށް ވެއެވެ.\nފުވައްމުލަކު އެތެރޭގެ 31 މަގެއް ހެދުމުގެ މަސައްކަތް 730 ( ގާތްގަޑަކަށް2އަހަރު) ދުވަސް ތެރޭގައި ނިންމުމަށް އެމްޓީސީސީ އާއި ހަވާލުކޮށްފައި ވަނީ ޖުލައި 2019 ގައެެވެ. މިހާރު 16 މަސް ފާއިތުވެ ބާކީ 8 މަސް ދުވަސް އޮތް އިރު ޕްރޮޖެކްޓްގެ ޝެޑިއުލާއި އެއްގޮތަށް މަސައްކަތްތައް ކުރިޔަށް ނުދާކަން ފުވައްމުލަކުގެ ގިނަ ބަޔަކު ފާހަގަ ކުރެއެވެ. މިއަދު އެމްޓީސީސީގެ ފަރާތުން ހާމަކުރެއްވި ގޮތުން މިމަސައްކަތް ނިންމަން އަދި އިތުރު 1 އަހަރު ދުވަސް ނަގާނެއެވެ. އެގޮތުން މަސައްކަް ނިންމަން މިހާރު ކަނޑައަޅަފައި ވަނީ 2021 ވަނަ އަހަރު ނޮވެމްބަރު މަހު މެދެއްހާ ހިސާބަށެވެ.\nފުވައްމުލަކު އެތެރޭގެ މަގުތައް ހެދުމުގެ މަސައްކަތުގެ ތެރެއިން\nއިއްޔެ އައްޑޫއިން ކަނޑުމަގުން ފުވައްމުލައް ސިޓީއަށް އައި އެމްޓީސީގެ ޓީމުން ވަނީ ފުވައްމުލަކުގައި ހުރި އެކުންފުނީގެ ސައިޓް އޮފީހަށް ޒިޔާރަތްކޮށް ފައެއެވެ.\nގުޅުންހުރި މައުލޫތައް:އެމްޓީސީސީ, އެތެރޭގެ މަގު ހެދުން, ފުވައްމުލައް ސިޓީ


Ihkulaastheri vaasheve! | #Dhiislam\n5 months ago | 1 comment| July 12, 2017\nމީސްތަކުންނަށް އެހީތެރިވެ ހެޔޮ ފޯރުކޮށްދިނުމަކީ ވަރަށްވެސް ދަރުމަ ހުރި ކަމެކެވެ. ނަމަވެސް ނިޔަތް ރަގަޅު ނަމައެވެ. ތިމާ ހެޔޮ ފޯރުކޮށްދިން މީހާގެ ކިބައިން އޭގެ ބަދަލު ލިބުމުގެ ނިޔަތުގައި އެއްވެސް މީހަކަށް އެހީތެރިނުވާށެވެ! އެއްވެސް މީހަކު ތިބާއަށް އެކަމަށް މަޖުބޫރުކުރި ހެއްޔެވެ؟\nއެހެނެއްކަމަކު މީސްތަކުންނަށް ހެޔޮ ފޯރުވައި އެހީތެރިވެ އުޅުމަށް އަމުރުކުރައްވި އިލާހުގެ ޙަޟުރަތުން ހެޔޮކަމުގެ ބަދަލުލިބުމަށް އެދޭނަމަ، އެކަލާނގެ މަޚުލޫޤުނަށް ހެޔޮފޯރުކޮށްދީ އުޅޭށެވެ! މުއުމިނުންގެ ސިފައަކީވެސް އެއީ އެވެ. ﷲ ތަޢާލާ، މުއުމިނުންގެ ސިފަ ބަޔާންކުރައްވަމުން ވަޙީކުރައްވާފައިވެއެވެ. وَيُطْعِمُونَ الطَّعَامَ عَلَى حُبِّهِ مِسْكِينًا وَيَتِيمًا وَأَسِيرًا (الإنسان: 8) މާނައީ: ތިމަންމެން ތިޔަބައިމީހުންނަށް ކާންދޭކަން ކަށަވަރީ ﷲގެ ވަޖްހުފުޅަށްޓަކައެވެ. ތިޔަބައިމީހުންގެ ކިބައިން އެކަމުގެ އުޖޫރައެއް އަދި ޝުކުރަކަށްވެސް ތިމަންމެން ނޭދެމެވެ.\nއެކަލާނގެ ބަދަލުދެއްވާނެކަން ކަށަވަރެވެ. އަދި އެބަދަލު ވާހުށީ، ތިބާ ކޮށްދިން ހެޔޮކަމަށްވުރެ ބޮޑު އަދި ފުރިހަމަ ބަދަލަކަށެވެ. އެކަލާނގެ ވަޙީކުރައްވާފައިވެއެވެ. وَمَا تُنفِقُوا مِنْ خَيْرٍ يُوَفَّ إِلَيْكُمْ وَأَنْتُمْ لاَ تُظْلَمُونَ (البقرة: 272) މާނައީ: އަދި މުދަލުން ތިޔަބައިމީހުން ހޭދަކުރާ އެއްޗެއްގެ ސަވާބާއި ދަރުމަ ފުރިހަމަޔަށް ތިޔަބައިމީހުންނަށް ލިބޭނެތެވެ. އަދި ތިޔަބައިމީހުންނަށް ބޭއިންސާފު ނުކުރައްވާ ހުއްޓެވެ.\nނަމަވެސް ހެޔޮކަން ރައްދުވި މީހާގެ ކިބައިން ބަދަލު ލިބޭނެކަމަށް އުއްމީދުކޮށްފިނަމަ، ފަހަރުގައި ތިބާއަށް މާޔޫސްކަން ފިޔަވައި އިތުރު އެއްޗެއް ނުލިބިވެސް ހިނގައިދާނެއެވެ. ހެޔޮފޯރުކޮށްދިނުމަކީ އިލާހީ އަމުރުފުޅެކެވެ. އެކަމަށް އަޖުރު ދެއްވާނީވެސް އެއިލާހެވެ. އެކަލާނގެ ތިބާއަށް ރަގަޅު ބަދަލެއް ދެއްވާނެއެވެ. އަދި ކިއެއްތަ! ފުރިހަމަ ބަދަލެއް ދެއްވާނެއެވެ.\nބޭނުންޖެހިފައިވާ މީހަކަށް އޭނާގެ މުހުތާދު ފުއްދައިދިނުމުން، ވަގުތުން ފުރަތަމަވެސް ލިބިގެންދާ ބަދަލަކީ ފެންނަފެނުމަށް ތިބާގެ ޖީބު ހުސްވިޔަސް ތިބާގެ ހިތަށް ހަމަޖެހުމާއި އުފާވެރިކަން ލިބިގެން ދިއުމެވެ. ހެޔޮކަމުގެ ބަދަލުގައި އެހެން އެކައްޗެއް ނުލިބި ހަމައެކަނި މިކަން ޙާޞިލުވިޔަސް ތިބާއަށް ފުދިގެންނުވޭ ހެއްޔެވެ؟ ހިތްހަމަޖެހުމާ އުފާވެރިކަން ހޯދުމަށް އިންސާނުން ކުރާ ބުރަ މަސައްކަތް ތިބާއަށް ވެސް ފެންނާނެއެވެ. އެކަމަކުވެސް ގިނަ ބަޔަކަށް އެ އުފާވެރިކަން ޙާޞިލެއްނުވެއެވެ.\nހެޔޮފޯރުކޮށްދޭށެވެ! އަދި އެކަމަށް އަމުރުކުރެއްވި ފަރާތުގެ ކިބައިން ބަދަލު ލިބުމަށް އުއްމީދުކުރާށެވެ! ތިބާ ނާއުއްމީދުވާން ނުޖެހޭނެކަން ކަށަވަރެވެ!\nAlhamdulillah alhamenge weri Maai ilaahu ALLAH\nAlhameni Maai ALLAH ge waguhufulhahtaka\nEkaku anehkakah eheetherive ulhey alhunthakeh\nKamuga lahwawaandheyve aameen ya Rahbb


އޯގާތެރި އެކުވެރިޔާ – ދިވެހި ނޫސް\nHome ⁄ ވާހަކަ ⁄ އޯގާތެރި އެކުވެރިޔާ\nއޯގާތެރި އެކުވެރިންނަކީ ވަރަށް މަދު ބަޔެކެވެ. އެއީ ރަން މުތުންނޭ ބުންޏަކަސް ގޯހަކަށް ނުވާނެއެވެ. ތިމާ އެންމެ ބޭނުން ޖެހޭ ދުވަހު ތިމާއަށް އަޅާލާ ފަޅުފިލުވާދީ އެކަނިވިޔަނުދޭނި ހަމަ އެފަދަ އެކުވެރިންނެވެ.\nމީސް މީޑިޔާއަކީ އަބަދުވެސް އަހަރެން ކޮންމެ ދުވަހަކު ހާވާއެއްޗެކެވެ. މީހުން ކޮށްފައި ހުންނަ ޕޯސްޓްތައް ބަލާލާ ސަމާސަކޮށްލުން އެއީ އަބަދުވެސް އަހަރެން ކުރާހިއްވާ ކަމެކެވެ. މިހެން އުޅުމުގެ ތެރޭގަ އަހަރެންނަށް އާ ރަހްމަތްތެރިޔަކު ލިބިގެންދިޔައެވެ. އަންހެން ރަހްމަތްތެރިޔެކެވެ. ވަރަށްވެސް ސަމާސާބޮޑު އަނގަތަޅާ ތަފާތު އަންހެނެކެވެ. ޖެއްސުންވެސް ބައެއްފަހަރު އެހާމެކޮށްލައެވެ. އޮންލައިންވާއިރަށް އެންމެ ފުރުތަމަވެސް ގޮވާލާނެއެވެ. ނުކައި ނުބޮއެ ހުރިކަން އިނގިއްޖެނަމަ ހަޅޭއްވެސް ލަވާނެއެވެ. މިވަރުގެ އަންހެނަކު އަދި އަހަރެން ދުވަހަކުވެސް ނުދެކެމެވެ.\nރޯދަމަސް އައިސްވެސް ޖެހިއްޖެއެވެ. އެކުވެރިޔާ އަބަދުވެސް އަހަރެންގެ ހާލު ބަލާހަދައެވެ. އެކަނި ދިރިއުޅުމެއް އުޅެމުންދާތީ ރޯދަ ވިއްލަން ހަދަނީ ކިހިނެއްތޯ އަބަދުވެސް ސުވާލުކުރެއެވެ. ނަމާދަށް ބަރާބަރަށް ދޭތޯ ބަލައެވެ. ދީނީގޮތުން ދޭންވާ އެތައް ނަސޭހަތެއްދެއެވެ. އަދި މީހަކާ އަވަހަށް އިނުމަށް ނަސޭހަތްތެރިވެއެވެ. އެކުވެރިޔާގެ ނަސޭހަތްތައް އަބަދުވެސް އަހަރެން އަޑުއަހަނީ އަޑުއަހާ ހިތުންނެވެ. އެންމެ ފަހަށް މީސްމީޑިއާއިން ނަމްބަރު ލިބި ވައިބާއިން ދެމީހުން ވާހަކަދައްކަންފެށީމެވެ. އެކަކު އަނެކަކަށް ބައެއްފަހަރު ގުޅާ ޖެއްސުންކުރަންވެސް ފެށިގެންދިޔައެވެ. އެކުވެރިޔާ އަބަދުވެސް އެދެނީ އޭނާ ގޭގަ އޮންނަން ފޫހިވާތީ ބޭރަށް ގެންދިޔުމަށްށެވެ. އަހަރެން ވީވަރަކުން ވަގުތު ހޯދައިގެން އެކުވެރިޔާ ގޮވައިގެން ބޭރަށްދާންފެށިމެވެ. މިހެން އުޅުމުގެތެރޭގަ އޭނާ ގޮވައިގެން ގެޔަކަށް ދިޔުމަށް އެދުނެވެ. އެގެޔަކަށް ދިޔުމުން އަހަރެންނަށް ލިބުނީ އިތުރު އުފަލެކެވެ. އަހަރެންގެ އެކުވެރިޔާއަކީ އަހަރެންގެ ވަރަށް ގާތް ރައްޓެއްސެއްގެ ދޮންތައެވެ. އެހިސާބުން ގުޅުން އިތުރަށް ވަރުގަދަވިޔެވެ.\nދުވަސްގަނޑަކަށްފަހު ދެމީހުން ދެމެދުގާ ވަރަށް ބޮޑަށް އިތުބާރު އުފެދުނެވެ. އެކުވެރިޔާގެ ފޮރުވިފައިވާ ބޮޑެތި ހިތާމަތައް އޭނާ އަހަރެންނާ ހިއްސާކުރިޔެވެ. އޭނާއަކީ ބަލިމީހެއްކަން އަހަރެންނަށް އެހިސާބުން އެނގުނެވެ. އަދި ހަޔާތުގާ ކަންތައް ދިމާވެފާނީ ވަރަށް ހިތްދަތިކޮށްކަން އެނގިގެންދިޔައެވެ. އެހިސާބުން އަހަރެންނަށް ވެވުނު އެހީއެއް އެކުވެރިޔާއަށް ވާންފެށިމެވެ. އެކަމާ އެކުވެރިޔާ ވަރަށް އުފާކުރިޔެވެ. އަދި އަބަދުވެސް ޝުކުރުއަދާކުރެއެވެ. މިއަދު އޭނާ މިދުނިޔޭގަ އެންމެ އިތުބާރުކުރާ މީހަކަށް އަހަރެން ވެގެންދިޔައެވެ.\nއަހަރުތަކަށްފަހު އަހަރެން ކައިވެނިކޮށްފީމެވެ. އެކުވެރިޔާ އެކަމާ ވަރަށްވެސް އުފާކުރިޔެވެ. ކައިވެނިކޮށްގެން އަހަރެން އަންހެނުން ރަށަށް ބަދަލްވެ އެހެން އަންނަ ދަތުރުވަރެއްގާ ވަރަށް މަދުފަހަރަކުނޫނީ އެކުވެރިޔާއާ ދިމާވެސްނުވެއެވެ. މިހެން އުޅެމުން ގޮސް އަހަރެންގެ ކައިވެންޏަށް އަހަރެއްވީ ދުވަހު އަހަރެން ހެނދުނު ސައިބޮއެގެން އައިސް ފޯނު ބަލާލިތަނުން ފެނިގެންދިޔައީ މިސްކޯލްއަކާ މެސެޖެކެވެ. މިސްކޯލްއަކީ އަހަރެން އެކުވެރިޔާގެ ބޭބެގެ މިސްކޯލްއެކެވެ. މެސެޖްގައިވަނީ އެކުވެރިޔާ ނިޔާވި ވާހަކައެވެ. އަހަރެންނަށް ގަބޫލްވެސް ފުރުތަމަ ނުކުރެވުނެވެ. އަވަސްއަވަހަށް ގުޅާލީމެވެ. ގުޅާލުމުން އެނގިގެންދިޔައީ ބަލިވެގެން ހޮސްޕިޓަލަށް ގެންދިޔަތާ ހަތަރުވަނަ ދުވަހު ކުއްލިއަކަށް ނިޔާވިކަމެވެ. ހުރި ހިތާމައެއްގެ ބޮޑުކަމާއެވެ. އަހަރެންގެ ހިތް ހަމަ ދިޔައީ ފަޅަފަޅާގެންނެވެ. ލޮލުން ކަރުނަ ބާލާހާލު އަންގަންވާ ބަޔަކަށް އަންގަމުންދިޔައީމެވެ. އެންމެ ބޮޑަށް ދެރަވީ އެކުވެރިޔާގެ މޫނު ނުފެނި ޖަނާޒާގާ ބައިވެރި ނުވެވޭތީއެވެ. ނަމަވެސް އަބަދުވެސް ތި ލޯބި އެކުވެރިޔާއަށް އަހަރެން ހެޔޮ ދުއާކުރާނަމެވެ.\nނޯޓް : މިއީ އަޅުގަނޑުގެ ލޮބުވެތި އެކުވެރިޔާ ފާތިމަތު ނަދީމާގެ ހަޔާތަށް ބިނާކޮށް ލިޔެވިފާވާ ވާހަކައެކެވެ. الله سبحان و تعالىٰ. ނަދީގެ ފުރާނައަށް ހެޔޮ ރަހްމަތްލައްވާ ކަށްވަޅުގެ އަޒާބުން ރައްކާތެރިކުރެއްވާ ސުވަރުގޭގެ ދާއިމީ ނިއުމަތް ދެއްވާށެވެ. އަދި އާއިލާއަށް ކެތްތެރިކަން ދެއްވާށެވެ.\nއާމީން އެކުވެރިޔާއަށް ރަހުމަތްލައްވާށި\nއަނެއްކާ ވެސް ބިޕާޝާ އާއި ކަރަން މިއޮއް އުޅެނީ ރާއްޖޭގައި


Ranking eh vana ah erumakee abadhuves targeteh: Murray | Mihaaru\nމަޝްހޫރު ޓެނިސް ކުޅުންތެރިއާ މަރޭ.-- ފޮޓޯ: އޭއެފްޕީ\nރޭންކިން އެއް ވަނަ އަށް އެރުމަކީ އަބަދުވެސް ޓާގެޓެއް: މަރޭ\n05 އޮކްޓޯބަރ 2016 - 11:01\nބެއިޖިން، ޗައިނާ (އޮކްޓޫބަރު 5) - ކެރިއަރު ނިންމާލުމުގެ ކުރިން ޓެނިހުގެ ފިރިހެން ރޭންކިންގެ އެއް ވަނަ އެރުމަކީ ޓާގެޓެއް ކަމަށް އިނގިރޭސި ޓެނިސް ކުޅުންތެރިއާ އެންޑީ މަރޭ ބުނެފި އެވެ.\nމިއީ މަރޭގެ ޓެނިސް ކެރިއަރުގައި އެންމެ ކާމިޔާބު އަހަރެވެ. މަރޭ ވަނީ މި ފަހަރު ވިމްބްލެޑަން ޓެނިސް މުބާރާތާއި އޮލިމްޕިކްގެ ފިރިހެން ޓެނިސް އިވެންޓުން ރަން މެޑަލް ހޯދައިފަ އެވެ. އަދި އޮސްޓްރޭލިއަން އޯޕަންގެ ފައިނަލާއި ފްރެންޗް އޯޕަންގެ ފައިނަލުގައި ވާދަކުރި އެވެ. ދެ ފައިނަލުން ވެސް މަރޭ ބަލިވީ ދުނިޔޭގެ އެއް ވަނަ ކުޅުންތެރިއާ ސާބިއާގެ ނޮވަކް ޖޮކޮވިޗް އަތުންނެވެ.\nމިހާރު ކުރިއަށްދާ ޗައިނާ އޯޕަންގައި އަނިޔާގެ ސަބަބުން ޖޮކޮވިޗް ނުކުޅެ އެވެ. އެހެންވެ ޗައިނާ އޯޕަންގެ ފޭވަރިޓަކަށް ވެފައިވަނީ މަރޭ އެވެ.\nދުނިޔޭގެ ދެ ވަނައިގައި އޮތް މަރޭ ވަނީ އިއްޔެ ޗައިނާ އޯޕަން ފުރަތަމަ މެޗުގައި އިޓަލީގެ އަންޑްރެއަސް ސިޕީ އަތުން ފަސޭހަކަމާ އެކު މޮޅުވެފަ އެވެ. މެޗަށް ފަހު މަރޭ ބުނީ މި އަހަރު ނިންމާލަން ބޭނުމީ އިތުރު ތަށްޓަކާ އެކު ކަމަށެވެ.\n"އަދި އެބައޮތް މުބާރާތްތަކެއް. ވަރަށް ރަނގަޅަށް މި މުބާރާތް ވެސް މި ފެށުނީ. އުއްމީދަކީ އަހަރު ނިމުމުގެ ކުރިން އިތުރު އެއް މުބާރާތް ކާމިޔާބުކުރުން،" މަރޭ ބުންޏެވެ.\nމަރޭ ބުނީ އަނިޔާގެ ސަބަބުން މި އަހަރު ޖޮކޮވިޗްގެ ކުޅުމަށް ވަރަށް ބޮޑަށް އަސަރުކޮށްފައިވާ ކަމަަށާއި އަހަރު ނިމުމުގެ ކުރިން ދުނިޔޭގެ ރޭންކިންގެ އެއް ވަަނަ އަށް އެރުމުގެ ފުރުސަތު އޭނާ އަށް އޮތް ކަމަށް ގަބޫލުކުރާ ކަަމަށެވެ.


GM in India ah car ufahdhai dhinun huttaalan ninmaifi - TrendingRED\n21 މޭ 2017 - 12:20\nޖެނެރަލް މޮޓޯރސް (ޖީއެމް) އިން އިޢުލާން ކޮށްފައިވަނީ މި އަހަރު ނިމުމާއި އެކު އިތުރަށް އިންޑިއާ މާކެޓަށް ކާރު އުފައްދައި ނުދޭނެ ކަމަށެވެ.\nއިންޑިއާގައި ޗެވްރޮލެޓް ބްރޭންޑް ވިއްކާ ކުންފުނި ކަމަށްވާ ޖީއެމް އިން ބުނެފައި ވަނީ، ކާރު އުފެއްދުން ހުއްޓާލި ކަމުގައި ވިޔަސް ކާރު ބަލެހެއްޓުމާ އެއަށް ދޭ ޚިދުމަތްތައް ކުރިއަށް ގެންދާނެ ކަމަށެވެ.\nމަހަރަޝްތްރާގައި ހުންނަ މި ކުންފުނިން ބޭރު ޤައުމު ތަކަށް ކާރު އުފައްދައި ދިނުން ހުއްޓާ ނުލާނެ ކަމަށާއި އަދި ޚާއްސަކޮށް އެމެރިކާގެ ހިސާބުތަކަށް އުފައްދައި ދޭނެ ކަމަށްވެސް ވަނީ ބުނެފައެވެ. އަދި މީގެ އިތުރުން، ޖީއެމްގެ ވިޔަފާރީގެ މަޝްރޫޢަށް ބަދަލު ގެނައުމާއި އެކު ދެކުނާއި ހުޅަނގު އެފްރިކާގެ ޤައުމުތަކަށް ވެސް ކާރު އުފައްދައި ނުދޭން ރާވާފައިވާކަން އެ ކުންފުނިން ވަނީ އިޢުލާންކޮށްފައެވެ.\nއެމެރިކާގެ ކާރު އުފައްދާ ފަރާތެއް ކަމަށްވާ ޖީއެމް އިން ބުނެފައިވަނީ ދެކުނު އެފްރިކާގައި ވެސް ކާރު އުފެއްދުން ހުއްޓާލުމަށްފަހު އެތަނުގައި ކާރު އުފައްދަމުން ދިޔަ ކުންފުނި އިސޫޒޫ މޮޓޯރސް އަށް ވިއްކާލުމަށް ނިންމާފައިވާކަމަށެވެ. އަދި އިސޫޒޫއިން ހުޅަނގު އެފްރިކާގެ ކުންފުނީގެ %57.7 ޙިއްސާ ގަންނާނެ ކަމަށާއި އެތަން ބަލެހެއްޓުމުގެ މަސައްކަތް ކުރިއަށް ގެންދާނީ އެފަރާތުން ކަމަށް ފާހަގަ ކުރިއެވެ. އަދި މިހުރިހާ ކަމެއްގެ ފަހަތުގައި ވަނީ ފައިސާ ރައްކާ ކުރުން ކަމަށްވެސް އެކުންފުނިން ވަނީ ބުނެފައެވެ.


ވިލިނގިލީ ފުޓްސަލް ޓީމް އެކުލަވާލަނީ - ކުޅިވަރެ.ކޮމް\nގއ. ވިލިނގިލީގައި ހޮސްޓް ކުރާގޮތަށް ހަމަޖެހިފައިވާ ”ޓެކާސް މައިލޯ ޗެމްޕިއަންޝިޕް ގއ.އެޓޯލް ޓޯނަމެންޓް“ ގައި ވިލިނގިލި ތަމްސީލްކުރާނެ 10 ކުޅުންތެރިންގެ ފުޓްސަލް ޓީމެއް އެކުލަވާލުމަށް7ދުވަހުގެ ހާއްސަ ކޯޗިންގ ޕްރޮގްރާމެއް ބޭއްވުމަށް ވަނީ ހަމަޖެހިފައެވެ. މިޕްރޮގްރާމްގެ މަގްސަދަކީ ހަމަހަމަ އުސޫލެއްގެ ތެރެއިން ފުޓްސަލް ކުޅެން ޝައުގުވެރިވާ ކުދިންނަށް ވިލިނގިލީ ޓީމަށް ކުޅުމުގެ ފުރުސަތު ހުޅުވާލުމެވެ. މިޕްރޮގްރާމަކީ ވިލިނގިލީ ކައުންސިލާއި، ކޮމިއުނިޓީ ސެންޓަރު ގުޅިގެން ކުރިއަށްގެންދާ ހަރަކާތެކެވެ.\nމިޕްރޮގްރާމުގައި ބައިވެރިވާން ބޭނުންވާ ކުޅުންތެރިން 03 މެއި 2022 ވަނަ ދުވަހުގެ ހަވީރު 15:45 އަަށް ޕްރެކްޓިސް ކިޓްގައި ވިލިނގިލީ ރަސްމީ ފުޓްބޯޅަ ދަނޑަށް ހާޒިރުވުމަށް ދައުވަތު އަރުވަމެވެ. ފުޓްސަލް ޓީމް އެކުލަވާލުމުގައި މިޕްރޮގްރާމްގައި ބައިވެރިވާ ފަރާތްތަކަށް އިސްކަމެއް ދެވޭނެކަން މިފުރުސަތުގައި ފާހަނގަކޮށްލަމެވެ.\nމިމުބާރާތުގައި ބައިވެރިވާ ރަށްތަކުގެ ޓީމްތައް ތަމްސީލްކުރާ ކުޅުންތެރިން ވާންޖެހޭނީ އެރަށެއްގެ ރަޖިސްޓްރީގައި ހިމެނޭ ކުޅުންތެރިންނަށެވެ. މިހާތަނަށް މިމުބާރާތުގައި ބައިވެރިވާނެ ކަމުގެ ޔަގީންކަން ޓެކާސްއަށް ދީފައިވަނީ4ރަށަކުންނެވެ. އެ4ރަށަކީ ވިލިނގިލީގެ އިތުރުން ކޮނޑޭ، ނިލަންދޫ އަދި މާމެންދޫއެވެ.\nމިމުބާރާތް ފެށުމަށް ހަމަޖެހިފައިވަނީ 15 މެއި 2022 ވަނަދުވަހު ގއ.ވިލިނގިލީ ރަސްމީ ފުޓްބޯޅަ ދަނޑުގައެވެ.\nއިންޑޯ ސްޕޯޓްސް ފެސްޓިވަލް 2022 ގައި ބައިވެރިވުމުގެ ފުރުސަތު ހުޅުވާލައިފި!


Vaahaka: Hayaathuge Kula thah (2) | Wathan.mv ވާހަކަ: ހަޔާތުގެ ކުލަތައް (2) | Wathan.mv\nވާހަކަ: ހަޔާތުގެ ކުލަތައް (2)\nކުރީ ބައި: ހަޔާތުގެ ކުލަތައް (1)\n“ކިހާ ތާހިރު. ދެއަތަށްލާ މަތިޖަހައިގެން ގެންގުޅުނީމަވެސް، އަހަރެމެން ގައިގަ ކޮޅުފައިންޖަހާފަ ހިލޭ ފިރިހެނަކާ އެ ދިޔައީ މާލެއަށް. މި ހުރިހާ ވެސް ކަމަކީ އަމީނާގެ ކަންތައް.” މުޅި ރަށުތެރޭގައި އެވާހަކަ ފެތުރުމާއެކު ޔޫސުފްގެ ހުރިހާ ރުޅިއެއް ބޭލީ އަމީނާއަށެވެ. އޭރު އޭނާ ރުޅިއައިސްގެން ތުރުތުރު އަޅަނީއެވެ. “ކޮންމެހެން މަށާ ދިމާލަށް އެއްޗެހި ކިޔާނެ ކަމެއް ނެތް. ޔޫސުފް އޭނަ ބޭނުންވާ ގޮތަށް ކިޔަވަން ފުރުސަތު ދިންނަމަ މިއަދު މިކަން މިގޮތަކަށް ނުވީސް. މަގޭ ދަރި، ފިރިހެނަކާއެކީ ދިޔަޔަސް ގޯސް ކަމެއް ނުކުރާނެކަން މަށަށް ޔަގީން. އެވަރުގެ އިތުބާރު ކުރަން.” އަމީނާ ވެސް މިފަހަރު ދޫދޭދަށް ބޭނުމެއް ނުވިއެވެ. “ހަނދާންކުރާތި. ޒުހުރާ ހާލެއްގައި ޖެހިގެން މިގެއަށް އަޔަސް އޭނާ އަކަށް މި ހަތަރު ފާރު އެތެރެއަކަށް ނުވަދެވޭނެ. މިއަދުން ފެށިގެން އަހަރެންގެ ދަރިއެއް ނުހުއްނާނެ.” ޔޫސުފް އައި ރުޅީގައި ސިޓިންރޫމުގައި ހުރި ޕްލާސްޓިކް ގޮޑި ބިންމައްޗަށް ޖެހުމަށްފަހު ނިކުމެގެން ދިޔައެވެ.\nދާނިޝް އާއި ޒުހުރާ ދިޔައީ ދާނިޝްގެ ރައްޓެއްސެއްގެ ގެއަށެވެ. ހަތްބުރީގެ އެ އިމާރާތުގެ ފަސްވަނަ ފަންގިލާއަށް ދިއުމަށް ލިފްޓަށް އެރިއެވެ. އެއީ ފަހުގެ ޓެކްނޮލޮޖީއާއެކު ހަދާފައިވާ ފެންވަރު ރަނގަޅު، ރީތި އިމާރާތެކެވެ. ލިފްޓު އެޕާޓްމަންޓްގެ ދޮރުމައްޗަށް ހުޅުވުމާއެކު ދާނިޝް އާއި ޒުހުރާ ލިފްޓުން ފޭބިއެވެ. އެޕާޓްމަންޓްގެ ދޮރުގައި ބެލް ޖެހުމާއެކު އެތެރެއިން ދޮރު ހުޅުވީ ފިރިހެނެކެވެ. ” ހޭ ދާނިޝް. މައި ބްރޯ.” ދާނިޝް ފެނުމާއެކު އޭނާ ދާނިޝްގައިގައި އޮޅުލައިގަތެވެ. ހީވީ ދެ ރަހުމަތްތެރިން ވަރަށް ޒަމާންކޮށްފައި ދިމާވިހެންނެވެ. “މިއީ ޒުހުރާ އަކީ. ޒުހުރާ މިއީ އަތީކް. އަހަރެންގެ އެންމެ ބެސްޓް ބަޑީ. މިއީ އޭނަގެ ގެ. މިތާ އަހަރުމެން އުޅޭނީ.” ދާނިޝް، ޒުހުރާ ތަޢާރަފުކޮށްދިނެވެ. އެވަގުތު އަތީކް މަތިން ފެށިގެން ތިރިއަށް ޒުހުރާއާއި ދިމާލަށް ބަލާލުމަށްފަހު ލާނެތް ގޮތަކަށް ހީލިއެވެ. އަތީކްގެ އެ ބެލުމުން ޒުހުރާގެ ހިތް ކޮންމެވެސް ވަރަކަށް ނުތަނަވަސްވިއެވެ. ޒުހުރާ ވަގުތުން އިސް ތިރި ކުރިއެވެ.\nގޭތެރޭގައި ހުރި އަގުބޮޑެތި ފަރުނީޗަރާއި، ގޭތެރެ ހަންމަތަކޮށްފައިވާ ގޮތުން އަތީކް އަކީ އާދައިގެ މީހެއް ނޫން ކަން ޒުހުރާ ފުރަތަމަވެސް ސިކުނޑިއަށް ނަގައިގަތެވެ. އެޕާޓްމަންޓުގައި ހަތަރު ކޮޓަރި ހުރިއިރު، ޒުހުރާއަށާއި ދާނިޝްއަށް ހުރީ ވަކިން ކޮޓަރި ތައްޔާރުކޮށްދީފައެވެ. ދާނިޝް ކައިރީ އެދުނު ގޮތަށް ޒުހުރާއަށް ވަކިން ހުރެވޭނެ ގޮތް ހަމަޖައްސައިދިނުމުން ޒުހުރާ ހުރީ ވަރަށް ބޮޑަށް ހިތްހަމަޖެހިފައެވެ. ދަތުރުކުރުމުން ވެފައިވާ ވަރުބަލި ކަމާއެކު، ޒުހުރާ ފުރަތަމަވެސް ބޭނުންވީ ފެންވަރާލަންށެވެ. ކޮޓަރީގައި ބޮޑު އަލަމާރިއަކާއި، ކްއީން ސައިޒުގެ އެދަކާއި، ޑްރެސިން ޓޭބަލެއް ހުރިއިރު ކުޑަދޮރު ކައިރީ ކުޑަވަރެއްގެ ސޯފާއަކާއި، މޭޒެއް ހުއްޓެވެ. އެ ކޮޓަރިއެކޭ ފަސްތަރީގެ ހޮޓަލެކޭ ތަފާތެއް ނެތޭ ބުނުމަކުން ދޮގަކަށް ނުވާނެއެވެ. ފާހާނާވެސް ހަދާފައިހުރި ލެއް ފެންވަރު ރަނގަޅުކަމުން ޒުހުރާ ހުރީ އާޝޯހުވެފައެވެ. ވަރަށް އަރާމުކޮށް ފެންވަރާލައިގެން ނިކުންތަނާއި ކޮޓަރި ދޮރުގައި މީހަކު ޓަކި ޖެހިއެވެ. ޒުހުރާ ކާކުތޯ ސުވާލުކުރުމުން ޖަވާބުދިނީ ދާނިޝްއެވެ. އަވަސް އަވަހަށް ފޮށިން ނަގާފައި އޮތް ގަމީސް ގަޔަށް މަހާލުމަށްފަހު، ތިރިން ޖިންސުލާ ދޮރުހުޅުވިއެވެ. ދޮރު ހުޅުވުމުން ދާނިޝް އެތެރެއަށް ވަދެ ތަޅުލިއެވެ. ޒުހުރާ އަދި ދުވަހަކުވެސް މީހަކާއެކު އެގޮތަށް އެކަހެރިއެއް ނުވެއެވެ. އެހެންކަމުން އޭނާ ހުރީ ފިނިވެފައެވެ. ދާނިޝް ވަދެގެން އައި ގޮތަށް އެނދުމަތީގައި އިށީނެވެ. އަދި ކޮޅަށް ހުރި ޒުހުރާއަށް އިޝާރާތުން ގޮވާލާ އޭނާ ކައިރީގައި އިށީނުމަށް އެދުނެވެ.\n“ޒުހުރާ. ރަށުތެރޭގައި އެތައް ވާހަކައެއް މިހާރު ފެތުރިއްޖެ. އެކަމަކު އަހަރެން ގޭ މީހުން ޒުހުރާ އާއި ދޭތެރޭ ގޯސް ގޮތަކަށް ނުވިސްނާ. އެނގޭ ޒުހުރާއަށް ކުރަން ފަސޭހަ ކަމެއް ނޫންކަން ތިކުރީ. އިރާދަކުރެއްވިއްޔާ، އަންނަ ހަފްތާ ޒުހުރާ ކޯހަށް އެޕްލައިކުރެވޭ ވަރުކޮށްދޭނަން. އަހަރެންގެ ކޯސް ފެށެން އަދި ދެ ހަފްތާ އެބައޮތް. މިގޭތެރޭ ޒުހުރާ ވިސްނަންޖެހޭ އެއްވެސް ކަމެއް ނޯންނާނެ. އަތީކް ވަރަށް ކޫލް ވާނެ. ކައްކާ، ގޭތެރޭގެ ކަންކަން ކުރަން އަންނާނެ ބޭރު މީހެއް. ކޮންމެ ދުވަހަކުން ނޫން. ޒުހުރާ ހިތްހަމަޖެހިގެން އަރާމުގަ މިގޭގަ ހުރެގެން ކިޔަވަންވީ.” ދާނީޝް ޒުހުރާގެ ކޮނޑުގައި ހިފާ އޭނާއާއި ކައިރިކޮށްލިއެވެ. ޒުހުރާއާއި ދާނިޝް އެހާ ކައިރިވި އެއީ ފުރަތަމަ ފަހަރެވެ.\nޒުހުރާއަށް ކުޑަކޮށް އުނދަގޫވިއެވެ. އެއީ ޒުހުރާއަށް އެކަންކަމަކީ ވަރަށް އައު ކަންތައްތަކަށްވާތީއެވެ. ދާނިޝްގެ އަތުގައި ހިފާލުން ފިޔަވައި އިތުރު އެއްވެސް ގޮތަކަށް ޒުހުރާ އޭނާއާއި ކައިރިއެއް ނުވެއެވެ. “ދާނިޝް ޕްލީޒް!. އަހަރެން. އަހަރެން އެހާ…” ޒުހުރާ ދާނިޝް އާއި ކުޑަކޮށް ދުރަށް ޖެހިލިއެވެ. “ކަމޯން ޒުހޫ. އަހަރެމެން ރައްޓެހިވެގެން އުޅޭތާވެސް ދިހަ މަސް މިވީ. ޒުހޫ ބުނިގޮތަށް އަހަރެން ވަރަށް ކެތްކޮށްފިން ގައިގައި އަތްނުލާ. އެކަމަކު މިހާރު ދެން އަހަރެންނަށް އިތުބާރުކޮށްބަލަ.” ދާނިޝް އަނެއްކާވެސް ޒުހުރާ އޭނާއާއި ގާތްކޮށްލިއެވެ. “އެނގޭ ތިކަން. ގަބޫލުނުކުރަނީއެއް ނޫން. އެކަމަކު މިއީ ދެން ކޮން ގަޑިއެއް. ދުވާލު މެންދުރުވަގުތު. އަމް… މިރޭ ދޯ. އޯކޭތަ.” ޒުހުރާގެ މި ޖަވާބުން ދާނިޝްގެ ތުންފަތަށް ވެރިވީ ޖަޒްބާތީ ހިނިތުންވުމެކެވެ. ރެއަށް އިންތިޒާރުކުރާނެކަމަށް ބުނެ ދާނިޝް ކޮޓަރިން ނިކުތެވެ.\nމެންދުރުގެ ކެއުމަށް އިންސާފުކޮށް ނިމުމުން އަތީކް އާއި ދާނިޝް ސިޓިންރޫމުގައި ހުރި ސޯފާގައި ބޮޑުވާހަކައިގައި ޖެހުނެވެ. ޒުހުރާވެސް އެތަނުގައި އިރުކޮޅަކު މަޑުކުރުމަށްފަހުގައި އޭނާގެ މަންމައަށް ގުޅުމަށް ކޮޓަރިއަށް ހިނގައިގަތެވެ. ޒުހުރާ އޭނާގެ މަންމައަށް ގުޅައި ހުރިހާ ވާހަކަތަކެއް އޮޅުންފިލުވައިދިނެވެ. ނަމަވެސް މަންމަގެ އަޑުގައި ހުރި މާޔޫސްކަން އިހުސާސްވެފައި އޭނާއަށް މަންމަގެ ހާލާމެދު ހަމްދަރުދީވެވުނެވެ. ނަމަވެސް ޒުހުރާގެ މަންމަ އެދުނީ ބަޔަކު ދައްކާ ވާހަކައަކަށް ބެލުމެއްނެތި ކުރިއަށް ދިއުމަށެވެ. އަމީނާގެ ބަސްތަކުން ޒުހުރާގެ ހިތް ރޮއްވާލިއެވެ. އަދި ހަމަ އެ ސިކުންތު ހެއްވާވެސް ލިއެވެ. މަޔަކު ދަރިއަކަށްޓަކައި މުޅި ދުނިޔެއާއި ހަނގުރާމަ ކުރުމަށް ތެދުވެ ހުރީތީ ޒުހުރާ އޭނާގެ މަންމައާއި މެދު ފަހުރުވެރިވިއެވެ.\nމުޅި ދުވަސް ޒުހުރާ ހޭދަކުރީ ކޮޓަރީގައެވެ. އޭރު އަތީކް އާއި ދާނިޝް ހަވީރު ދިޔަގޮތަށް ގެއަށް އައީ ރޭގަނޑު ނުވައެއްވެސް ޖެހި ފަހުންނެވެ. އެމީހުން ގެއަށް ވަތް އަޑު އިވުމާއެކު ޒުހުރާ ބޭރަށް ނިކުތެވެ. އެވަގުތު އޭނާ ޖެހުނީ އަތީކްގެ ކުރިމައްޗަށެވެ. ދާނިޝް އޭރުވީ އޭނާގެ ކޮޓަރީގައެވެ. “އޫޕްސް ކިރިޔާނު ޒުހޫ ގައިގަ ނުޖެހުނީ. އަހަރުމެން ދިޔާއްސުރެން ނުނިކުންނަންތަ؟” އަތީކް ސުވާލުކުރިއެވެ. “އާ. އަހަރެން އެކަނި ހުރީމަ ދެން ނުނިކު…” ޒުހުރާއަށް ޖުމްލަ ފުރިހަމަ ކުރެވުނީ މިހާ ހިސާބަށެވެ. އަތީކް މަޑުމަޑުން އެއް ފިޔަވަޅު ޒުހުރާއާއި ގާތަށް ޖެހިލިއެވެ. ޒުހުރާ ހުރީ ގުޑިލާނެ ކޮޅެއްވެސް ނޭންގިފައެވެ. އެހެން ހުއްޓާ ދާނިޝް ކޮޓަރިން ނިކުތް އަޑު އިވުނެވެ. “ދާނިޝް. އާ…މީ.. ޒުހުރާ ލޮލަށް ކުނިކޮޅެއް ވެއްޓިގެން އޭނަ އެ ނުނެގިގެން އުޅޭތީ ނަގާދިނީމި. ދޯ ޒުހުރާ.” އަތީކްގެ އެ ޖުމްލައިން ޒުހުރާ ހުރީ ބުނާނެ އެއްޗެއް ނޭންގިފައެވެ. އަދި ބޭއިހްތިޔާރުގައި އާއެކޭ ބުނުމުގެ ގޮތުން އޭނާއަށް ބޯޖަހާލެވުނެވެ. ޒުހުރާގެ ހިތް ހަމަ ވަގުތުން އަތީކް އާއި މެދު ގޯސްވިއެވެ. އަތީކް އާއި މެދު އެކި ކަހަލަ ޝައްކައާއި ވަހުމް ހިތުގައި އުފެދުނެވެ.\nއެރޭ ވެގެން ދިޔައީ ޒުހުރާގެ ހަޔާތުގައި އަދި ދުވަހަކުވެސް ނުކުރާ އާ ތަޖުރިބާއެއް ކުރެވުނު ރެއަކަށެވެ. ދާނިޝް އެދުނު ގޮތަށް ޒުހުރާގެ ގައިގައި އަތްލުމުގެ ހުއްދަ އޭނާ ދާނިޝްއަށް ދިނެވެ. ނަމަވެސް އަންހެނަކާއި ފިރިހެނެއްގެ ދެމެދު ހިނގާނެ އެންމެ ބޮޑު ގުޅުން ހިންގާކަށް ޒުހުރާ ބޭނުމެއް ނޫނެވެ. ދާނިޝް އެކަމަށް އިހްތިރާމް ކުރިއެވެ. ދެމީހުންގެ ނޭވާ އިހުސާސްވާހާ ކައިރިވެލިއެވެ. އަދި އެކަކު އަނެކަކުގެ ގައިގައި ބޮސްދިނެވެ. ޒުހުރާއަށް ހީވީ މުޅިން އެހެން ދުނިޔެއަކަށް ދެވުނުހެންނެވެ. އެރޭ ދާނިޝް ނިދީ ޒުހުރާ ކައިރީގައެވެ. އުފަލާއެކު ދާނިޝްގެ އަތުތެރޭގައި އޮވެ ނިދާލުމަށް ލިބުނު ފުރުސަތުގެ ބޭނުން ޒުހުރާ ފުރިހަމަ ގޮތުގައި ބޭނުންކުރިއެވެ.\nފުން ނިންޖެއްގައި އޮތް ޒުހުރާއަށް ހޭލެވުނީ ކަރުހިއްކައިގަނެގެންނެވެ. ކޮޓަރީގައި ހުރި ފެންޖަގު ހުސްވެފައި ހުރުމާއެކު ފެންފޮދެއް ބަލައި ބަދިގެއަށް ދިއުމަށް ނިކުތެވެ. އެވަގުތު އަތީކްގެ ކޮޓަރިން އިވުނު އަޑާއެކު ޒުހުރާ ކުރިއަށް އެޅި ފިޔަވަޅު ހުއްޓުނެވެ. ޒުހުރާ މަޑުމަޑުން އެ ކޮޓަރިއާ ދިމާލަށް ހިނގައިގަތެވެ. ހިނގަމުން ދިޔަ ވަރަކަށް ޒުހުރާގެ ހިތުގެ ހިނގުން އަވަސްވާން ފެށިއެވެ. އަދި އެރޭ އަތީކް ކަންތައްކުރި ގޮތް ހިތަށް އެރުމާއެކު އިތުރަށް ބިރުގަނެ ހާސްވާންފެށިއެވެ. ނަމަވެސް ޒުހުރާ ހުއްޓާނުލާ ވަރަށް މަޑުމަޑުން ފިޔަވަޅަކަށް ފަހު ފިޔަވަޅެއް ކުރިއަށް އެޅިއެވެ. ކޮޓަރީގެ ދޮރު ހުރީ ކުޑަކޮށް ހުޅުވިފައެވެ. ޒުހުރާ އެދޭތެރެއިން ލޯޖަހާ ކޮޓަރި ބަލާލިއެވެ. ޒުހުރާގެ ދެލޯ ބޮޑުވިއެވެ. އަތުގައި އޮތް ހުސްޖަހުވެސް ނުވެއްޓުނީ ހަމަ ކިރިޔާއެވެ. ޒުހުރާއަށް ފެނުނު މަންޒަރުން ވަގުތުން ދުވެފައި ގޮސް އޭނާގެ ކޮޓަރިއަށް ވަދެ ތަޅުލިއެވެ. މާތްކަލާކޯއެވެ. ޒުހުރާ ހިތަށް އެރީ ހަމަ ރަނގަޅަށެވެ. އަތީކް އަކީ ޒުހުރާ ސަމާލުވެގެން ހުންނަންޖެހޭ ވަރުގެ ނުރައްކަލެކެވެ. (ނުނިމޭ) – ތިން ވަނަ ބައި ކިޔާލާ!


Umurun 11 aharun feshigen Lukaku dhekemun dhiya huvafen hageegathakah - One Online\nލުކާކޫގެ ގޯލަށްފަހު އޭނާ އުފާފާޅުކުރަނީ --- ފޮޓޯ/ ގެޓީ\nއުމުރުން 11 އަހަރުން ފެށިގެން ލުކާކޫ ދެކެމުންދިޔަ ހުވަފެން ހަގީގަތަކަށް\nއިނގިރޭސި ޕްރިމިއާ ލީގުގައި ރޭ ޗެލްސީން ހޯމްގައި ކުޅުނު މެޗުގައި 3-0 ގެ ނަތީޖާއަކުން އެސްޓޮން ވިލާ ބަލިކޮށްފިއެވެ.\nމެޗުގައި ޗެލްސީގެ ތިން ގޯލުގެ ތެރެއިން ދެ ގޯލް ކާމިޔާބު ކޮށްދިނީ ބެލްޖިއަމްގެ ފޯވަޑު ރޮމެލޫ ލުކާކޫއެވެ. ރޭގެ މެޗުގައި ޖެހި ފުރަތަމަ ގޯލަކީ ޗެލްސީގެ ދަނޑުގައި ލުކާކޫ ޖެހި ފުރަތަމަ ގޯލެވެ. ޅަ ދުވަހުން ފެށިގެންވެސް ޗެލްސީއަށް ސަޕޯޓަރުކުރަމުން އަންނަ ލުކާކޫ، ކުރިން ޗެލްސީއަށް ކުޅުނުއިރު ހޯމްގައި ގޯލެއް ޖެހިފައިނުވާއިރު، އެތައް ތަޖުރިބާއަކަށްފަހު އެ ލުކާކޫ އެނބުރި ޗެލްސީ އަށް ދިޔައީ މި ސީޒަނަށެވެ. އިންޓަ މިލާނާއި މެންޗެސްޓާ ޔުނައިޓެޑަށްވެސް ކުޅުމަށްފަހު މި ސީޒަނަށް ލުކާކޫ އެނބުރި ޗެލްސީ ގޮސް، މިހާތަނަށް ކުޅުނު ތިން މެޗުގައި ތިން ގޯލް ޖަހާފައިވެއެވެ.\n"އެއީ 11 އަހަރުން ފެށިގެން އަހަރެން ދެކެމުން އައި ހުވަފެން. އަހަރެން މި ވަގުތަށް ވަރަށް ބުރަކޮށް މަސައްކަތް ކުރިން،" ރޭގެ މެޗަށްފަހު ލުކާކޫ ބުނެފައިވެއެވެ.\nމެޗުގެ ފުރަތަމަ ހާފްގައި ލުކާކޫ ވަނީ ކޮވަސިޗްގެ ބޯޅައަކުން ޗެލްސީއަށް ލީޑު ނަގައިދީފައެވެ. އެ ހާފްގެ ބާކީބައިގައި އެސްޓޮން ވިލާއިން މޮޅަށް ކުޅެ ހަމަލާތައް އުފެއްދި ނަމަވެސް ޗެލްސީގެ ގޯލްކީޕަރު އެޑުއާޑު މެންޑީ ވަނީ މޮޅަށް ކުޅެ، ގިނަ ސޭވްތަކެއް ކޮށްފައެވެ. ދެވަނަ ހާފްގައި ޗެލްސީއަށް ލީޑު ފުޅާކޮށްދިނީ ކޮވަސިޗެވެ. އަދި މެޗު ނިމެން ދަނިކޮށް ލުކާކޫ ވަނީ މޮޅު ގޯލެއް ޖަހައި ތިން ޕޮއިންޓް ޔަގީން ކޮށްދީފައެވެ.\nއަހަރެން ކެރިއަރު ފެށިއިރު އަބަދު އެއް ފޯމެއްގައި ހިފަހައްޓަން އުނދަގޫވި. އެކަމަކު މިދިޔަ ދެތިން އަހަރު އަހަންނަށް ފޯމު ދެމެހެއްޓިއްޖެ. ތަޖުރިބާ އާއި ބުރަ މަސައްކަތުން އެކަން ކުރެވުނީ. މިއީ ރަނގަޅު ފެށުމެއް. އެކަމަކު ވާދަވެރި ވަރުގަދަ އެތައް ޓީމެއް ލީގުގައި އޮންނައިރު، ކޮންމެ މެޗެއްވެސް އުނދަގޫވާނެ،" ލުކާކޫ މެޗަށްފަހު އިތުރަށް ބުނެފައިވެ އެވެ.\nމިހާތަނަށް ކުޅުނު ތިން މެޗުގެ ތެރެއިން އެއްވެސް މެޗަކުން ބަލި ނުވެ، ޗެލްސީ އޮތީ ލީގު ތާވަލުގެ ދެވަނައިގައެވެ. އެއްވަނައިގައި އޮތް މެންޗެސްޓާ ޔުނައިޓެޑާ ޕޮއިންޓުގެ ގޮތުންނާއި ފައިދާ ގޯލުންވެސް ޗެލްސީ ހަމަހަމަކޮށް އޮތްއިރު، ޔުނައިޓެޑަށް އެއްވަނަ ލިބެނީ ޖެހި ގޯލުގެ ތަފާތުންނެވެ. ރޭގެ މޮޅަކީ ޗެލްސީ ތާރީހުގައި އެޓީމުން ހޯދި 600 ވަނަ މޮޅެވެ. މިހާތަނަށް ޕްރިމިއާ ލީގުގައި އެންމެ ގިނަ މޮޅު ހޯދާފައިވާ ކްލަބަކީ 690 މޮޅު ހޯދާފައިވާ މެންޗެސްޓާ ޔުނައިޓެޑެވެ.\nގުޅޭ ޓެގު އިނގިރޭސި ޕްރިމިއާ ލީގު ފުޓްބޯޅަ ޗެލްސީ ރޮމެލޫ ލުކާކޫ


Manoj Bajpayee ge anhenun Hrithik aaeku fim kulhunu\nޝަބާނާ "ގަރީބް" ގެ މަންޒަރެއްގައި އަދި މަނޯޖް އާއި ދަރިފުޅާއެކު\nވެބް ސީރީޒް "ދަ ފެމެލީ މޭން" ގެ ބަތަލު މަނޯޖް ބަޖްޕާއީ އަށް އެ ސީރީޒް ބެލި ގިނަ ބައެއްގެ ތާއީދާއި ލޯބި ދަނީ ހިފެހެއްޓުމެއް ނެތި ލިބެމުންނެވެ. މޮޅު އެކްޓަރެއްގެ އިތުރުން މަނޯޖް އަކީ ހަގީގަތުގައި ވެސް "ފެމެލީ މޭން" އެކެވެ. އާއިލާ ދެކެ ލޯބިވާ އާއިލީ މީހެކެވެ. މަނޯޖްގެ އަންހެނުން ޝަބާނާ އާއި އަންހެންދަރިފުޅު އާވާ ނައިލާ ދެކެ އޭނާ އިންތިހާއަށް ލޯބިވެ އެވެ.\nމަނޯޖްގެ އަންހެނުންނަކީ ވެސް ކުރިން ފިލްމުތަކުގައި ލީޑް ރޯލު އަދާކުރި ބަތަލާ އެކެވެ. ރިތިކް ރޯޝަން އާއި ބޮބީ ޑެއޯލް ފަދަ އެކްޓަރުންނާއެކު ޝަބާނާ ވަނީ ފިލްމުތައް ކުޅެފަ އެވެ.\nފިލްމުތަކުގައި ޝަބާނާ ބޭނުން ކުރަނީ އޭނާގެ އަސްލު ނަމެއް ނޫނެވެ. ގިނަ ބަޔަކަށް އޭނާ ނޭނގެނީ އެހެންވެ އެވެ. ފިލްމުތަކުގައި އޭނާ މަޝްހޫރުވެފައި ވަނީ ނެހާގެ ނަމުންނެވެ. ނެހާ ވަނީ 1990 އާއި 2000 ގެ އަހަރުތަކުގައި ރިލީޒް ކުރި ބައެއް ފިލްމުތަކުގައި ބަތަލާގެ ރޯލު ކުޅެފަ އެވެ.\nޝަބާނާ އާއި ރިތިކްގެ 'އާޖާ މާހިޔާ'\nނެހާގެ ފުރަތަމަ ފިލްމަކީ ބޮބީ އާއެކު ކުޅުނު "ގަރީބު" އެވެ. ވިދޫ ވިނޯދް ޗޯޕްޅާ ޑައިރެކްޓް ކުރި މި ފިލްމު ރިލީޒްކުރީ 1998 ގައެވެ. އަޖޭ ދޭވްގަން އާއެކު "ހޯގީ ޕިޔާރް ކީ ޖީތު" ގައި ބަތަލާގެ ރޯލު ކުޅުނީ ވެސް ނެހާ އެވެ. އަދި ރިތިކް ރޯޝަންގެ "ފިޒާ" ގައި ވެސް ރިތިކްގެ ލޯބިވެރިޔާގެ ރޯލު ކުޅުނީ ނެހާ އެވެ. އެ ފިލްމުގެ "އާޖާ މާހިޔާ" ލަވައިގައި ރިތިކް އާއެކު ބައިވެރިވީ ނެހާ އެވެ. މި ލަވައިގައި ރިތިކް އާއި ނެހާގެ ކެމިސްޓްރީ ރަނގަޅު ކަމުން ލަވަ ބެލި ގިނަ ބައެއްގެ ތައުރީފު މި ޖޯޑަށް ލިބުނެވެ.\nމަނޯޖް އާއި ޝަބާނާ ބައްދަލުވީ "ގަރީބު" ރިލީޒްކުރި ފަހުންނެވެ. މަނޯޖްގެ "ސައްތިޔަ" ރިލީޒްވީ ހަމަ އެ ދުވަސްވަރު އެވެ. ފުރަތަމަ ބައްދަލުވުމުން ވެސް ދެ މީހުންނަށް އެކަކު އަނެކަކާ ގަޔާ ވެވުނެވެ. އަދި 2006ގައި ކައިވެނި ކުރީ އެވެ.\nމަނޯޖް އާ ކައިވެނިކޮށް ދަރިއަކު ލިބުނުފަހުން ޝަބާނާ ވަނީ ފިލްމު ކުޅުމާ ދުރަށް ޖެހިލާފަ އެވެ. ދަރިފުޅު ތަންކޮޅެއް ބޮޑުވަންދެން ފިލްމީ މަސައްކަތްކުރަން އޭނާ ބޭނުމެއް ނޫނެވެ. ނަމަވެސް އިޝްތިހާރެއް ފަދަ އެއްޗެތި ލިބިއްޖެނަމަ ކުޅެލަފާނެކަމަށް އޭނާ ބުންޏެވެ.\nރިތިކް ރޯޝަން ވަރި ކައިވެނި މަނޯޖް ޕަޖްޕާއީ


ކެފޭ، ހޮޓާ، ރެސްޓޯރަންޓުތަކަށް ދިމާވެފައިވާ ދަތިތަކަށް ހައްލެއް ހޯއްދަވައިދެއްވާނެ ކަމަށް ރައީސް ވިދާޅުވެއްޖެ | Atoll News\nކެފޭ، ހޮޓާ، ރެސްޓޯރަންޓުތަކަށް ދިމާވެފައިވާ ދަތިތަކަށް ހައްލެއް ހޯއްދަވައިދެއްވާނެ ކަމަށް ރައީސް ވިދާޅުވެއްޖެ\nރެސްޓޯރެންޓު އެސޯސިއޭޝަންގެ އިސްވެރިން މާލޭ ސިޓީ މޭޔަރ އާ ބައްދަލު ކުރައްވަނީ\nޝާއިޢުކުރީ: އިބްރާހީމް ރަމީޒް ޖޫން 21, 2021, 12:25\nކޮވިޑް19 އާއި ގުޅިގެން ކެފޭ، ހޮޓާ، ރެސްޓޯރަންޓުތަކަށް ދިމާވެފައިވާ ދަތިތަކަށް ހައްލެއް ހޯއްދަވައިދެއްވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެފައިވާ ކަަމަށް ރެސްޓޯރަންޓް އެސޯސިއޭޝަން އޮފް މޯލްޑިވްސް (ރޭމް) އިން ބުނެފި އެވެ.\nރޭމް އިން މިހެން ބުނީ އެފަރާތްތަކަށް ދިމާވެފައިވާ ދަތިތަކާއި ގުޅޭގޮތުން އެ އެސޯސިއޭޝަނުން ރައީސުލްޖުމްހޫރިއްޔާއާއި ބައްދަލުކުރެއްވުމަށްފަހު އެވެ.\n“ކެފޭ، ހޮޓާ، ރެސްޓޯރަންޓް ސިނާއަތުގައި ވިޔަފާރި ކުރައްވާ ފަރާތްތަކުގެ އާދޭސް”ގެ ނަމުގައި ރެސްޓޯރަންޓް އެސޯސިއޭޝަނުން ވަނީ ރައީސްއަށް ސިނާއަތުގެ ކަންބޮޑުވުންތައް ހުށައަޅާފަ އެވެ.\nއެގޮތުން ރާއްޖޭގައި މިހާރު ކޮވިޑު ކޭސްތައް ފެންނަ މިންވަރު ކޮށްމެވެސް ވަރަކަށް ދަށްވަމުން އަންނާތީ އިންހައުސް ޚިދުމަތް ދިނުން ކޮންމެވެސް ވަރަކަށް ލުއްޔެއް ދެއްވުމަށާއި ޑެލިވަރީގެ ޚިދުމަތް 24 ގަޑިއިރު ދެވޭނެގޮތް ހައްދަވައިދެއްވުމަށް ވަނީ ހުށައަޅާފަ އެވެ. އަދި ރެސްޓޯރަންޓްތަކަށް ވަރަށްބޮޑު ގެއްލުމެއް ލިބެމުންދާކަން ވަނީ ރައީސްއަށް ދަންނަވާފަ އެވެ.\nރޭމް އިން ހުށައެޅި ހުރިހާ ކަމަކަށްވެސް ވަރަށް ބޮޑަށް އެއްބާރުލުން ދެއްވާނެކަމުގެ ޔަޤީންކަން ރައީސް ދެއްވާފައިވާކަމަށް އެ އެސޯސިއޭޝަނުން ވަނީ ބުނެފަ އެވެ.\nކާބޯތަކެތީގެ ޚިދުމަތްދޭ ތަންތަނާއި ބެހޭގޮތުން ހަދާ ޤަވައިދުތަކާއި ބަލާ މިންގަނޑުތައް މުރާޖާ ކުރަމުންދާއިރު، ރޭމްއާއި މަޝްވަރާކުރެވޭނެ އިންތިޒާމެއް ހަމަޖައްސައިދެއްވުމަށް ވެސް އެފަރާތުން ވަނީ އެދިފަ އެވެ. އަދި އެޗްޕީއޭއިން މިހާރު ނަގަމުންދާ ފީތަކާއި ކުރަމުންދާ ޖޫރިމަނާތައް ނެގުން 18 މަސްދުވަހަށް ފަސްކޮށްދެއްވުމަށް ހުށައަޅާފައި ވެއެވެ.\nމީގެއިތުރުން ކޯވިޑްގެ ހާލަތު އިތުރަށް ގޯސްވިޔަސް މި ސިނާއަތައް ލޮޅުން ނާރާނެގޮތައް ޤަވައިދުތަކާއި އިންތިޒާމްތައް ހަމަޖައްސަވައިދެއްވުމަށް ވަނީ އެދިފަ އެވެ.\nކޮވިޑް-19 ގެ ސަބަބުން އެ ސިނާއަތަށް ލިބެމުންދާ ގެއްލުންތަކާއި ގުޅިގެން އެކަމަށް ހައްލެއް ހޯދައިދިނުމަށް ރޭމް އިން ވަނީ މާލޭ ސިޓީ މޭޔަރ ޑރ. މުހައްމަދު މުއިއްޒު އާ ވެސް ބައްދަލުކޮށް މަޝްވަރާ ކޮށްފަ އެވެ.


Mihaaru community spread oiygoi balanee\nމަގުމަތީ ހަރަކާތްތެރިވާ ސިއްހީ އޮފިޝަލުންތަކެއް މީހެއްގެ ސާމްޕަލްއެއް ނަގަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nލޮކްޑައުންއަށް ލުއިދިން ފަހުން މުޖްތަމައުގެ ތެރޭގައި ބަލީގެ ހާލަތު އޮތްގޮތް ދެނެގަތުމަށްޓަކައި ސާމްޕަލްތަކެއް ނެގުމުގެ މަސައްކަތް ފެށުމަށް ނިންމައިފި އެވެ.\nމިހާރުވެސް ކޮންމެ ދުވަހަކު މަގުމަތިން ގިނަ ބައެއްގެ ސާމްޕަލް ދަނީ ނަގަމުންނެވެ.\nމިރޭ އެންއީއޯސީން ބޭއްވި ނޫސްވެރިންގެ ބައްދަލްވުމުގައި ޑރ. އިބްރާހިމް އަފްޒަލް ވިދާޅުވީ ލޮކްޑައުންއަށް ލުއިދިން ފަހުން ދެ ހަފްތާވާން ކައިރިވެފައިވާއިރު މިވަގުތު މުޖްތަމައުގެ ތެރޭގައި ބަލީގެ ހާލަތު އޮތްގޮތް ބެލުުމަށް ހާއްސަ މަސައްކަތްތަކެއް ކުރުމަށް ނިންމާފައިވާ ކަމަށެވެ.\nއެގޮތުން ފަސް ގުރޫޕަކަށް ބަހާލައިގެން ސާމްޕަލް ނެގުމަށް ހަމަޖެހިފައިވާ ކަމަށް ވިދާޅުވިއެވެ. އެގޮތުން ފްރަންޓްލައިން ވޯކަރުންނާއި ސެންޓަރުތަކުގައި މަަސައްކަތް ކުރާ މީހުންގެ އިތުރުން އުމުރުން 65 އަހަރުން މަތީގެ މީހުން އަދި ތޮއްޖެހިފައިވާ ތަންތަނުގައި އުޅެމުންދާ މީހުންގެ ސާމްޕަލް ނެގުމަށް ވަނީ ހަމަޖެހިފައެވެ. އަދި އުމުރުން 20 އަހަރާއި 30 އަހަރާ ދެމެދުގެ މީހުންގެ ސާމްޕަލް ނެގުމަށް ހަމަޖެހިފައިވާ ކަމަށްވެސް އަފްޒަލް ވިދާޅުވިއެވެ.\n"ލޮކްޑައުންގައި ލުއި ފަސޭހަ ދިނުމުގެ ހަރަކާތްތައް ފެށުމާއެކުގައި މި ދުވަސްކޮޅު ކިހިނެތްތޯ އަޅުގަނޑުމެންގެ ތެރޭގައި ކޮމިޔުނިޓީ ސްޕްރެޑް އޮތްގޮތް ބެލުމަށްޓަކައި ސާމްޕަލް ނެގުމުގެ މަސައްކަތް މި އަންނަ ހަފްތާގައި ފަށާނަން."\nއަފްޒަލް ވަނީ ސާމްޕަލް ނެގުމުގައި ހުރިހާ އެންމެންގެ އެހީތެރިކަމަށްވެސް އެދިފައެވެ.\nލޮކްޑައުންއަށް ލުއިތަކެއް ދީފައިވަނީ މިދިޔަ މަހުގެ 28 ވަނަ ދުވަހުން ފެށިގެންނެވެ. އަދި އިތުރު ލުއިތަކެއް މާދަމާ ދިނުމަށް ވަނީ ނިންމާފައެވެ. މިފަހުން ކޮވިޑަށް ޕޮޒިޓިވްވާ މީހުންގެ އަދަދު ވަނީ ވަރަށް ބޮޑަށް މަދުވެފައެވެ. އަދި ބަލި ޖެހުނު ގިނަ މީހުން މިހާރު ވަނީ ރަނގަޅުވެގެން ދޫކޮށްލާފައެވެ.


BREAKING NEWS: Addu In Doctarah Dhekki Meehaa Covid-19 Ah Nassi (Negative) - Vaguthu\nކޮވިޑްގެ ފައްސި ކުއްލިއަކަށް ބޮޑުތަނުން މައްޗަށް! - 52 މިނެޓް ކުރިން\nއައްޑު އިން ޑޮކްޓަރަށް ދެއްކި މީހާ ކޮވިޑް-19 އަށް ނައްސި\nއިންޑިއާ އަށް ދަތުރު ކުރުމަށް ފަހު، ރާއްޖެ އައި ދިވެއްސެއްގެ ގައިން ކޮވިޑް-19 ގެ އަލާމާތްތައް ފެނިގެން ޓެސްޓް ކުރުމުން އެމީހާގެ ނަތީޖާ ނައްސި (ނެގަޓިވް) ވެއްޖެއެވެ.\nއެ ދިވެއްސަކީ އިންޑިއާގެ ކޮޗިންގައި އުޅުމަށް ފަހު، އައްޑޫ އަށް ދިޔަ މީހެކެވެ. އެމީހާ ހުން އައިސްގެން އެންމެ ފުރަތަމަ ދިޔައީ ހިތަދޫ ރީޖަނަލް ހޮސްޕިޓަލަށެވެ. އަދި އޭނާގެ ފަރާތުން ކޮވިޑް-19 ގެ އަލާމާތްތަކެއް ހުރި ކަމަށް ޝައްކު ކުރެވިގެން އެ ދުވަހުން ފެށިގެން އެކަހެރި ކުރިއެވެ.\nއެކަމަކު، "ވަގުތަށް" ލިބިފައިވާ ސާމްޕަލްގެ ނަތީޖާ ދައްކާ ގޮތުން އެމީހާ ވަނީ ބައްޔަށް ނައްސި (ނެގަޓިވް) ވެފައެވެ.\nނަމަވެސް، މިކަމާ ގުޅިގެން ސަރުކާރުން އަދި އެއްވެސް އެއްޗެއް ނުބުނެއެވެ. އެކަމަކު، ކޮވިޑް-19 އާ ގުޅިގެން މިއަދު މެންދުރު ފަހު ބާއްވާ ނޫސްވެރިންގެ ބައްދަލުވުމުގައި އައްޑޫ އިން ޑޮކްޓަރަށް ދެއްކި ދިވެހި މީހާ ބައްޔަށް ނައްސިވިކަން (ނެގަޓިވް) އިއުލާން ކުރާނެ ކަމަށް ބެލެވެއެވެ.\nދަރުބާރުގޭގައި ކުރިން ބޭއްވި ނޫސްވެރިންގެ ބައްދަލުވުމެއްގައި ރައީސް އޮފީހުގައި އަންޑަ ސެކްރެޓަރީ މުހައްމަދު މަބްރޫކް އަޒީޒް ވިދާޅުވީ ކޮޗިން އިން ރާއްޖެ އައި ދިވެހި މީހާއާ ހޮސްޕިޓަލުން ބައްދަލުވި ދެ ނަރުހުންނާއި ޑޮކްޓަރަކު އެކަހެރިކޮށްފައިވާ ކަމަށެވެ.\nނަމަވެސް އިންޑިއާ އިން އައި މީހާގެ ނަތީޖާ ނައްސި (ނެގަޓިވް) ވުމާ ގުޅިގެން ދެ ނަރުހުންނާއި ޑޮކްޓަރަށް ބަލި ޖެހުމުގެ ފުރުސަތު އޮތް ކަމަކަށް ނުބެލެވެއެވެ.\nރާއްޖެ އިން މިހާތަނަށް 18 މީހަކު ވަނީ ކޮވިޑް-19 އަށް ފައްސި (ޕޮޒިޓިވް) ވެފައިވެއެވެ. އޭގެ ތެރެއިން 13 މީހަކު މިހާރު ވަނީ ބަލިން ރަނގަޅު ވެފައެވެ.\nކޮވިޑް-19 އަށް ފައްސި މީހުންނަކީ އިނގިރޭސި ވިލާތުން ރާއްޖެ އައި ތިން ދިވެހިންނާއި ކުރެއްދޫ އައިލެންޑް ރިސޯޓުން ފަސް މީހަކާއި ސޭންޑީޒް ބަތަލާ ރިސޯޓުން ދެ މީހަކާއި ކުރަމަތި މޯލްޑިވްސްއިން ދެ މީހަކާއި އަނަންތަރަ ދިގު މޯލްޑިވްސްއިން ދެ މީހަކާއި ސަފާރީ އަކުން ހަތަރު މީހެކެވެ. އެހަތަރު މީހުންގެ ތެރެއިން ދެމީހުންނަކީ ރާއްޖެ އިން ފުރައިގެން ދިޔަ ދެމީހުންނެވެ.\nޢަވަހަށް އެމީހާ ދޫކޮށްލާ ..ޖެހިޖެހިގެން ދެ ދުވަހު ހަދާފަ ނަ އްސި ވީ ދެން އެމީހާ ގެ އަލާމާތް ތަށް ހު އްޓަސް ފަ އްސި ވެދާނެ ކަމަށް ނުބަލާތި...ތިހާ ކަންފަސޭހަ ވެ އްޖި އްޔާ ތީ ގެ ހިތި ރަހަ ލާނެ\nމާޗް 31, 2020 13:54\nއަހަރު ދުވަހު ކަރަންޓީން ކޮށް ފައްސި ވަންދެން ޓެސްޓް ހަދާލަބަލަ. އޭރައް ހުންނާނެ އައްސި އަރާފަ\nމާޗް 31, 2020 14:20\nކޮބާތަ ޕޮސިޓިވް އާއ އި ނެގަޓިވްގެ މަ އްސަލަ އަކީ. ޙުރިހަ އި ކަމެ އް ދިވެހިވަންތަ ކުރަންޖެހޭތަ.


Adeeb Ge Sih'hee Faruvaa Ge Inthizaamu Thah Hamajehssumah Amnesty In Raees Ah Dhannavaifi - Vaguthu\nކުރީގެ ނާއިބު ރައީސް އަހުމަދު އަދީބު: ފޮޓޯ / ވަގުތު އިމޭޖަސް\nކުރީގެ ނާއިބު ރައީސް އަހުމަދު އަދީބަށް ސިއްހީ ފަރުވާގެ އިންތިޒާމު ހަމަޖައްސައި ދިނުމަށް އެދި އެމްނެސްޓީ އިން ރައީސް އިބްރާހީމް މުހައްމަދު ސޯލިހަށް ދަންނަވައިފިއެވެ.\nއެމްނެސްޓީ އިން ރައީސް ސޯލިހަށް ފޮނުވާފައިވާ ސިޓީގައި ބުނެފައިވަނީ ކުރީގެ ނާއިބު ރައީސް އަދީބަށް ސިއްހީ އެކި މައްސަލަތައް ދިމާވެފައިވާކަން ފާހަގަކުރެވިފައިވާ ކަމަށެވެ. އެގޮތުން ލޮލުގެ މައްސަލައާ ކިޑްނީގައި ހިލަ އުފެދިފައި ހުރުމާއި އަދީބުގެ ހަށިގަނޑުގެ ތެރޭގައި ސިސްޓެއް ވެސް އެބަހުރި ކަމަށް އެމްނެސްޓީން ބުންޏެވެ. މީގެއިތުރުން ކުއްލި ގޮތަކަށް ހޭނެތޭ ގޮތް އަދީބަށް ދިމާވާ ކަމަށާއި އަދީބުގެ ލޭވެސް ދަށްވަމުން އަންނަކަން އެމްނެސްޓީ އިން ރައީސަށް ފޮނުވި ސިޓީގައި ބުނެފައިވެއެވެ.\nއެމްނެސްޓީ އިން ވަނީ ކްރިމިނަލް ކޯޓުން އަދީބު ދޫކޮށްލުމުން ވެސް ހައިކޯޓުން އަދީބު ބަންދު ކުރުމަށް އަމުރު ކޮށްފައިވާ ކަމަށާއި އަދި ބަންދު ކުރިއިރު ދެން އަޑުއެހުމެއް ބާއްވާނެ ތާރީހެއް ވެސް ބުނެފައި ނުވާތީ ކަންބޮޑުވުންފާޅުކޮށްފައެވެ.\nއަދީބަށް ކުރިމަތިވެފައިވާ ސިއްހީ މައްސަލަތަކަކީ ރާއްޖެއިން ފަރުވާ ހޯދޭނެ ކަންކަން ނޫން ކަމަށް ވާތީ 2016ވަނަ އަހަރު ބޭރުން ފަރުވާ ހޯދުމަށް ކަރެކްޝަންސްގައި އެދިފައިވާ ކަމަށްވެސް އެމްނެސްޓީ އިން ފޮނުވި ސިޓީގައި ބުނެފައިވެއެވެ. ނަމަވެސް އަދީބަށް ބޭސްފަރުވާ ނުދީ ކަރެކްޝަނުން އިންކާރު ކޮށްފައިވާ ކަމަށް ވަނީ ބުނެފައެވެ.\nގައިދީންނަށް ލިބެންޖެހޭ ސިއްހީ ފަރުވާ ނުދެވުމަކީ ހިއުމަން ރައިޓްސް އޮބްލިގޭޝަން އާއި މުޅިން ހިލާފު ކަމެއްކަން ހުދު ރައީސް ސޯލިހަށް ވެސް އެނގިވަޑައިގަންނަވާނެ ކަމަށް އެމްނެސްޓީގެ ސިޓީގައިވެއެވެ. ޖަލުތަކާއި ޕެރޯލްގެ ގާނޫނުގައި ވެސް ގައިދީންނަށް ސިއްހީ ފަރުވާ ފޯރު ކޮށްދިނުމަކީ ކުރަންޖެހޭ ކަމެއް ކަމަށް ބަޔާން ކޮށްފައިވާނެ ކަމަށްވެސް ސިޓީގައި ބުނެފައިވެއެވެ. ކޮވިޑް-19 ގެ ބިރުވެރިކަން ޖަލުތަކުގެ ތެރޭގައި އޮންނައިރު އެފަދަ ކަންކަމަކީ ބަލަންޖެހޭނެ ކަމެއް ކަމަށްވެސް އެމްނެސްޓީގެ ސިޓީގައި ބުނެފައިވެއެވެ.\nއެހެންކަމުން އަދީބުގެ ސިއްހީ ފަރުވާގެ ކަންކަން ހަމަޖައްސައި ދިނުމަށް ރައީސް އެ ޖަމިއްޔާއިން ވަނީ ގޮވާލާފައެވެ.\nއަދީބު ޝަރީއަތް ނިމެންދެން ބަންދު ކުރުމަށް ހައިކޯޓުން އަމުރު ކޮށްފައި ވަނީ މިދިޔަ މަހުގެ 23ވަނަ ދުވަހުއެވެ. އަދީބާއި ދެކޮޅަށް ކްރިމިނަލް ކޯޓަށް ހުށަހެޅި ހަތް ދައުވާއެއް އެ ކޯޓުން ބޭރު ކޮށްލުމާއި ގުޅިގެން އެ މައްސަލަ އިސްތިއުނާފު ކުރުމަށް ހައިކޯޓަށް ހުށަހެޅި މައްސަލައާ ގުޅިގެން، ހައިކޯޓުގައި ބޭއްވި އަޑުއެހުމުގައި އަދީބު ބަންދު ކުރުމަށް އަމުރު ކުރީ، ޝަރީއަތަށް ހާޒިރު ނުވެ، އަދީބު ފިލާފާނެ ކަމަށް ޝަރީއަތަަށް ގަބޫލު ކުރެވޭތީ އެވެ.\nއަދީބު ބަންދު ކުރަން ހައިކޯޓުން ނެރުނު އަމުރުގައި ބުނެފައި ވަނީ، އަދީބުގެ މައްޗަށް ހުށަހެޅިފައިވާ ހަތް ދައުވާއަށް ބަލާއިިރު، އެ މައްސަލަތަކަކީ ޖިނާއީ އިޖުރާތުގެ 22 ވަނަ މާއްދާގައި ހިމެނޭ ބޮޑެތި ކުށްތަކެއް ކަމަށް ވާތީއާއި، ދިވެހި ރާއްޖޭގެ ސްޕްރީމް ކޯޓުން، އަމުރުކޮށްފަނިކޮށް، މީގެ ކުރިން، އަދީބު ފިލައިގެން ގޮސްފައި ވާތީ، މި ދައުވާތަކާއި ގުޅިގެންވެސް ރާއްޖެ ދޫކޮށް، ފިލައިގެން ގޮސްފާނެ ކަމުގެ އިހުތިމާލު، އޮތުމުގެ ސަބަބުން ކަމަށެވެ.\nއޮގަސްޓް 4, 2020 16:01\nތީދެން ތިކަން ކޮންމެހެން ވެސް ކުރަންވީ\nއޮގަސްޓް 4, 2020 16:07\nފިލަންވީ ދޯ؟؟؟ ރާއްޖެއިން ފަރުވާ ކުރެވޭނެ...\nއޮގަސްޓް 4, 2020 16:28\nކިހާވަރެއް އަދީބު ދިނީ ތިއީ އިންސާފު މިއޮތްހާ ދުވަހު އަޑެއްބަޑެއް ނުއިވިމިހާރު ނިދިން ހޭލެވުނީ ތޯ\nއޮގަސްޓް 4, 2020 18:02\nކަލޭ ތިކިޔާ ރައިވަރު އެމީހުންނަށް އެނގޭނެދޯ\nމިހާރުވެރިކަމުގައިމިތިބި ފަރާތްތައްވެސް ޖަލުގެގޮޅިތަކައްލާ ދުވަސްވެސް އައްނާނެ ދުނިޔޭގަތިބިބަޔަކައް ފެއްނާނެ\nއޮގަސްޓް 4, 2020 16:50\nކޮން ކަމެއްތަ ހަމަނުޖެހުނީ؟ ޔާމީނުއިރު އެސޮރު ޖަލުގައި އޮތް އިރުވެސް ދުނިޔޭގެ ކޮންމެ ތަނެއްގައި ހުރި ޑޮކްޓަރެއްވިޔަސް ދައްކަން ބޭންވާ މީހާބުނަން އޭނަޔަށް ހުށަހަޅާފައޮތީ! ބޭނުންވާ މެޝިންތައް ރާއްޖެގެނެސް ހުރިހައި ފަރުވާއެއް ކޯށްދެވޭނެ އިންތިޒާމު ހަމަޖެއްސެން އޮތް. އޭނާ ބޭނުންވަނީ ފަރުވާއެއްނޫން. ރާއްޖެއިން ބޭރަށް ފުރަން. މާފިޔާމީހުންގާތަށް ދާން. އެމް.ޑީ.ޕީ ގެ ޕަޕެޓެއް ތި އަދީބަކީވެސް.\nއޮގަސްޓް 4, 2020 17:15\nރައީސްޔާމީން އާއި ދެކޮޅަށް ދޮގުހެކި ހޯދުމަށް އަދީބުލަށްވާ ގޭމުކުޅުވާފަ މިހާރު އަދީބުގެ ބޭނުން ކެނޑުނީދޯ ހަމަޔަގީނުންވެސް އެނގޭ ކަމަކީ ސޯލިހުއާއި އަންނި ހަމަ މިގޭމުން ހަޢްޔަރު ކޮށް ޖަލަށް ދާންޖެހޭނެ ކަން އެދުވަސް ވަނީ ދާދިކައިރީގަ.\nއޮގަސްޓް 4, 2020 19:53\nޖަލަށް ޑޮކުޓަރުން ނާ އައިސީޔޫ އެދެއް ފޮނުވާ.. ނޫނީ ޖަލު ހޮސްޕިޓަލަކަށް ބަދަލްކުރޭ


އުނގޫފާރު “އީދު މަޖާ 1440” އީދު ޝޯވ ވަރަށް ފޯރީގަދަ – Ungoofaaru\nބަނޑޭރިގަނޑު/ޚަބަރު/އުނގޫފާރު “އީދު މަޖާ 1440” އީދު ޝޯވ ވަރަށް ފޯރީގަދަ\nއުނގޫފާރު އީދު ޝޯވ 1440\nއީދު ކުޅިވަރު ތަކުަގެ ތެރޭގައި ހިމެނޭ “އީދު ޝޯވ” ރޭ ވަނީ ބާއްވާފައެވެ. ވަރަށް ފޯރީގައި ކުރިއަށްދިޔަ މި ޝޯވ ގައި އުނގޫފާރުގެ ފަންނާނުންގެ ހުނަރު ވަރަށް ފުރިހަމަ އަށް ދައްކާލާފައިވެއެެވެ.\nރޭގެ ޝޯވ ގައި އުނގޫފާރު އަންހެނުންގެ ކޮމެޓީއާއި ބަދަވިން ބޮޑުބެރު ގުރޫޕާއި އަދިވެސް އިތުރު ޒުވާނުންގެ ފަރާތުން ނެށުމުގެ ހަރަކާތްތަކާއި ލަވަތައް ހުށައަޅައި ދީފައިވެއެވެ. މީގެ އިތުރުން އުނގޫފާރު ރީޖަނަލް ހޮސްޕިޓަލާއި އުނގޫފާރު ސްކޫލުގެ މުވައްޒަފުންގެ ފަރާތުންވެސް ނެށުމުގެ އައިޓަމް ތައް ހުށައަޅައިދީ ފައިވެއެވެ. ރޭގެ ޝޯވ ގައި އެންމެ ގިނަ ބަޔަކު ފޯރިނެގި އެއް އައިޓަމަކަށްވީ އުނގޫފާރު ރީޖަނަލް ހޮސްޕިޓަލްގެ ފަރާތުން އެތަނުގައި މަސައްކަތްކުރައްވާ ދިވެހި އަދި ބިދޭސީ ނަރުހުން ހުށައަޅައިދިން އައިޓަމެވެ.\nއީދު ކުޅިވަރުގައި މިއަދު ހަވީރު އޮންނާނީ ކޯޑިނެރުމެވެ.\nއުނގޫފާރު "އީދު މަޖާ 1440" އަންހެނުންގެ ބިލެއް އެޅުން


Dhedharin jalah leema hy idhathivegen amihlayah maruvaanamey hithah eri: Rhea ge manma – Iru\nމަސްތުވާތަކެތީގެ މައްސަލައެއްގައި ހައްޔަރުކުރި ބޮލީވުޑް އެކްޓްރެސް ރިއާ ޗަކްރަބަތީ އާއި ކޮއްކޮ ޝޮވިކް ޗަކްރަބަތީ ޖަލަށް ދިޔުމުން ހަޔާތަށް ވެރިވި ހިތްދަތިކަން އެދެބެއިންގެ މަންމަ ސަންދްޔާ ޗަކްރަބަތީ ހިއްސާކޮށްފިއެވެ.\n‘ޓައިމްސް އޮފް އިންޑިއާ’ އަށް ދިން އިންޓަވިއުއެއްގައި ސަންދްޔާ ބުނީ ކަފާލާތުގެ ދަށުން އިއްޔެ ރިއާ މިނިވަންވުމުން އުފާވެފައި ހުރި ކަމަށާއި، ނަމަވެސް ހަގު ދަރިފުޅު ޝޮވިކް އަދިވެސް ޖަލުގައި ބަންދުވެފައި ހުރުމުން ހިތްދަތިކަން އެއްކޮށް ފިލައި ނުދާ ކަމަށެވެ. އެކަން ސިފަކުރަމުން ސަންދްޔާ ބުނީ މާދަމާ ވާނެ ގޮތެއް ނޭނގޭތީ ހިތް ބިރުގަނެފައި ހުރި ކަމަށެވެ.\nމީގެ އިތުރުން ވެސް ސަންދްޔާ ވަނީ އޭނާގެ ދިރިއުޅުމަށް އައި ބަދަލު ތަފްސީލުކޮށް ކިޔައިދީފައެވެ. “އެކުދިން ޖަލަށް ލީ ފަހުން އަހަންނަކަށް ރަނގަޅަށް ނުނިދޭ އަދި ނުވެސް ކެވޭ. ރޭގަނޑު ނިދާފަ އޮވެފަ ވެސް އިރުއިރުކޮޅާ ނިދިން ހޭލެވޭ ހިތް ބިރުގަނެގެން”، އެ އާއިލާ ހަމައެކަނި މުޖުތަމައިން ބާކީ ވީ ނޫން ކަމަށާއި، މުޅި އާއިލާ ފުނޑުފުނޑުވެއްޖެ ކަމަށް ބުނަމުން ސަންދްޔާ ބުންޏެވެ.\n“ވަކި ހިސާބަކުން ހިތަށް އެރީ ދެން ނެތޭ މިކަމުން ސަލާމަތްވުމެއް، މިއަށްވުރެ މާ ރަނގަޅު ވާނެޔޭ އަމިއްލައަށް މަރުވިޔަސް. އަހަންނަކީ ކުރިން މިކަހަލަ އެއްޗެހި ވިސްނި މީހެއް ވެސް ނޫން”، ސަންދްޔާ ބުނީ އޭނާއަށް ކުޑަވެސް ލުޔެއް ލިބުނީ ތެރަޕީ އަށް ގޮސްގެން ކަމަށެވެ. އެގޮތުން، ދަރިންނަށްޓަކައި ވެސް ދުނިޔޭގައި ހުންނަން އެބަޖެހޭ ކަން ވިސްނުނު ކަމަށް ބުންޏެވެ. “މިހާރު އަމިއްލަ ނަފްސަށް ހަނދާން ކޮށްދެމުން މިދަނީ، އަހަރެންގެ ދަރިން ވޭތު ކުރަމުން އެދަނީ މާ އުނދަގޫ ކަންކަމޭ، އެހެންވީމަ އެމީހުންނަށްޓަކައި އަހަރެން ހިތްވަރުކުރަން ޖެހެޔޭ”.\nސަންދްޔާ ބުނީ މިހާރު ރިއާ މިނިވަންވެގެން އައުމުން، އޭނާ ވެސް ދެން ގެންދަން ޖެހޭނީ ތެރަޕީއަށް ކަމަށެވެ. “އޭނަ އަށް ކުރިމަތިވި ހުރިހާ ކަމަކުން ދުވަހަކުވެސް އަރައިގަނެވޭނެ ބާ؟” ސަންދްޔާ ސުވާލު އުފެއްދިއެވެ. ނަމަވެސް ރިއާގެ މަންމަ ބުނީ ރިއާ އަކީ ހިތްވަރުގަދަ ކުއްޖެއް ކަމަށާއި، ގެއަށް އައި ފުރަތަމަ ދުވަހުވެސް އެންމެން ކައިރީގައި ހިތްވަރުކުރުމަށް ބުނި ކަމަށެވެ.\n“އަހަރެމެން އެންމެންގެ މޫނަށް ބަލާފަ އަހަނީ ކީއްވެހޭ ދެރަވެފަ ތިތިބީ. އަހަރެމެން އެބަޖެހެޔޭ ހިތްވަރުކޮށްގެން މިކަމާ ކުރިމަތިލާން”، 28 ދުވަސް ފަހުން އެނބުރި ގެއަށް އައިސް ރިއާ ބުނި ވާހަކަ މަންމަ ހިއްސާކުރިއެވެ.\nޗަކްރަބަތީ އާއިލާ ދިރިއުޅޭ ގޭގެ ބޭރުގައި މިހާރު ވާނީ ސީސީޓީވީ ކެމެރާ ހަރުކޮށްފައި ކަމަށް ސަންދްޔާ ބުންޏެވެ. އެއީ އެ އާއިލާގެ ރައްކާތެރި ކަމަށާއި، ގޭގެ ބެލް ޖަހާ ކޮންމެފަހަރަކު ހިތް ބިރުގަންނަ ވަރުން ކަމަށް އޭނާ ކިޔައިދިނެވެ. 1 ލައްކަ ރުޕީސްގެ ބޮންޑެއް ދައްކައިގެން ރިއާއަށް ކަފާލާތު ލިބުނަސް، އޭނާގެ ކޮއްކޮއަށް ކަފާލާތު ދޭން މުމްބާއީ ހައި ކޯޓުން ވަނީ ދެކޮޅުހަދައިފައެވެ. އެއީ ޝޮވިކަކީ ވަރުގަދަ މަސްތުވާތަކެތީގެ ނެޓްވޯކަކާ ގުޅުން އޮންނަ އެކްޓިވް މެމްބަރަކަށް ވާތީ ކަމަށް މީޑިއާތަކުން ބުނެއެވެ.


Sentay Aai Rizey Team Aaeku Nudhiyaee "Personal Sababu" Thakaa Hure - Vaguthu\nސެންޓޭއާއި ރިޒޭ ޓީމާއެކު ނުދިޔައީ "ޕާސަނަލް" ސަބަބުތަކާ ހުރެ\nސާފް ސުޒުކީ ކަޕް ފައިނަލް: ދިވެހިރާއްޖެ އަދި އިންޑިއާ ބައްދަލު ކުރި މެޗް -- ވަގުތު އިމޭޖެސް: އިބްރާހިމް ޝާބިލް\nގައުމީ ފުޓުބޯޅަ ޓީމުން ވޯލްޑް ކަޕް ކޮލިފިކޭޝަންގައި ގުއާމްއާއި ޗައިނާއާ ދެކޮޅަށް ކުޅެން އޮތް މެޗަށް، ސްރީލަންކާގައި ކޭމްޕް ކޮށްފައިވާއިރު، ޓީމަށް ނެގި ކްލަބު އީގަލްސްގެ ދެކުޅުޅުންތެރިން ކަމަށްވާ އަހުމަދު ރިޒުވާން އާއި އަލީ ފާސިރު (ސެންޓޭ) ޓީމާއެކު ދަތުރުކޮށްފައެއް ނުވެއެވެ.\nޓީމަށް މުހިއްމު ދެކުޅުންތެރިންވެސް ތަމްރީނު ކޭމްޕަށް ގޮސްފައިނުވާއިރު، އެކަމާ ގުޅިގެން ވަކި އެއްޗެއް ހާމަކޮށްފައެއް ނުވެއެވެ. ޓީމުން ގުއާމްއާ ދެކޮޅަށް އެގައުމުގައި ކުޅެން ޖެހޭ މެޗަށް ވިސާ ޖެހުމަށް ލަންކާއަށް ދިޔައިރު، މެލޭޝިއާގައި ކުރަން އޮތް ކޭމްޕް ލަންކާއަށް ބަދަލުކުރީވެސް ވިސާ ޖެހުމަށެވެ. ސްކޮޑުގައި ހިމެނުނު ނަމަވެސް ރިޒޭއާއި ސެންޓޭ ނުދިޔަ ސަބަބާ ގުޅިގެން އެފްއޭއެމްއިން ބުނީ، ދެކުޅުންތެރިންވެސް ދިޔައީ "އަމިއްލަ ސަބަބުތަކަކާ" ހުރެގެން ކަމަށެވެ.\n" ދެކުޅުންތެރިންވެސް ޓީމަށް ނަގާފައި ކޯޗު އޮތީ. އެކަމަކު އަމިއްލަ ސަބަބުތަކެއް ދިމާވެގެން ނުދެވޭނެ ކަމެއް އަންގާފައި އޮތީ. އަނިޔާގެ އެއްވެސް މައްސަލައެއް އުޅޭ ކަމަކަށް ފާހަގެވެފައެއް ނެތް،" އެފްއޭއެމްގެ ޖެނެރަލް ސެކްރެޓަރީ ހުސައިން ޖަވާޒު "ވަގުތަށް" ވިދާޅުވިއެވެ.\nސެންޓޭ އަމިއްލަ ރަށުގައި ބޭއްވި ލެވިއެސްޓާ ކަޕުންވެސް ފެނިފައިވާއިރު، ޔަގީނުންވެސް ހުރީ އަނިޔާގައި ނޫންކަން އެނގެއެވެ.\nގައުމީ ޓީމުގެ ސްކޮޑުގެ މައްސަލަ ހޫނުވެފައިވާއިރު، އަލީ އަޝްފާގު (ދަގަނޑޭ) ސްކޮޑަށް ނުނެގުމުގެ މައްސަލަ ވަނީ ވަރަށް ބޮޑަށް ހޫނުވެފައެވެ. ޓީމާއެކު ދެކުޅުންތެރިންވެސް ދަތުރުކުރި ސަބަބު ހޯދާލުމަށް ދެކުޅުންތެރިންގެ ބަހެއް ހޯދުމަށް ކުރި މަސައްކަތް ވަނީ ނާކާމިޔާބު ވެފައެވެ.\nއޭޝިއަން ކަޕު ކޮލިފައިންގެ ގްރޫޕްސްޓޭޖުން ރާއްޖެއަށް ޖާގަ ލިބިއްޖެ\nރާއްޖެއާއި ޗައިނާ މެޗަކީ މުސްތަގްބަލަށް އަޅާ ބިންގަލެއް: ގައުމީ ކޯޗު\nއޮގަސްޓް 19, 2019 15:00\nރަނގަޅަށް ތިހަދަނީ. ނުޖިހޭ ދާކަށް ދަގަނޑޭ ބަހައަޓާފަ.\nއޮގަސްޓް 19, 2019 15:21\nގައުމުގައި ހުރި އެއްމެ މޮޅު ކުޅުންތެރިޔާއަށް ކޯޗް ނުކުރި އިހްތިރާމެއް ތިއިން އެއްވެސް ކުޅުންތެރިޔަކަށް ނުކުރާނެ. ވީމާ އޭނާގެ ފަހަތުން އުޅުމުގެ ބޭނުމެއް ނެތް.\nއަދި ތިޓީމްގެ މޯޓިވޭޝަން ގެއްލިފައި އޮތް އޮތުން ބޫސްޓް ކުރަން ދަނގޭ ނަގަންޖެހުނު ފަހަރު އެކަން ނުކުރީމާ ކުޅުންތެރިންވެސް މާޔޫސްވެ ތިބެ ކުރެވޭނެ ކަމެއް ނޯންނާނެ\nއޮގަސްޓް 19, 2019 17:06\nޓީމާއެކު ދެކުޅުންތެރިންވެސް ދަތުރުކުރި ސަބަބު ހޯދާލުމަށް ދެކުޅުންތެރިންގެ ބަހެއް ހޯދުމަށް ކުރި މަސައްކަތް ވަނީ ނާކާމިޔާބު ވެފައެވެ


Maabinhura ge5million dollar ah hiyaanaiyvikan saabithukuran sirru heki hushahalhaifi - vNews.mv\nމާބިންހުރާގެ ފަސް މިލިއަން ޑޮލަރަށް ހިޔާނާތްވި ކަން ސާބިތުކުރަން ސިއްރު ހެކި ހުށަހަޅައިފި\n26 April 2016, 12:13\nޅ. މާބިންހުރާ ކުއްޔަށް ދޫކުރުމަށް ފަހު އިކުއިޒިޝަން ކޮސްޓްގެ ގޮތުގައި ދައުލަތަށް ލިބެންޖެހޭ ފަސް މިލިއަން ޑޮލަރަށް ހިޔާނާތްތެރިވުމުގެ ތުހުމަތުގައި ދައުވާ އުފުލާފައިވާ ބޭފުޅުންގެ މައްޗަށް އުފުލާފައިވާ ދައުވާ ސާބިތު ކުރުމަށް ދައުލަތުން ސިއްރު ހެއްކާއި ބޭންކް ސްޓޭޓް ސްޓޭޓްމަންޓްތަކެއް ހުށަހަޅައިފި އެވެ.\nމާބިންހުރާގެ އިކުއިޒިޝަން ކޮސްޓްގެ މައްސަލާގައި ދައުލަތުން ދައުވާކުރަނީ ކުރީގެ ނައިބު ރައީސް އަހްމަދު އަދީބާއި އެމްއެމްޕީއާރްސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ އިތުރުން މ. ޝޫރާމަންޒިލް ހާމިދު އިސްމާއިލް (ހާމިދު ސޭޓް)ގެ މައްޗަށެވެ.\nމި ބޭފުޅުންގެ މައްޗަށް އުފުލާފައިވާ ދައުވާއާއި ގުޅިގެން މިއަދު ބޭއްވި ޝަރީއަތުގެ އަޑުއެހުމުގައި ސިއްރު ހެކިންގެ ގޮތުގައި ދައުލަތުން ވަނީ ނުވަ ހެއްކެއް ހުށަހަޅާފަ އެވެ.\nމިއަދުގެ އަޑުއެހުމުގައި އަދީބުގެ ގާނޫނީ ވަކީލް މޫސާ ސިރާޖް ވިދާޅުވީ ދައުލަތުގެ ދައުވާއާއި ގުޅިގެން ބެންކް ސްޓޭޓްމެންޓްތަކަކާއި ޗެކް ސިލްޕްތަކަކާއި އެގްރިމަންޓްތަކެއް ގެއިތުރުން އެއްވެސް އިތުރު ލިޔުމެއް ލިބިފައި ނުވާ ކަމަށެވެ. އެހެންކަމުން ދައުވާއަށް ޖަވާބުދާރީ ވެވޭނީ މައްސަލައާއި ގުޅޭ ލިޔުންތައް ސިއްރު ކުރުމަކައި ނުލައި ފޯރުކޮށްދީގެން ކަމަށްވެސް ވިދާޅުވި އެވެ. އަދި ދައުލަތުން ހުށަހަޅާ ލިޔުންތައް ފޯރުކޮށްދިނުމަށްވެސް ސިރާޖު އެދިވަޑައިގެންނެވި އެވެ.\nޒިޔަތުގެ ވަކީލް ވެސް މިއަދުގެ އަޑުއެހުމުގައި ވިދާޅުވީ ދައުވާ އަށް ޖަވާބު ދެވޭނީ ކަމާ ގުޅޭ ލިޔުންތައް ލިބިގެން ކަމަށެެވެ. އަދި އެކަމަށް އޭނާ ވެސް އެދިވަޑައިގެންނެވި އެވެ.\nމިއަދު އަޑުއެހުމުގައި ހާމިދުގެ ވަކީލް ހުސްނުއް ސުއޫދު ވިދާޅުވީ ދައުލަތުގެ ދައުވާގައި ބުނާ މުއާމަލާތަކީ ހާމިދު ހައްޔަރުކުރި ފަހުން ހިނގާފައިވާ ކަމަކަށްވާތީ އެ މައުލޫމާތު ހާމިދަށް އެނގިފައި ނުވާ ކަމަށާއި އެ މައުލޫމާތު ހާމިދާ ހިއްސާކުރީ ވެސް ފުލުހުން ކަމަށެވެ. ހާމިދުގެ މައްޗަށް ކުރާ ތުހުމަތާ ގުޅިގެން ހާމިދުގެ ހިއްސާ އޮންނަ މިލޭނިއަމް ކެޕިޓަލްގެ ހިއްސާދާރުންނާ އިސް މީހުންގެ ބަޔާންތައް ތަހުގީގަށް ނެގުމަށްފަހު ޝަރީއަތަށް އެބަޔާންތައް ހުށަހަޅާފައި ނުވާތީ ސުއޫދު ވަނީ ކަންބޮޑުވުން ފާޅުކުރައްވާފަ އެވެ. އަދި އެ ބަޔާންތައް ހުށަހެޅި ނަމަ ހާމިދުގެ މައްޗަށް ކުރާ ތުހުމަތުގައި އޭނާގެ ކުށެއް ނެތް ކަން އެނގިގެންދާނެ ކަމުގައިވެސް ވިދާޅުވި އެވެ.\nހާމިދު މެލޭޝިއާ އިން ހައްޔަރުކުރީ މިދިޔަ އަހަރުގެ އޮކްޓޫބަރު މަހުގެ 28 ވަނަ ދުވަހު އެވެ.\nދައުލަތުގެ ދައުވާ ސާބިތު ކުރުމަށް ދައުލަތުން ސިއްރު ހެއްކާއި ބޭންކް ސްޓޭޓް ސްޓޭޓްމަންޓްތައް ހުށަހެޅީ ޒިޔަތުއާއި ހާމިދާއި އަދި އަދީބްގެ ވަކީލުން މިއަދުގެ އަޑުއެހުމުގައި ދައުވާއަށް ހުލާސާ ގޮތެއްގައި ޖަވާބުދާރީވީ ކަމަށް ބަލައި މައްސަލަ ބައްލަވާ ގާޒީ ދައުލަތުގެ ދައުވާ ސާބިތު ކުރަން ހެކި ހުށަހަޅަން ފުރުސަތު ދިނުމުންނެވެ.\nއަދީބްއާއި ޒިޔަތުގެ މައްޗަށް މިހާރު ވެސް ބައެއް ދައުވާ ކުރެވި ޝަރީއަތުގެ އަޑުއެހުންތައް ވަނީ ފެށިފަ އެވެ. އެގޮތުން ޓޫރިސްޓް ރިސޯޓެއް ތަރައްގީކުރަން މާލެއަތޮޅުގެ ފަޅެއް ކޮރަޕްޝަނަށް މަގުފަހިވާ ގޮތަށް އެބޮނީ ޕްރައިވެޓް ލިމިޓެޑް ކިޔާ ކުންފުންޏަކަށް ދޫކުރި މައްސަލާގައި ޒިޔަތުގެ މައްޗަށް އުފުލާފައިވަނީ ހިޔާނާތުގެ ދައުވާ އެވެ. އަދީބްގެ މައްޗަށް އުފުލާފައިވަނީ ރަސްމީ ހައިސިއްޔަތު ނަހަމަ ގޮތުގައި ބޭނުންކުރުމުގެ ދައުވާ އެވެ. މީގެ އިތުރުން ފިސްތޯލައެއް ގެންގުޅުނު މައްސަލައެއްގައި އަދީބްގެ މައްޗަށް ވަނީ ޓެރަރިޒަމްގެ ދައުވާ ވެސް އުފުލާފަ އެވެ.


ރައީސްގެ އިލްތިމާސް: ޤައުމަށް ކޮށްދެވޭނީ ކޮން ކަމެއްތޯ ބަލައި، އެކަމެއް ކޮށްދިނުމަށް އަވަސްވެގަންނަވާ – Haftha\nMon, 25 May, 2020, 11:06 pm\nރައީސްގެ އިލްތިމާސް: ޤައުމަށް ކޮށްދެވޭނީ ކޮން ކަމެއްތޯ ބަލައި، އެކަމެއް ކޮށްދިނުމަށް އަވަސްވެގަންނަވާ\nމި ޤައުމު މިއަދު އޮތް ޙާލާ މެދު ވިސްނައި ފިކުރު ހިންގަން ފެށުމަށާއި، މި ޤައުމަށްޓަކައި ތިމާއަށް ކޮށްދެވޭނީ ކޮން ކަމެއްތޯ ބަލައި، އެކަމެއް ކޮށްދިނުމަށް އަވަސްވެގަތުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ގޮވާލައްވައިފިއެވެ.\nއެމަނިކުފާނު މިކަމަށް ގޮވާލެއްވީ ރޭ ދަރުބާރުގޭގައި ބޭއްވެވި ދިވެހިރާއްޖޭގެ ޤައުމީ ޔުނިވަރސިޓީގެ 2018 ވަނަ އަހަރުގެ ދަސްވެނިވުމުގެ ޙަފްލާގައި ވާހަކަފުޅު ދައްކަވަމުންނެވެ.\n“ރާއްޖޭގެ މެދުގައި އޮތް ލ. އަތޮޅުގައި، ޤައުމީ ޔުނިވަރސިޓީގެ ކެމްޕަހެއް ޤާއިމުކުރުމަކީ ވަރަށް މުހިންމު ކަމެއް ކަމުގައި އަޅުގަނޑު ދެކެން. މިފަދަ ކެމްޕަސްތަކަކީ، ރާއްޖޭގެ ޞިނާޢަތްތައް ދިރުވައި އާލާކުރުމުގައި މުހިންމު ދައުރެއް އަދާކުރެވިދާނެ ތަންތަން.” ރައީސުލްޖުމްހޫރިއްޔާ ވިދާޅުވިއެވެ.\n“ތަޢުލީމީ މައިދާނުގައި ކުރިއަރައިގެން ތިޔަ ދާ ހަލުވިމިނުގައި، ޙަޔާތުގެ އެހެން މައިދާންތަކުގައި ވެސް ކުރިއަރައި ދިޔުމަށް، ތިޔަ ޒުވާން އަންހެނުންނަށް އަޅުގަނޑު މިރޭ އިލްތިމާސް ކުރަން. މިރާއްޖޭގެ ސިޔާސީ މަސްރަޙަށް، އަދި ޤައުމުގެ މަތީ މަޤާމުތަކަށް، ތިޔަ ފަދަ ދިވެހި އަންހެނުންގެ ބޭނުންތެރިކަން އިންތިހާއަށް ބޮޑު.” މިރޭ ދަސްވެނިވާ ދަސްވެނީންގެ 78.2 އިންސައްތައަކީ، އަންހެނުންކަން ފާހަގަކުރައްވަމުން އެމަނިކުފާނު ވިދާޅުވިއެވެ.\n“އިންސާނާގެ ޝަޚްޞިއްޔަތު ބިނާވެގެން އަންނަނީ، ލިބިހުރި ޢިލްމުގެ ބޭނުން ހިފާ ގޮތެއްގެ މަތީގައި. ތިޔައިގެ ތެރެއިން ކޮންމެ ދަރިވަރަކު ވެސް، މިރެއިން ފެށިގެން ޢަޒުމް ކަނޑައަޅަންވީ، ތިމާ އުނގެނުނު ޢިލްމުގެ އެހީގައި، ތިމާގެ ކިބައިގައި މުޅިން އައު ޝަޚްޞިއްޔަތެއް އުފަން ކުރުވަން.” ރައީސުލްޖުމްހޫރިއްޔާ ވިދާޅުވިއެވެ.


އަމްޖަދު ހުސެއިން 18 ޑިސެމްބަރ 20190ކޮމެންޓް\nއަމްޖަދު ހުސެއިން 17 ނޮވެމްބަރ 20190ކޮމެންޓް ރިޕޯޓް،\nކުނިކޮށްޓާ އެކު ރައްޔިތުންގެ ޝަކުވާ ބަންޑުންވަނީ!\nނޫނު ޑެއިލީ 29 އޯގަސްޓް 20190ކޮމެންޓް ހަބަރު، ރިޕޯޓް، އަތޮޅު ހަބަރު،\nކަމެއް ނުބައިކޮށް ކުރެވުމުން އެއިން ފިލާވަޅެއްލިބި، ދެންކުރާ ކަންކަމުގައި އެފަދަ ކުށެއް ތަކުރާރު ނުވާނޭހެން ފިޔަވަޅު އެޅުމަކީ އެންމެ ބުއްދިވެރި ގޮތެވެ. ނަމަވެސް ނ. ވެލިދޫ ކުނިކޮށީގެ މައްސަލައިގައި ފެނިގެން މިދަނީ މުޅިން ތަފާތު މަންޒަރެކެވެ. ބައެއް ރައްޔިތުން ބުނާ ގޮތުން ވެލިދޫ ކުނިކޮށި އާޓިފިޝަލް ބީޗު އިރުދެކުނަށް ބަދަލުކުރުމަކީ ވެލިދޫ ކައުންސިލުން ކުރި "އުނބަށް ޖެހުން" ކަހަލަ ކަމެކެވެ. ސަބަބަކީ އަލަށް ގާއިމުކުރި...\nއަހުމަދު ރިޝާން 27 ޖުލައި 2019 1 ކޮމެންޓް ރިޕޯޓް،\nފާރޫގުބެ:"ވެލިދޫ ހިނަވާގެ އަކީ ހަދިޔާ އެއް"\nނޫނު ޑެއިލީ 18 މެއި 20190ކޮމެންޓް ރިޕޯޓް، ކޮލަމް،\nއާންމު އުސޫލާ ހިލާފަށް އިއްޔެ ހަވީރު 4:00 ޖެހިއިރު ނ. ވެލިދޫ މަސްޖިދުލް އަދާލަތު ސަރަހައްދު އޮތީ ތޮށްޖެހިފަ އެވެ. ވެލިދޫ ގަބަރުސްތާނު ވެސް ހިމެނޭ އެ ސަރަހައްދަށް މީހުން އެއްވީ މީހަކު ނިޔާވެގެން މޫނު ބަލާކަށް ނޫނެވެ. އެތަނަށް މީހުން ޖަމާވީ އަލަށް ހުޅުވާ ހިނަވާގެ ބަލާލާށެވެ. މިއީ އަލަށް ހުޅުވި ހިނަވާގެއާ އެކު މީހަކު ނިޔާވެއްޖެނަމަ ދެން އެ ސަރަހައްދު ފެންނާނެ ގޮތުގެ...\nއަހުމަދު ރިޝާން 10 މެއި 20193ކޮމެންޓް ރިޕޯޓް،\nވެލިދޫގައި ކުޑަކުދިންގެ ދުވަސް ވަރަށް ކުލަގަދަ!\nނޫނު ޑެއިލީ 04 މެއި 20190ކޮމެންޓް ރިޕޯޓް، ކޮލަމް،\nނ. ވެލިދޫގައި މިއަހަރު ކުޑަކުދިންގެ ދުވަސް ފާހަގަ ކުރީ ވަރަށް ކުލަގަކޮށެވެ. އަދި ދަރިވަރުންނާއި ބެލެވެރިން ހަނގާކުރުމާ ދެކޮޅަށް ވެސް ވަނީ ހަރަކާތްތަކެއް ހިންގާފަ އެވެ. ކުޑަކުދިންގެ ދުވަހުގެ ހަރަކާތްތައް ފުރަތަމަ ފަށާފައި ވަނީ ބުރާސްފަތި ދުވަހު އެވެ. އެދުވަހު ނ. އަތޮޅު ތައުލީމީ މަރުކަޒުގެ ދަރިވަރުން ހާޒިރުވެފައި ވަނީ ކުލަ ހެދުމުގަ...\nނޫނު ޑެއިލީ 27 އޭޕްރިލް 20196ކޮމެންޓް ރިޕޯޓް، އަތޮޅު ހަބަރު،


Dhuntharieh ge ice thah andhaa vaarey ei angaara dhuvahu fen naane\nދުންތަރިއެއްގެ އައިސްތައް އަނދާ "ވާރޭއެއް" ދުނިޔެއަށް އަންގާރަ ދުވަހު ފެންނާނެ\nދުނިޔެއަށް ކުރިމަތިވާ "ގިނިހިލައިގެ ވާރޭ"ތަކުގެ ތެރެއިން ޕާސެއިޑް ނަމަކަށް ކިޔާ "ގިނިހިލައިގެ ވާރޭ" އަކީ ހަގީގަތުގައި ގިނިހިލައިގެ ވާރޭއެއް ނޫނެވެ.\nޕާސެއިޑް "ގިނިހިލަތަ"ކީ ސްވިފްޓް-ޓުޓްލް ނަމަކަށް ކިޔާ ދުންތަރިއެއްގެ އެތިކޮޅުތަކެވެ. ދުންތަރިއަކީ ޖައްވުގައި އިރުގެ ވަށައިގެން ދައުރު ކުރާ އައިސް ހިމެނޭ ބިންތަކެކެވެ. ދަތުރު ކުރާ އޯބިޓްގައި އިރާ އެންމެ ކައިރިވާ ވަގުތު އަންނަ ހޫނުން މި ދުންތަރީގެ އައިސްތައް ވިރިގެން ދޫކުރާ ކުދިކުދި އައިސްކޮޅުތަކުގެ ސައިޒަކީ ދުނިޔޭގެ ވެލިފުށްތަކެއްގެ ސައިޒު ނަމަވެސް ދުނިޔޭގެ ހަވާގެ ތެރެއަށް ވަދެ ކުރިމަތިވާ ހޫނުގައި ކުއްލިއަކަށް "ގޮވައިގެން" ގަދަ އަލިިގަނޑެއް ދޫކޮށްލާފައި ވިރިގެންދަނީއެވެ. އެހެންކަމުން "ޝޫޓިންގ ސްޓަރ" ނަމުން އާއްމު ގޮތެއްގައި ނިސްބަތްވާ "ގިނިހިލައިގެ ވާރޭ" އާ މި ތަފާތެވެ. ސަބަބަކީ އާއްމު ގޮތެއްގައި ގިނިހިލައިގެ ވާރޭ ކިޔަނީ ޖައްވުން ދުނިޔެއަށް ވަންނަ ބޮޑެތި އަދި ކުދި ހިލަކޮޅުތައް މި ގޮތަށް އަނދައިގެންދާ ދިއުމަށެވެ.\nއަންނަ އަންގާރަ ދުވަހު ފެންނަން ފަށާނެ ކަމަށާއި ގަޑިއަކު ގާތްގަނޑަކަށް 80 ވަރަކަށް އައިސް ފުށްތައް ދުނިޔޭގެ ހަވާގެ ތެރެއަށް ވަދެ އަނދައިގެންދާ މަންޒަރު ފެންނާނެ ކަމަށް އެމެރިކާގެ ޖައްވީ އިދާރާ ނާސާއިން ބުންޏެވެ.\n"ނަމަވެސް ވިއްސަކަށް މިނެޓް އުޑާ ދިމާއަށް ބަލަން ފަށާ ފަހުން ހަގީގަތުގައި އިންސާނުންގެ ލޯ އެ އަނދިރި ކަމަށް ހޭނޭނީ. އެހެންވީމާ އައިސްތައް އަނދަން ފަށާ ތަން ފެންނަން ފަށާނީ އުޑާ ދިމާއަށް ބަލަން ހުންނަތާ 20 މިނެޓް ފަހުން. އެހެންވީމާ ވަގުތު ހޯދައިގެން ހަމަޖެހިލައިގެން ބަލައިލެވޭނީ. އަވަސްއަރުވާލައިގެން ނުވާނެ،" އާތްސްކައި ޑޮޓް އޯގްގެ ބްރޫސް މެކްލުއާ ވިދާޅުވިއެވެ.\nއައިސްތައް އެންމެ ރަނގަޅަށް ފެންނާނީ ފަތިހު އިރު އެރުމުގެ ކުރިން ކަމަށާއި އަދި އެންމެ ހިތްގައިމުކޮށް މި ކަންތައް ފެންނާނީ އަންނަ ބުރާސްފަތި ދުވަހުގެ ރޭ ކަމަށް ވެސް ނާސާއިން ބުންޏެވެ.\nއެމެރިކާގެ ގިނިހިލައާ ބެހޭ ޖަމިއްޔާ ކަމަށްވާ އެމެރިކަން މީޓިއޯ ސޮސައިޓީން ބުނީ ޕާސެއިޑް އައިސްތައް ފެންނާނީ އުޑުގެ އުތުރު ފަޅިން ކަމަށެވެ.\nބެލަރޫސްއަށް އިސްކަންދަރު މިސައިލްކޮޅެއް ދޭނަން\nލަންކާއިން އަނެއްކާވެސް ތެޔޮޮ ހުސްވެއްޖެ


Qibla Umra kunfuneege Advisor akah Dr. Shaheem\nޤިބްލަ ޢުމްރާ ކުންފުނީގެ އެޑްވައިޒަރަކަށް ޑރ ޝަހީމް\nމިކަމާއި ގުޅޭގޮތުން މައުލޫމާތު ދެއްވަމުން ޤިބްލަ ޢުމްރާ ކުންފުނީގެ މެނޭޖިންގ ޑިރެކްޓަރ ޔާމިން އިދްރީސް ވިދާޅުވީ ޑރ ޝަހީމް ކުންފުނީގެ އެޑްވައިޒަރަކަށް ހަމަޖެއްސީ ޑރ ޝަހީމްއަކީ ޙައްޖާއި ޢުމްރާގެ ކަންކަމުގެ ޢިލްމާއި ތަޖުރިބާ ހުންނެވި ބޭފުޅަކަށް ވުމުން ކަމަށާއި ކުރިއަށް އޮތްތަނުގައި ކުންފުނީގެ ފަރާތުން ޢުމްރާވެރިންނަށް ދޭ ޚިދުމަތްތަކުގެ ފެންވަރު މިހާރަށްވުރެ ރަނގަޅު ކުރުމަށް ޑރ ޝަހީމްގެ އިރުޝާދާއި ލަފާ ލިބިގެންދާނެ ކަމަށެވެ.\nޑރ މުހައްމަދު ޝަހީމް އަލީ ސައީދަކީ އޯއައިސީގެ ސެކްރެޓްރީ ޖެނަރަލްގެ ޔޫސު ބިން އަހުމަދު އަލް އޮތައިމީންގެ ހާއްސަ އެޑްވައިޒަރެވެ. އަދި ދާދިފަހުން އެމަނިކުފާނުވަނީ އޯއައިސީގެ ފިކުރީ ގޮފީގެ އިސްވެރިޔާގެ މަޤާމަށްވެސް އައްޔަން ކުރައްވާފައެވެ. ޑރ ޝަހީމްވަނީ ކުރީގެ ރައީސުން ކަމުގައިވާ ޑރ ވަހީދާއި އަބްދުﷲ ޔާމިންގެ ކެބިނެޓްގައި އިސްލާމިކް މިނިސްޓަރުގެ މަޤާމު ފުރުއްވާފައެވެ. އަދި ދިވެހިރާއްޖޭގެ އިސްލާމީ ޔުނިވަރސިޓީ އުފައްދަވާ އެޔުނިވަރސިޓީގެ ވައިސް ޗާންސެލަރ ކަމާއި ޗާންސެލަރ ކަންވެސްވަނީ ކުރައްވާފައެވެ. މޯލްޑިވްސް ޙައްޖު ކޯޕަރޭޝަނަކީ ޑރ ޝަހީމްގެ މިނިސްޓަރ ކަމުގައި އެމަނިކުފާނުގެ ބެއްލެވުމުގެ ދަށުން އުފެއްދެވި ކުންފުންޏެކެވެ. ޑރ ޝަހީމްވަނީ މަދީނާ އިސްލާމިކް ޔުނިވަރސިޓީއިން ފުރަތަމަ ޑިގްރީ ހާސިލްކުރައްވާ މެލޭޝިޔާގެ އިންޓަރނޭޝަނަލް އިސްލާމިކް ޔުނިވަރސިޓީއިން މާސްޓަރސް އަދި ޕީއެޗްޑީ ފުރިހަމަ ކުރައްވާފައެވެ.\nޤިބްލަ ޙައްޖު އެންޑް ޢުމްރާ ކުންފުންޏަކީ ރާއްޖެއިން ޢުމްރާއަށް މީހުން ގެންދިޔުމަށް މިނިސްޓްރީ އޮފް އިސްލާމިކް އެފެއަރޒުން ހުއްދަ ދީފައިވާ ޖަމާއަތެކެވެ. މިޖަމާޢަތުގެ ފަރާތުން މިއަހަރުގެ ޑިސެމްބަރ މަހު ޢުމްރާއަށް ދާން ބޭނުން ފަރާތްތަކަށް މިހާރުވަނީ އެފުރުޞަތު ހުޅުވާލާފައެވެ.\nعبدالله ސަޢީދު ގދ.ގައްދޫ\nފައިވް ސްޓަރ ފެންވަރުގައި މައްކާގައި ހުރުމާ، ކެއުންބުއިމުގެ ޚިދުމަތްތައް ފޯރުކޮށްދިނުމުގެ އުޖޫރައިގެ ގޮތުގައި ބޯބޯކޮށް ފައިސާ ނަގަމުންގެންދާ ގްރޫޕްތަކަށް ދަންނަވާލަންއޮތީ، އެއީ އެގޮތަށް ކުރަން އޮންނަ ކަމެއްނޫނެވެ. އެބަހީ، ބޯބޯކޮށް ފައިސާ ނުނަގައި، ފައިވް ސްޓަރ ފެންވަރުގައި މައްކާގައި ހުރުމާ، ކެއުންބުއިމުގެ ޚިދުމަތްތައް ފޯރުކޮށް ނުދިނަސް އޯކޭވާނެއެވެ. އޭރުން ގިނަބަޔަކަށް އެފުރުޞަތު އޮންނާނީ ތަނަވަސްވެފައެވެ.\nތިޔައީ މީގެކުރިން ޙައްޖު ކޯޕަރޭޝަންގައި ވަޒީފާ އަދާކޮށްފައިވާ ބަޔަކު ހިމެނޭ ގޮތުގައި ހިންގާ ކުންފުންޏެކެވެ.\nއުމްރާ އަށް ދާން ޤިބްލަ ހައްޖު އެންޑް އުމްރާގެ ހާއްސަ އަގުތަކެއް! 1 1 year ago


ހުޅުމާލޭގައި 114 ހައުސިންގ ޔުނިޓު އަޅަނީ، މިފަހަރު ކުދި އަދި މެދުފަންތީގެ ގެދޮރިވެރިކަމަށް އަމާޒުކޮށްގެން! | Atoll News\nހުޅުމާލޭގައި 114 ހައުސިންގ ޔުނިޓު އަޅަނީ، މިފަހަރު ކުދި އަދި މެދުފަންތީގެ ގެދޮރިވެރިކަމަށް އަމާޒުކޮށްގެން!\nޝާއިޢުކުރީ: މުޙައްމަދު އަފްރާޙް ޖުލައި 8, 2021, 07:20\nހުޅުމާލޭގައި 114 ހައުސިންގ ޔުނިޓު އެޅުމުގެ އެއްބަސްވުމުގައި ސޮއިކޮށްފި އެވެ.\nކުދި އަދި މެދުފަންތީގެ ގެދޮރިވެރިކަމަށް އަމާޒުކޮށްގެން އަޅާ ހައުސިންގ ޔުނިޓުގެ މި މަޝްރޫއުތަކުގެ ދަށުން 114 ޔުނިޓްގެ މިކްސްޑް ޔޫސް ރެސިޑެންޝަލް ޔުނިޓް އިމާރާތް ކުރުމަށް ވަނީ ނިންމާފަ އެވެ.\nމި މަޝްރޫއު ސާސޭގްނަޓް ޖޭވީ ޕްރައިވެޓް ލިމިޓެޑާ ހަވާލުކުރުމަށް ބޭއްވި ރަސްމިއްޔާތުގައި ސާސޭގްނަޓް ޖޭވީ ޕްރައިވެޓް ލިމިޓަޑްގެ ފަރާތުން ސޮއި ކުރެއްވީ އެ ކުންފުނީގެ މެނޭޖިންގ ޑިރެކްޓަރު އަބްދުﷲ ސަވާދެވެ. އެޗްޑީސީގެ ފަރާތުން ސޮއިކުރެއްވީ މެނޭޖިންގ ޑިރެކްޓަރ ސުހައިލް އަހުމަދެވެ.\nމި ހައުސިންގ ޔުނިޓުތައް ޢިމާރާތް ކުރުމަށް ނިންމާފައިވަނީ ހުޅުމާލެ ޕްލޮޓް 3-S1ގެ ލޮޓް 11445 ގަ އެވެ. މި ހައުސިންގ ޔުނިޓުތަކަކީ ވީހާވެސް އަގު ކުޑަކޮށް އާއްމުންނަށް ހުޅުވާލުމަށްޓަކައި ޕްރައިޒް ކެޕް ކުރެވިފައިވާ ޕްރޮޖެކްޓެކެވެ.\nމިގޮތުން 60 ޕަސަންޓު ޔުނިޓުތައް ވިއްކޭނެ އެއްމެ ބޮޑު އަގަކީ އަކަފޫޓަކަށް 2185 ރުފިޔާ އެވެ. އަދި ބާކީ 40 ޕަސެންޓު މާކެޓު އަގުތަކުގައި ވިއްކުމުގެ ފުރުސަތު ވަނީ ޑިވަލޮޕަރއަށް ދީފަ އެވެ.\nޑީޓެއިލް ޑްރޮވިންގ އެޕްރޫވް ވުމުން 36 މަހުގެ ތެރޭގައި މި މަޝްރޫއު ނިންމަން ޖެހެ އެވެ.\nމި މަޝްރޫއުގެ ދަށުން އިމާރާތް ކުރެވިގެންދާ ބޯހިޔާވަހިކަމުގެ ޕްރޮޖެކްޓްވެގެން ދާނީ ރަނގަޅު ފެންވަރެއްގައި ގިނަ ޚިދުމަތްތަކާއި އެކު އަތްފޯރާފަށުގައި ފޯރުކޮށްދެވިގެން ދާނެ މުހިއްމު ޕްރޮޖެކްޓެއްގެ ގޮތުގަ އެވެ.\nމި މަޝްރޫއު އާއި ބެހޭ ގިނަ މައުލޫމާތުތަކާއި އިންވެސްޓަރުންނަށް ހުރި އެހެނިހެން ފުރުސަތުތަކުގެ މައުލޫމާތު އެޗްޑީސީގެ “މައި ހުޅުމާލޭ ޕްރޮޕަޓީސް” ވެބްސައިޓުން ލިބެން ހުންނާނެ ކަމަށް އެ ކޯޕަރޭޝަނުން ބުނެ އެވެ.


އަންހެން ސުޕަހީރޯންތައް ބުރުގާއާ އެކު، ވަރަށް ރީތި! |\nއޮކްޓޯބަރ 15, 2018 41 0\nއަންހެން ސުޕަހީރޯންތައް ބުރުގާއާ އެކު، ވަރަށް ރީތި!\nގިނަބައެއްގެ ސަމާލުކަމަަށް އައި ފޮޓޯއެއްގެ ވާހަކަދައްކާލާނަމެވެ. އެ ފޮޓޯތަކުން ފެންނަނީ ކާޓޫނެއްގެ ގޮތުގައި، ގިނަބައެއްގެ ސަމާލުކަން ފުރަތަމަ ހޯދި އެވެންޖާސްގެ ކެރެކްޓާތަކެވެ. އެ މީހުުން އެ ތިބީ ބުރުގާ އަޅައިގެންނެވެ. އެ ފޮޓޯއަށް އެހާބޮޑު ސަމާލުކަމެއް ލިބުނީވެސް އެހެންވެއެވެ.\nމި އަހަރު ނިއުޔޯކްގައި ބޭއްވި ކޮމިކް ކޮންއަށް ދިޔަ އެ އަންހެނުންތައް އެންމެންނަށް ދިނީ ސަޕްރައިޒެކެވެެ. އެ އެންމެން އެތަނަށް ދިޔައީ އެވެންޖާސް ހެދުމުގައި ބުރުގާ އަޅައިގެންނެވެ. އެ މީހުން ބަލާ ބެލުމަށް ވަރަށް ރީއްޗެވެ.\nމަލީހާ ފައިރޫޒް ނަމަކަށް ކިޔާ އަންހެނަކު އެކަން އާއްމުންގެ ސަމާލުކަމަށް ގެނައީ އޭނާ ޓްވީޓް ކުރި ފޮޓޯއަކާއެކުގައެވެ. މަލީހާވެސް އެ އެވެންޖާސްތަކުގެ ތެރޭގައި ހިމެނެއެވެ. އެ ފޮޓޯއަށް އެތައް ހާސް ބައެއްގެ ސަމާލުކަން ލިިބިއްޖެއެވެ.\nއެ މީހުން ހަމައެކަނި އެ ކޮމިކް ކޮންގައި ބައިވެރިވީއެއް ނޫނެވެ. އެ މީހުން ވަނީ އެ ހެދުމުގައި ކޮސްޓިއުމް ކޮންޓެސްޓެއްގައިވެސް ބައިވެރިވެެގެން ތިން ވަނަ ލިބިފައެވެ.\nމި ފޮޓޯތަކަަށް އެތައް ބައެއްގެ ސަމާލުކަން ލިބިއްޖެތާއެވެ. އާއްމުކޮށް ސުޕާ ހީރޯ ހެދުން އަޅާ އުޅެނީ ކުޑަކުދިންނެވެ. އެހެން ނަމަވެސް ޒުވާނުންތަކެއް އިސްވެގެން ކުރި މި ކަންތަކުގެ ސަބަބުން، އެ މީހުންނަކީވެސް އެފަދަ ކެރެކްޓާތައް ދެކެ އިންތިހާއަށް ލޯބިވާ ބައެއްކަން ދޭހަވެގެން ދެއެވެ.


13 ޑިސެމްބަރ 2019 - 14:43:50\nއަހަންނަށް ސިހިފައި ބަލައިލެވުނީ ފައިރޫޒު އަހަރެން ކުރިމައްޗަށް ހުއްޓުމުންނެވެ. އަހަރެން ނިވައިވެގެން ހުރި ދޮރު ފޮތި ގަނޑު ފައިރޫޒު ހިއްލައިލިއެވެ. އެވަގުތު ފައިރޫޒުގެ ފައިގެ ބޮޑުވާ އިނގިލިން ފެށިގެން މޫނާ ހަމައަށް ދަހިގޮތަކަށް ބަލައިލެވުނެވެ. ބޭއިޚްތިޔާރުގައި ހިންދިރުވާ ލެވުނެވެ. އަމިއްލަ ތުންފަތުގައި ވެސް ދަހި ގޮތަކަށް ދައިގަނެވުނެވެ. ހިތްދަތި ކަމުގެ އިހްސާސް ކުރެވެން ފެށީ އެހައި ހިސާބުންނެވެ. ލޮލުތެރޭގައި ތެތްކަން އިތުރުވިއެވެ. ހޯސްލައިފައި ކަރުނަތައް އޮހިގަތެވެ. ފައިރޫޒުގެ ކަޅި އުކަމުން ދިޔައެވެ. އަނދިރި ކަމުގެ ތެރެއިން އޭނާއަށް އަހަރެން ނުފެންނަނީ ކަން ޔަގީންވިއެވެ.\n"އަހަންނަށް އިހްސާސް ކުރެވޭ. އަހަންނަށް އެބަ އެނގޭ،" ފައިރޫޒު އަހަންނާ ދިމާއަށް އަތްދިއްކޮށްލިއެވެ. "ނިކުމެބަލަ. ދެން ނިކުމަބަލަ."\n"އަހަރެން ވެސް ބޭނުންވޭ. އެކަމަކު؟" އަހަރެންގެ އަޑެއް ބޭރެއް ނުވިއެވެ.\nއަހަރެން ބުނަން އުޅުނު ވާހަކަ ކަރުބުޑުގައި ތާށިވީ ކަންނޭނގެއެވެ. އަޑު ނުވީއްލުނީ ކީއްވެ ކަމެއް ނުވިސްނުނެވެ.\n"ކީއްވެ އަހަންނާ ދުރުވެގެން ތިޔަ އުޅެނީ؟ ކީއްވެ އަހަރެން އެކަނި ކޮށްލީ؟ ކީއްވެ؟" ފައިރޫޒުގެ އަޑު މޮޅިވަމުން ދިޔައެވެ. "ކީއްވެތަ އަހަންނަށް ތިހެން ތި ހަދަނީ؟"\n"އަހަރެން އެއްވެސް ކަމެއް ނުކުރަން. މިއީ ފައިރޫޒު ކުރި ކަމެއްނު؟ މިއީ ފައިރޫޒު ނިންމި ނިންމުމެއް.” އަހަރެން ބުނަން ބޭނުންވި ވާހަކަ ހިތުގެ ތެރެއަށް އޮއްބާލަން ޖެހުނެވެ.\n"ސަމާ. ސަމާ ކީއްވެތަ އަހަންނާ ފިލައިގެން ތިޔަ އުޅެނީ؟ ބުނެބަލަ! ބުނެބަލަ،" ފައިރޫޒު ބާރަށް ހަޅޭއްލަވާ ގަތެވެ. "ސަމާ، އަޑު އިވޭތަ؟ އޭ ސަމާ!"\n"އަހަންނަށް އަޑު އިވެޔޭ. އަހަންނަށް އެބަ ފެނެޔޭ. އެކަމަކު މިއަދު އަހަންނަށް ފައިރޫޒާ ގާތަށް ދެވޭނީ ކިހިނެއް؟ މިއަދު އަހަރެން ކިތައްމެ ބޭނުން ވިޔަސް އަހަންނަށް ފައިރޫޒާ ގާތަށް ދެވޭކަށް ނެތް. ފައިރޫޒަށް ނޭނގި ނަމަވެސް ފައިރޫޒު އަހަރެންގެ އަތްފައިގައި ކަސްތޮޅު އަޅުވައިފި." އަހަންނަށް ފަހަތަށް ޖެހިލެވުނެވެ.\nފައިރޫޒަށް އަހަރެންގެ އަޑުތައް އިވުނު ހެން ހިޔެއް ނުވެއެވެ. އޭނާ ބަލަހައްޓައިގެން ހުރީއެވެ.\n"ސަމާ ބުނެދިން ހުރިހާ ކަމެއް މިރޭ ވެސް އަހަރެން މިކުރީ. ރޭ ވެސް ކުރިން. މި ދިޔަ މަހުގެ ދެ ރޭ ވެސް ކުރީން. އެއްވެސް ކަމެއް ވައްޓައެއް ނުލަން. ހުރިހާ ކަމެއް ތަރުތީބުން މި ކުރީ ވެސް. އަހަރެން ގާތު ބުނީ ބައްދަލު ކުރަން ބޭނުން ނަމަ މި ގޮތަށް ކަންކުރީމަ ބައްދަލުވާނޭ ނޫންތަ؟ ސަމާ ބުނެބަލަ! ކީއްވެތަ ނުފެންނަ ފަށުގަ ތިޔަ އުޅެނީ؟" ފައިރޫޒު އަޑުގައި ހަރުކަށިކަން އިތުރުވަމުން ދިޔައެވެ. "ބަލައިބަލަ! އަހަރެން މި ހުރީ ސަމާ ބޭނުންވާ ސިފައިގައޭ. މި ސަމާއަށް އެންމެ ރީތި ގޮތަށް ނޫންތަ؟ ސަމާ ޕްލީޒް! އެއް ފަހަރު ނަމަވެސް އަހަންނަށް ފެނިލަބަލަ. މިހާރު ކިހައި ދުވަހެއް އަހަންނާ ފިލައިގެން އުޅޭތާ؟"\n"އަހަރެން އެއްވެސް ކަމެއް ނުކުރަން! ކުރި ހުރިހާ ކަމެއް ކުރީ ވެސް ފައި. އަހަރެން ދެކޮޅު ހަދަހަދާ ހުއްޓާ ފައި އެ އަންހެނާއާާ ގުޅުނީނު. އޭނާގެ ވާހަކަތައް ގަބޫލުކޮށް، އަހަަންނަށް ނާދެވޭ ގޮތަށް ބަނދެލީ ފައި އެއް ނޫންތަ؟" އަހަންނަށް ރުޅި އިސްކުރެވުނުވެ.\n"ސަމާ. އަހަންނަށް އެބަ އިވޭ. ކޮބައިތަ ސަމާ؟" ފައިރޫޒު ކޮޓަރީގެ އެތަން މިތަން ހޯދަން ފެށިއެވެ.\nއޭނާއަށް އަހަރެންގެ އަޑު އިވެން ފެށީއެވެ.\n"އަހަންނަށް މި ވަރު ވެސް މި ކުރެވެނީ ވަރަށް ހާލުން. ފައިއަށް އެނގޭތަ؟ އަހަންނަށް މި ހާލު ޖެހުނީ ކީއްވެކަން! ފައިގެ ހަޔާތުން އަހަރެން ނުކުންނަށް ޖެހުނީ ކީއްވެކަން؟" އަހަންނަށް ރޮވެން ފެށުނެވެ.\n"ނޭނގޭ! ތިޔަ ސުވާލުގެ ޖަވާބު ހޯދަން މި ހުރިހާ މަސައްކަތެއް މި ކުރަނީ؟" ފައިރޫޒުގެ އަޑު ވެސް މަޑުވިއެވެ.\n"އަހަންނަށް ހެދުނުހާ ވެސް ގޯހަކީ އެއީ،" އަހަރެން ފައިރޫޒުގެ ކުރިމައްޗަށް ހުއްޓުނީމެވެ. "ނުބައި ގޮތަކަށް ފައިގެ ހަޔާތަށް އައުން."\n"ނުވިސްނުނު. ކީކޭތަ ތި ކިޔަނީ؟" ފައިރޫޒު އަހަރެންގެ އަޑު އިވެމުން ދިޔަ ދިމާއަށް ތިރިވެ ދެ ކަކޫ ޖެހިއެވެ.\n"އާނ! އަހަރެން މީ ފައި ހީކުރާ ކަހަލަ މީހެއް ނޫން. އަހަރެންގެ ޒިންމާއަކަށް އޮތީ ފައިގެ ހަޔާތް ބަރުބާދުކޮށްލުން. ދިރިއުޅުން އަންދާ އަޅިއަށް ހަދައިލުން. އަހަންނާ މަތިކުރީ އެ މަސައްކަތް." އަހަންނަށް ގިސްލެވެން ފެށުނެވެ.\n"ކީކޭ؟ ކީކޭތަ ތި ކިޔަނީ؟" ފައިރޫޒު ހައިރާން ކަމާއެކު އަހައިލިއެވެ.\n"އާނ! މިއީ ފައިރޫޒުގެ ލޯބީގެ ދަހިވެތި ކަމުގައި ފައިރޫޒުގެ އޮފީހުގައި އުޅުނު ޒުލްފިޝާން ހެދީ މަންތަރުގެ ނަތީޖާ. އޭނާގެ ހުށަހެޅުމަށް ފައި ދެ ކޮޅު ހެދުމުން އޭނާ ކުރި މަސައްކަތުގެ ނަތީޖާ. އޭނާގެ ވާގިވެރިޔާ އޭނާގެ އަތުން ފައިސާ އަތުލުމަށްފަހު ކުރީ އެހެން ކަމެއް. ހެދީ އެހެން މަންތަރެއް. ފައިއަކީ ދުނިޔޭން މޮޔަ ވެފައިވާ މީހަކަށް ބަދަލުކޮށްލުން. އެކަން ހަވާލުކުރީ އަހަންނާ. އެ މަސައްކަތް ތަންފީޒުކުރަން އަހަންނަށް ދަތިވި. ފައި އަކީ ސާލިހް މީހެއް ވީމަ. ނަމާދު ކުރުމާއި ގުރުއާން ކިޔެވުގައި ދުވަސްތައް ހޭދަކުރި މީހެއް ވީމަ،" އަހަންނަށް ގިސްލެވެން ފެށުނެވެ. "އެކަމަކު ހުޅުމާލޭ ބުރިޖު މަތީގައި ހިނގި ސައިކަލު އެކްސިޑެންޓުގައި ފައިގެ މަންމައާއި ބައްޕަ ނިޔާވުމުން، ފައި ރަށަށް ގޮސް އާވާރާވެގެން އުޅުނު ދުވަސްވަރު އެކަންކަމާ ދުރުވެވުނު. އަތިރިމަތީގައި ވަގުތު ހޭދަކުރަން ފެށުނު. ގުރޫޕު ހަދައިގެން ރަށުގެ ފަޅު ތަންތަނުގައި މަޖާ ކުރަން އުޅެވުނު. ދެ ނަމާދު ދޭތެރޭ ރަށުގެ ހިންނައިން ފުއްޓަރާ ދިމާއަށް ކޮންމެ ދުވަހަކު ދާން ފެށުމުން އަހަންނަށް ފުރުސަތު ފަހިވި. އަހަރެން ހުރީ އެ ފަދަ ފުރުސަތަކަށް ބަލަބަލައި."\n"މާނައަކީ ތީ ސަމާއެއް ނޫނޭތަ؟" ފައިރޫޒު ހައިރާން ކަމާއެކު އަހައިލިއެވެ.\n"އާން. އަހަންނަނީ ކަރީޘާ. އަހަންނަކީ ތިޔަ ހީކުރި ގޮތަށް އިންސިއެއް ނޫން. އަހަންނަކީ ފައިއަށް ހަދައިފައި ހުރި ސިހުރު ތަންފީޒުކުރުމަށް ހަވާލުވެ ހުރި ޖިންނީންގެ ލަޝްކަރުގެ ވާގިވެރިއެއް. ސަމާގެ ސިފައިގައި އަހަރެން އައީ އެކަން ކާމިޔާބު ކުރުމަށް. އެކަމަކު މިއަދު އަހަރެންގެ މައްޗަށް އޭނާ ކުރި ހޯދައިފި."\n"ފައީ. ފައީ." ކުއްލިއަކަށް ކޮޓަރީގެ ދޮރުގައި މީހަކު ތަޅައި ގަތެވެ.\nއަހަރެން ފަހަތަށް ޖެހިލީމެވެ. ފައިރޫޒު ވެސް ސިހިފައި ކޮޓަރީގެ ދޮރާ ދިމާއަށް ބަލައިލިއެވެ.\nކޮޓަރީގެ ދޮރު ހުޅުވާލިއެވެ. ކޮޓަރީގެ ތެރެއަށް ވަދެގެން އައީ ސަމާއެވެ. އޭނާ ކޮޓަރީގެ ހޮޅިބުރި ދިއްލައިލިއެވެ. ހައިރާން ކަމާއެކު ސަމާއަށް ބަލައިލެވުނީ ކޮޓަރި ތެރެއަށެވެ. މުށިގަނޑު މަތީގައި ހުރީ ހުދު ކުލައިގެ ދޫނިފަތްތަކެވެ. ބައެއް ފަތްފަތުގައި ލޭ ހޭކިފައި ހުރިތަން ފެނުމުން އޭނާ ދެ ލޯ ބޮޑުވިއެވެ. ސަމާ މަޑުމަޑުން ކުރިއަށް ފިޔަވަޅު އަޅަމުން ދިޔައެވެ. އޭނާއަށް ސިހުން ލިބުނެވެ.\nމުށިގަނޑުމަތީގައި ކަރު ކަނޑައިލައިފައި އޮތް ހުދު ކުކުޅެއް ފެނުމުންނެވެ. ސަމާ ނޭވާ އެތެރެއަށް ހިފަހައްޓައިލިއެވެ. އޭނާގެ ފިޔަވަޅުތައް ހުއްޓުނެވެ. ފައިގައި އެއްޗެއް ޖެހުމުންނެވެ. އޭނާއަށް ތިރި ބަލައިލެވުނެވެ. އެއީ ރަތް ގޮޅި ޖެހި ސޯޓެކެވެ. ސޯޓު މަތީގައި ވެސް ހުދު ފަތްތައް ހުއްޓެވެ. އޭރު ވެސް ހުދުކުލައިގެ ފަތްތައް ކޮޓަރި ތެރޭގައި އުދުހެމުން ދިޔައެވެ.\n"ފައި." ހައިރާން ކަމާއެކު ސަމާ ގޮވާލީ ފައިރޫޒަށެވެ.\nދޫލަމަތީގައި ކަކޫ ޖަހައިގެން އިށީނދެ އިން ފައިރޫޒު ފެނުމުންނެވެ. ސަމާއަށް ފެންނަމުން ދިޔައީ ފައިރޫޒުގެ ބުރަކަށިން ބައެކެވެ. ފައިރޫޒު ސިހިފައި ފަހަތް ބަލައިލިއެވެ. ސަމާ ފަހަތަށް އެއްލިިގެން ދިޔައެވެ. ފައިރޫޒުގެ މޫނުމަތީގައި ހިކިފައި ހުރި ލޭގެ ފަލަ ރޮނގުތައް ފެނުމުންނެވެ. އޭނާގެ ހިތުގައި ބިރުވެރިކަން ވެރިވެގަތެވެ. ފައިރޫޒު ކޮޅަށް ތެދުވިއެވެ. އޭނާ ސަމާއާ ދިމާއަށް އެނބުރިލިއެވެ. ސަމާގެ މޫނު މަތީގައި ދެއަތް އަޅައިލިއެވެ. ފައިރޫޒު ހުރި ގޮތް ފެނިފައި އޭނާ ބިރުގަތީއެވެ. އެ މަންޒަރު ބަލަން ނުކުރުނީއެވެ. ލަދު ވެސް ގަތީއެވެ.\nސަމާ މަޑުމަޑުން ތިރިވެލިއެވެ. މުށިގަނޑު މަތީގައި އޮތް ރަތްގޮޅި ޖެހި ސޯޓު ނަގައި ފައިރޫޒަށް ދިއްކޮށްލަމުން އޭނާ މޫނު އެއްފަރާތަށް އަނބުރައިލިއެވެ.\n"އޯކޭ. އަހަންނަށް އެނގިއްޖެ. ވިސްނިއްޖެ،" ސަމާ ފުންނޭވާއެއް ދޫކޮށްލިއެވެ. "ހުރިހާ ކަމެއް ފައިއަށް މިހާރު ވިސްނެންވާނެ. އަހަރެން ފައިއަށް އެ ފުރުސަތު މި ދިނީ ފައި ގަބޫލު ކުރަން އުނދަގޫވީމަ. މިއަދު ފައިއަށް ހުރިހާ ކަމެއް ހާމަވެއްޖެ ކަމަށް މި ބަލަނީ. އާދަންބޭ ބުނި ލަސް ނުކޮށް ފައި ގޮވައިގެން ނުކުންނަން."\n"ތޭންކްސް،" ފައިރޫޒު ސަމާގެ އަތުގައި ހިފައިލަމުން ހިިނިތުންވެލިއެވެ. "ކައިވެނީގެ ކުރިން ވިސްނައި ދިނީތީ. އަހަންނަށް މި ކަން ޤަބޫލުކުރެވޭނެހެން ހުރިހާ ކަމެއް ތަރުތީބުކޮށް ދިނީތީ. އާދަންބޭގެ ވާހަކަ ވެސް މި ހާރު ގަބޫލުކުރެވިއްޖެ."\nއަހަންނަށް ރޮވެން ފެށުނެވެ. ގިސްލެވެން ފެށުނެވެ. ކުރެވުުނު ކަންތަކާއި އުޅެވުނު ގޮތްތައް ހަނދާންވާން ފެށުމުންނެވެ. އެމަންޒަރުތައް ފެންނާން ފެށުމުުންނެވެ. ހަވާލުކުރެވުނު ޒިންމާއަށް ޣައްދާރު ވެވުމުންނެވެ. ފައިރޫޒާ އެކު އަބަދުމެ އުޅެން ބޭނުންވުމުންނެވެ. އޭނާގެ މައްޗަށް އަހަރެންގެ ހިތް ލެނބުމުންނެވެ. ކުރާނެ ކަމެއް ނެތެވެ. ދެން އޮތީ ވެރިޔާގެ އަނިޔާތަކަށް ކުރިމަތި ލުމެވެ.\n"މިއަދު އަސްލު ސަމާއަކީ ކޮބައިކަން އެނގިއްޖެ. ސަމާގެ ގޮތުގައި އަހަރެންގެ ހަޔާތުގެ ސަފުޙާތައް އުކީ ކާކުކަން އެއީ ކީއްވެ ފާވި މީހެއްކަން އެނގިއްޖެ. ދެން އަހަރެން ހައްލައެއް ނުލެވޭނެ،" ފައިރޫޒު މޭ ފުއްލާލަމުން ދެއަތް ދުރުކޮށްލިއެވެ. "ހަނި ފުރުސަތަކަށް ދަހިވެތިވެފައި ތިބޭ ފާރަވެރިންނަށް ފުރުސަތެއް ނުދޭނަން. އެކަން އެހެން މީހުންނަށް ވެސް ވިސްނައިދޭނަން. އަހަރެން ހުއްދަ ދީފިން. އާދަންބޭއަށް ހުރިހާ ކަމަކަށް ހުއްދަދީ. ސަމާ މިކަން ނިންމާލަދީ."\nފައިރޫޒު އަހަންނާ ދިމާއަށް ބަލައިލިއެވެ. މަލާމާތުގެ ހިނިތުންވުމަކާއެކު ގައެވެ. އަހަރެން ހިތްފަޅައިގެން ނުދިޔައީ ކިރިޔާއެވެ. ދެ ތުންފަތުގައި ދަތްއަޅައިލެވުނެވެ. އެއާއެކު އަހަރެންގެ ބަނޑުގައި އަތް ޖައްސައިލެވުނެވެ. ބަދަލުގައި އަހަންނަށް ވެސް މަލާމާތުގެ ހިނިތުންވުމަކާއެކު ފައިރޫޒަށް ބަލައިލީމެވެ.\n"މަންތަރު އަދި މި ފެށުނީ!" ފައިރޫޒަށް އިވޭ ވަރަށް އަހަރެން ބުނެލީމެވެ.\nނަމަވެސް ފައިރޫޒު އަޅައެއް ނުލިއެވެ. އޭނާ ދިޔައީއެވެ. ސަމާއާއެކު ގައެވެ. ބާކީވީ އަހަރެންނެވެ.


Kosovo ge Bodu vazeeruge mahchah oi Red notice uvaalaifi\nކޮސޯވޯގެ ބޮޑުވަޒީރުގެ މައްޗަށް އޮތް ރެޑް ނޯޓިސް އުވާލައިފި\nކޮސޯވޯގެ ބޮޑުވަޒީރު ރަމުޝް ހަރަދީނޭ ގެ މައްޗަށް ނެެރެފައިވާ އިންޓަޕޯލް ރެޑްނޯޓިސް އުވާލާފައިވާ ކަމަށް އެގައުމުގެ ޖަސްޓިސް މިނިސްޓަރ ވިދާޅުވެއްޖެއެވެ.\nމި ރެޑް ނޯޓިސްގެ ސަބަބުން އެނާއަށް ގައުމުން ބޭރަށް ދަތުރު ކުރުމުގެ ހުއްދަ ނޯވެއެވެ. ސާބިއާއިން އެނާގެ މައްޗަށް އިންޓަޕޯލް ރެޑް ނޯޓިސް ނެރުމުގެ ސަބަބުން މި އަހަރު ކުރީ ކޮޅު އެނާ ވަނީ ފްރާންސް އިން ހައްޔަރު ކޮއްފައެވެ. ނަމަވެސް އެނާ ސާބިއާއަށް ފޮނުވުމަށް އެގައުމުން އެދުމުން ފްރާންސް ކޯޓުން ވަނީ އެކަމަށް އިންކާރު ކޮއްފައެވެ. އަދި އެކަމުގެ ސަބަބުން އެނާ ވަނީ ދޫކޮއްލާފައެވެ.\nއެނާ އޭގެ ފަހުން ކޮސޯވޯގެ ބޮޑުވަޒީރު ކަމާ ހަވާލު ވެފައިވަނީ މި އަހަރު ސެޕްޓެމްބަރު މަހު ތެރޭގައެވެ. ކޮސޯވޯއިން ވަނީ އެނާގެ ނަން އެ ލިސްޓުން އުނި ކުރުމަށް ސާބިއާއަށް ވަރަށް ގިނަ ފަހަރު އެދިފައެވެ. ނަމަވެސް ސާބިއާއިން ވަނީ މިކަމާ ދެކޮޅު ހަދާފައެވެ.\n"މި އަދު އަހަންނަށް މައުލޫމާތު ލިބުނު ގޮތުގައި ކޮސޯވޯ އަށް ނިސްބަތްވާ 18 މީހަކު އިންޓަޕޯލް ލިސްޓުން އުނި ކުރެވިފައިވާ ކަމަށް. އޭގެ ތެރޭގައި އަޅުގަނޑުމެންގެ ބޮޑުވަޒީރު ވެސް ހިމެނޭ" ކޮސޯވޯގެ ޖަސްޓިސް މިނިސްޓަރ އަބިލާދު ތާހިރީ ވިދާޅުވިއެވެ.\nއޭނާ ވިދާޅުވި ގޮތުގައި މިއަދަށް ފަހު އެމީހުންނަށް ގައުމުން ބޭރަށް ދަތުރު ކުރުމުގެ ފުރުސަތު ފުރިހަމައަށް ލިބިގެންދާނެއެވެ.\nސާބިއާއިން މި އެންމެންގެ މަށްޗަށް އިންޓަޕޯލް ރެޑް ނޯޓިސް އެށް ނެރެން އެދިފައިވަނީ 1990 އިގެ ތެރޭގައި ސާބިއާ މީހުންނާ ދެކޮޅަށް ލާއިންސާނީ ޖަރީމާ ހިންގިކަމަށް ބުނެއެވެ. ކޮސޯވޯ ހަނގުރާމަ 1999 ގައި ނިމިގެން ދިޔައީ ނޭޓޯ އިން އޭރުގެ ޔޫގޮސްލާވިއާއަށް ބޮން އެޅުމާއި ގުޅިގެންނެވެ.\nކޮސޯވޯ އިން ވަނީ 2008 ވަނަ އަހަރު މިނިވަން ކަން އިއުލާން ކޮއްފައެވެ. ނަމަވެސް ސާބިއާއިން އެއީ މިނިވަން ދައުލަތެއް ކަމަށް ގަބޫލު ނުކުރެއެވެ.


Dho?! Cardi B aai Offset varivanee\nކާޑީ ބީ އާއި އޮފްސެޓް ވަރިވަނީ\nހިޕްހޮޕް ދުނިޔޭގެ އެންމެ މަޝްހޫރު ޖޯޑު، ކާޑީ ބީ އާއި އޮފްސެޓް ވަރިވާން ނިންމައި މައްސަލަ ކޯޓަށް ވައްދައިފިއެވެ. މަޝްހޫރު ހިޕްހޮޕް ޓްރިއޯ، މީގޯސްގެ ރެޕާ އަދި އަލަތު ދަރިފުޅުގެ ބައްޕަ، އޮފްސެޓް ކައިރިން ވަރިވާން އެދި ރެޕާ ކާޑީ ބީ އެންމެފަހުން މައްސަލަ ކޯޓަށް ވައްދާފައިވާއިރު މި ދެ މީހުންގެ ކައިވެންޏަށްވީ އަދި އެންމެ ތިން އަހަރެވެ.\nރިޕޯޓްތައް ބުނާ ގޮތުން ނަމަ، 28 އަހަރުގެ އޮފްސެޓް ކައިރިން ވަރިވާން ނިންމައި ކާޑީ ބީ ކޯޓަށް މައްސަލަ ވެއްދީ ފިރިމީހާގެ ވަގު ލޯބިވެރިންގެ މައްސަލަގަނޑެއް ފަޅާއަރައިގެންނެވެ. މީގެ ކުރިން ވެސް މި ދެ މީހުން ހަމަ މިފަދަ މައްސަލައަކާ ގުޅިގެން 2018 ވަނަ އަހަރު ރުޅިވެ އެކަން އިއުލާނުކޮށްފައިވެއެވެ. އެއީ ދެ މީހުންގެ ކައިވެންޏަށް އަދި އެންމެ ތިން މަހުގައެވެ.\nމީޑިއާ އާއި އާންމުންނަށް ވަރަށް ސިއްރުން، ކާޑީ ބީ އާއި އޮފްސެޓް ކައިވެނިކޮށްފައިވަނީ 2017 ވަނަ އަހަރު އެމީހުންގެ އަމިއްލަ ކޮޓަރި ތެރޭގައި ބޭއްވި ކުޑަކުޑަ ހަފުލާއެއްގައެވެ. އޭގެ ފަހުން ދެ މީހުންގެ ކައިވެންޏަށް ލިބުނު އަންހެން ދަރިފުޅަށް މިހާރު ދެ އަހަރެވެ.\nސޯޝަލް މީޑިއާގައި އެންމެ ފުރަތަމަ "އިންޓަނެޓް ސެލެބްރިޓީ" އަކަށް ވުމަށް ފަހު ލިބުނު މަޝްހޫރުކަމާ އެކު ގޮސް ރެޕް އާޓިސްޓެއްގެ ގޮތުގައި ތޮށިގަނޑު ފަޅާލާފައި ކާޑީ ބީ ނުކުތީ 2018 ވަނަ އަހަރު ނެރުނު އަލަތު އަލްބަމް "އިންވޭޝަން އޮފް ޕްރައިވެސީ" އިންނެވެ. ރިކޯޑްތައް މުގުރި އެ އަލްބަމަށް އެފަހަރު "އެންމެ މޮޅު ރެޕް އަލްބަމް" ގެ ގްރެމީ އެވޯޑް ލިބުނުއިރު އޭނާވެފައި ވަނީ ސޯލޯ އާޓިސްޓެއްގެ ގޮތުގައި އެ ޝަރަފު ހޯދި ހަމައެކަނި އަންހެން އާޓިސްޓަށެވެ.\nގްރެމީ އާއި ޝަރަފުވެރި މިއުޒިކް އެތައް އެވޯޑެއް ކުރު މުއްދަތެއްގެ ތެރޭގައި ހާސިލުކޮށްފައިވާ 27 އަހަރުގެ ކާޑީބީ އަކީ ރެޕް މިއުޒިކްގެ ދުނިޔެ ދުށް އެންމެ ކާމިޔާބު އަދި އެންމެ ނުފޫޒުގަދަ އަންހެން އާޓިސްޓުންގެ ތެރޭގައި ފޯބްސް އިން ހިމަނާފައިވާ ޝަހުސިއްޔަތެކެވެ.\nއޭނާގެ ފިރިމީހާ އޮފްސެޓް، މިއުޒިކްގެ ދުނިޔޭގައި ކާޑީބީހާ ކާމިޔާބު ނުވިޔަސް އާއިލީ ދެ މެމްބަރުން ކަމަށްވާ ޓޭކްއޮފް އާއި ކްއޭވޯ އާއެކު 2008 ވަނަ އަހަރު އުފެއްދި "މީގޯސް" އަކީ ވަރަށް ގިނަ ބައެއްގެ މެދުގައި މަގްބޫލުކަން ހޯދާފައިވާ ހިޕްހޮޕް ޓްރިއޯއެކެވެ. އެމީހުންގެ ބްރޭކްއައުޓް ލަވައަކަށްވީ 2013 ވަނަ އަހަރު ނެރުނު ސިންގަލް "ވަސާޖީ" އިންނެވެ.\n"މީގޯސް" ގެ އިތުރުން އޮފްސެޓް ވަނީ މިފަހުން ސޯލޯ އާޓިސްޓެއްގެ ގޮތުގައި ވެސް މަސައްކަތް ފަށައިފައެވެ. އޮފްސެޓްގެ އަސްލު ނަމަކީ ކިއާރީ ކެންޑްރެލް ސީފިއަސްއެވެ. ކާޑީބީގެ އަސްލު ނަމަކީ ބެލްކާލިސް އަލްމެންޒާ އެވެ.


(2 އޮކްޓޫބަރ 2021އާ ގުޅޭ)\n"އައްދޯއި!" ވަރަށް އަވަހަށް ޝަހުރު އޭނާގެ ދެއަތް ކާއްތައިލީ، އޭނާގެ މޫނުމަތީގައެވެ. އެރި ތަދަކާއި ނަގައިގެން ކުއްލި ދިލަ އަކުންނެވެ. ލިވިޔާގެ ކަނާއަތް ޝަހުރުގެ މޫނަށް އެރީ ވަރަށް ހޫނު ކަމާއި އެކު އެހާމެ ބާރަށެވެ.\n"ކަލޭ ތީ ހާދަ ގޮތްކުޑަ، ލަދު ޙަޔާތެއް ނެތް މީހެކޭ ދޯ؟ ތިވަރުގެ ލަދެއް ނެތް މީހެއް އަހަރެން ޙަޔާތުގަ ވެސް ނުދެކެން. ތީ އަހަރެން ލޯބިވި ޝަހުރެއް ނޫން.." ލިވިޔާގެ ދެލޮލަށް ޖަމާވެގެން ދިޔަ ކަރުނަތައް އޭނާގެ އެސްފިޔަތައް ފޫއަޅުވާލައިފައި ފައިބައިގަތީ އޭނާ ކޯތާފަތް މައްޗަށެވެ. އެވަގުތު ވެސް ޝަހުރު އެއްވަރަކަށް އޭނާގެ އަތުން ގެންދިޔައީ މޫނުގައި ފިރުމަމުންނެވެ. ޖެހި ބުދެއްހެން ހުއްޓިގެން ޔޫހާ އާއި ހުސްނާ ހުރި އިރު، ޝީލާ ހުރީ ރުޅި އައިސްގެން މީހާ ފަޅައިގެންދާ ވަރުވެފައެވެ. ލޯ ކުރިމަތިން ފެންނަމުންދާ މަންޒަރު ހުސްނާއަށް އެއްވެސް ގޮތަކަށް ހަޖަމެއް ނުވެއެވެ. ލިވިޔާގެ އެފަދަ ހަމަލާއެއް ހުސްނާގެ ރަންދަރިއަށް އަމާޒުވުމުން އެކަމާ އިންތިހާއަށް ރުޅިއައިސްފައި، ހުސްނާއަށް ހަމަ ހުރެވުނީއެވެ. ލިވިޔާގެ ކަނާ އަތަށް ވާގޮތަށް ހުއްޓިލައިގެން ޒަކްވާން ހުރީ ލިވިޔާ ހަމައަކަށް އަޅުވާށެވެ.\n"ލިވިޔާ.." ޒަކްވާން މަޑުމަޑުން ހިފައިލީ ލިވިޔާގެ އަތުގައެވެ. އެވަގުތު ވެސް ލިވިޔާގެ މުޅި ހަށިގަނޑު ދިޔައީ ރުޅިއައިސްގެން ރޫރޫ އަޅަމުންނެވެ. އަދި ލިވިޔާ ހުރީ އެހާމެ ދެރަ ވެފައެވެ. މޫނުމަތިން ނަގަމުން ދިޔަ ދިލައަށް ލުއިކަމެއް ލިބުމާ އެކުގައި ޝަހުރު އޭނާގެ ދެއަތް ތިރިކޮށްލިއެވެ.\n"ކަލޭ ދެން އަހަރެން ގައިގަ އަތް ލައިފިއްޔާ.." ޝަހުރު ދަތްކުނޑި ވިކައިލަމުން ބަލައިލީ ލިވިޔާގެ މޫނަށެވެ.\n"ކީއްކުރެވޭނީ؟ އަހަރެން މަރާލާނީތަ؟ އޭނ؟ ބުނެބަލަ!" ލިވިޔާ ހިފައި ތަޅުވައިގަތީ ޝަހުރުގެ ދެއަތެވެ. ޒަކްވާން ވަރަށް އަވަސްކޮށް ލިވިޔާ ދުރުކޮށްލިއެވެ. ޝަހުރު އަސްލަށް ވެސް ލިވިޔާގެ ގައިގައި ޖަހާފާނެތީއެވެ.\n"އާނ! އެކަން ވެސް ކޮށްފާނަން! ކަލޭ ކަހަލަ ކޫޑި އަންހެނެއް މެރިޔަސް، ނުވާނެ ފާފައެއް. ތީ ރަޖަމު ކުރަން ޖެހޭނެ އަންހެނެއް. ކައިވެނީގަ ހުއްޓާ އެހެން ފިރިހެނުންނާ އެކު ޒިނޭކޮށްފަ. ތިވަރުގެ މުޑުދާރު މީހެއް ތީ. އާނ! ތީ އަހަރެން ވެސް ލޯބިވި ލިވިޔާއެއް ނޫން. ތީ ހަށިވިއްކާ އަންހެނަކާ އެއްވަރުގެ މުޑުދާރު، ފަސްބައި ކިލާވެފަ ހުރި ބަޑި، ކޫޑި އަންހެނެއް." ޝަހުރު ރުޅިއައިސްގެން ހުރެ އޭނާގެ ހިތަށް އައިހާ އެއްޗެއް ލިވިޔާއަށް ގޮވައިގަތެވެ. ޝަހުރުގެ ބަސްތަކުން ލިވިޔާގެ ހިތުގައި ކިތަންމެ ޖެހުނަސް، ލިވިޔާ ހުރީ ރޮމުން ރޮމުން އެގެއިން އަދި ނުކުންނަ ގޮތަކަށް ނޫނެވެ.\n"އަހަރެންމީ ޝަހުރު ތި ހީކުރާ ކަހަލަ މީހެއް ނޫން. ޝަހުރު އެންމެ ފަހަރަކުވެސް ތިކަމާ ބެހޭ ގޮތުން ވާހަކަދެއްކިންތަ؟ އަހަރެން.." ލިވިޔާ ވެސް ވާހަކަ ދައްކަމުން ދިޔައީ އަޑަށް ބާރެއް ދީފައެވެ. ލިވިޔާގެ އަނގަ ހުއްޓުވައިލީ ޝަހުރެވެ.\n"އަހަރެން ކޮން ވާހަކައެއް ދައްކަން އޮންނާނީ؟ އަހަރެންގެ ދެލޮލަށް ފެނުނީ.. ދެން ކަލޭ ރާވައިގެން އުޅުނީ ކަލޭގެ މަޅީގަ ޒަކްވާން ޖައްސަން. އެކަން ކަލޭ ހާސިލު ވެސް ކޮށްފި. ދެން އުޅުނީ ޒަކްވާން ބޭނުން ކޮށްގެން އަހަރެންނާ މަންމައާ ޖައްސަން. ކަލޭ ތި ކުރި ނުބައި، ފާޚިޝް އަމަލުު މަންމަ އާއި ދޮންތަގެ ބޮލަށް ޖަހަން.. ތިވަރުގެ ގޮތެއް ފޮތެއް ނެތް އަންހެނެއް ތީ.. ތިވަރުގެ މީހުން ތި އަނގަ ހުޅުވަނީ.." ޝަހުރު ދެލޯ ބޮޑުކޮށްގެން، ލިވިޔާއަށް ބަލައިގެން ހުރެ ޒުވާބު ކުރަމުން ގެންދިޔައެވެ.\n"ނަހަލާލަށް ބަލިވެ އިނީމަ ހީވީތަ އަހަރެން ރުހޭނޭ؟ މި ޢާއިލާގެ ރުހުން ލިބޭނޭ؟ ޒަކްވާން ވެސް ދަރީގެ ޒިންމާ ނުނެގީ ދޯ؟ ހެހެ!" ޝަހުރު ބަލައިލީ ޒަކްވާނަށެވެ. ޒަކްވާން އަނގަ ހުޅުވައިލަން އުޅުނު ތަނާ އަނެއްކާ ވެސް ޝަހުރު ވާހަކަ ކުރިއަށް ގެންދިޔައެވެ.\n"ދުވަހަކުވެސް.. ދުވަހަކުވެސް.. އަހަރެން ކަލެއަށް މާފެއް ނުކުރާނަން.." ޝަހުރު އޭނާގެ މެދު އިނގިލި ދިއްކޮށްލީ ލިވިޔާގެ މޫނަށެވެ. އޭރުވެސް ލިވިޔާގެ ލޮލުން ހޯސްލާފައި ކަރުނަތައް ފައިބަމުން ދިޔައެވެ. ލިވިޔާއަށް ވަރަށް އަސަރުކޮށްފިކަން ޔަޤީންވުމުން ޒަކްވާން މަޑުމަޑުން އޭނާގެ އަތް ބާއްވައިލީ ލިވިޔާގެ ކޮނޑުގައެވެ. އަދި ޒަކްވާންގެ އަތުގެ ނުފުށުން ލިވިޔާގެ ލޮލުން ފައިބަމުންދާ ކަރުނަތައް ފޮހެމުން ގެންދިޔައެވެ. އެމަންޒަރު ބަލަން ޔޫހާ އެއްވެސް އެެއްޗެއް ނުބުނެ ހުރީއެވެ. ވަމުންދާ ގޮތާ މެދު ބުނާނެ އެއްވެސް އެއްޗެއް ޔޫހާއަކަށް ނޭނގޭތީއެެވެ. ޔޫހާ ނިންމައިގެން ހުރީ އެދޭތެރެއަށް ނުވަންނާށެވެ.\nޒަކްވާނާ އެކު ލިވިޔާ ހިނގައިގަތީ އެގެއިން ނުކުންނާށެވެ. ލިވިޔާގެ ރުއިމުގެ އަޑު އޭރުވެސް ވަނީ ގޭތެރޭގައި ހިއްޕާލާފަައެވެ. ޙަޤީޤަތުގައި ވެސް ލިވިޔާއަށް ވަނީ ވަރަށް ފުން ހިތްދަތި އަސަރެއް ކޮށްފައެވެ. ދުވަހަކުވެސް ޝަހުރުގެ ދުލުން ބޭރު ވެދާނެ ކަމަށް ލިވިޔާ އުއްމީދު ނުކުރާ އެތައް ބަހެއް، އެތައް ވާހަކައެއް ލިވިޔާގެ ކަންފަތުގައި ޖެހިއްޖެއެވެ. އެއިން ކޮންމެ ވާހަކައަކުން ލިވިޔާއަށް ލިބުނީ ބަޔާން ކުރަން ދަތި ވޭނާއި ކެކުޅުން އެކުލެވިގެންވާ ހިތްދަތި ކަމެކެވެ. ކުއްލިއަކަށް ހުރެފައި ލިވިޔާ ހުއްޓުނެވެ. އެވަގުތަކީ ޒަކްވާން އެގެއިން ނުކުންނަން ދޮރު ހުޅުވައިލި ވަގުތެވެ. ލިވިޔާ ފަހަތް ބަލައިލިއެވެ.\n"އަހަރެން ވަރަށް ދެރަވެއްޖެ! ތި ހިތުގާ ޖައްސައިލީ އަންހެނެއްގެކަން ވިސްނާތީ! އަހަރެން ދުވަހަކުވެސް ޝަހުރަށް މާފެއް ނުކުރާނަން. އަދި ޝަހުރު ދެރަވާނެ.." މޫނުމަތީގައި އަތް އަޅައިލުމަށްފަހު، ލިވިޔާ ދޮރުން ބޭރަށް ނުކުންނަން ދުއްވައިގަތެވެ. ލިވިޔާގެ ފަހަތުން ޒަކްވާން ވެސް ނުކުތެވެ. ޝަހުރު ފުންކޮށް ނޭވާއެއް ދޫކޮށްލުމަށްފަހުގައި ބަލައިލީ ޔޫހާއަށެވެ.\nދުވާލުގެ އަލިކަން ދުނިޔެއާ އަލްވަދާޢު ކިޔައިފިއެވެ. ކޮޓަރީގައި އޮތް ޝަހުރުގެ ގާތަށް ޖެހިލުމަށްފަހުގައި ޔޫހާ އިށީންނީ ޝަހުރު އޮތް އެނދުގެ ބޯލާ ކޮޅުގައެވެ.\n"ހާދަ ފުން ވިސްނުމެއްގަ؟" ޔޫހާ ހިފައިލީ ޝަހުރުގެ އަތުގައެވެ.\n"ނޭނގެ ޔޫހާ. މުޅި މޫޑް އޮފް ވެއްޖެ! އަހަރެން ހިތަށް އަރާ ލިވިޔާ ނުފެނުނު ނަމައޭ. ހަމަ ރުޅިއަންނަނީ.." ޝަހުރުގެ ކިބައިން އަދިވެސް ރުޅިގަނޑު ފިލައިގެން ނުދެއެވެ.\n"ތިހާ ރުޅި އަންނަންޏާ، ދެން އަހަރެން ދަނީ.." ޔޫހާ ކޮޅަށް ތެދުވުމާ އެކުގައި ޝަހުރު ހިފައިލީ ޔޫހާގެ އަތުގައެވެ. އަދި ނިކަން ލޯބިން ޝަހުރު ދަމައިލީ ޔޫހާގެ އަތަށެވެ. ޔޫހާ ގޮސް ޖެހުނީ ޝަހުރުގެ ގައިމައްޗަށެވެ. ޝަހުރުގެ ދެއަތުން ޔޫހާގެ ހަށިގަނޑު ވަށައިލުމަށްފަހު، ޝަހުރު އޭނާގެ ތުންފަތް ޖައްސައިލީ ޔޫހާގެ ނިތުގައެވެ. އަދި ނިކަން ލޯބިން ބޮސް ދިނެވެ.\nރޭގަނޑު 12 ޖަހައި ބޮޑުވެގެން ދިޔައިރު ވެސް، ލިވިޔާގެ ލޮލުން ކަރުނަ ހުސްނުވެއެވެ. ރޮއިރޮއި އަޑު ގޮސް، މިހާރު ގިސް ލެވެނީއެވެ. ލިވިޔާގެ އަރިހުގައި އޭނާގެ މައިންބަފައިންނާއި ޒަކްވާން ވެސް ތިއްބެވެ. އެ އެންމެންވެސް ދައްކަމުން ދިޔައީ އެއްވާހަކައެކެވެ. ދެމުން ގެންދިޔައީ ލިވިޔާއަށް ހިތްވަރެވެ. ކުރަމުން ދިޔައީ ލިވިޔާއަށް ހެޔޮ ދުޢާތަކެވެ. ލިވިޔާ ޝަހުރު ގާތަށް ދިޔުމުން ކަންތައް ވީގޮތުގެ ޚަބަރު ލިބުމާ އެކުގައި މާހިރު އައި ރުޅިން އުޅުނީ ޝަހުރުގެ ޢާއިލާއާ ކުރިމަތި ލުމަކަށް ދާށެވެ. މާހިރު ހުއްޓުވީ ޒަކްވާނާއި ހާލިދާއެވެ. އެއީ އެންމެ ރީތި އަދި އެންމެ ރަނގަޅު ގޮތް ކަމުގައި ނުވާތީއެވެ. އެކަމަކީ އަދި ލިވިޔާ އެއްވެސް ޙާލެއްގައި ރުހޭނެ ކަމަކަށް ނުވާނެތީއެވެ.\n"ކޮންމެ އިންސާނަކަށް ވެސް ނުއުފުލެވޭނެ ވަރުގެ ބުރައެއް އެކަލާނގެ މިންވަރު ނުކުރައްވާނެ. އެއީ އެންމެ މަތީ ފަރާތް. އަހަރެމެން ޖެހޭނީ ކެތްކުރަން. އަދި ދަރިފުޅަށް އިންސާފު ލިބޭނެ.." ހާލިދާ ގެންދިޔައީ އެއްވަރަކަށް ލިވިޔާގެ ބުރަކަށީގައި ފިރުމަމުންނެވެ. އެރޭ ފަތިސް ވެފައި ވަނިކޮށް ލިވިޔާއަށް ނިދުނީ ވެސް ގިސްލެވި ލެވި އޮތްވައެވެ. އެވަރުބަލި ކަމުގެ ތެރެއިންނެވެ.\n"މަންމަމެން ނޭނގެ ދަރިފުޅަށް ޝުކުރު އަދާކުރާނެ ގޮތެއް ވެސް.. މީ ހަމަ ދަރިފުޅުގެ މަންމަ. ތީ ހަމަ މަންމަގެ ދަރިއެއް.." ލިވިޔާ ނިދުމުން އެންމެ ފުރަތަމަ ވެސް ހާލިދާ ބަލައިލީ އެތަނުގައި އިން ޒަކްވާނަށެވެ. މާހިރު ވެސް ޒަކްވާނަށް ޝުކުރު އަދާކުރިއެވެ.\n"މަންމަ އެދެނީ ދަރިފުޅު، ވަރަށް ބޮޑު ކަމެއް ކޮށްދޭން. އެއީ ލިވިޔާއަށް ޝަހުރުގެ މަތިން ހަނދާން ނައްތާލެވޭ ވަރަށް އޭނާއަށް ލޯބިދީ.." ހާލިދާގެ ހުށައެޅުމުން ޒަކްވާނަށް އުފަލުން އުދުއްސައި ނުގަނެވުނީ ހަމަ ކިރިޔާއެވެ. އުފާވެފައި ހުރިކަން ހާމަ ނުކޮށް "ބަލާނަމޭ" ޒަކްވާން ބުނެލީ އޭނާގެ ހިތް އުފަލުން ނަށަމުންދާ ޙާލުގައެވެ.\nދުވަސްތައް މާޒީގެ ދާސްތާނުގައި ލިޔެވެމުން ދިޔައެވެ. ދުވަހަކަށްފަހު، ދުވަހަކެވެ. ކޮންމެ ދުވަހަކީ ތަފާތު ދުވަހެކެވެ. އެތައް ބަޔެއްގެ ދިރިއުޅުމަށް އެތައް އުފާތަކަކާއި، ހިތްހަމަ ޖެހުންތަކެއް ލިބެއެވެ. ވޭތުވެގެންދާ ކޮންމެ ދުވަހެއް ވެސް ޒަކްވާން އޮފީސް ނިއްމާލާފައި، އޭނާގެ ހުރިހާ ވަގުތެއް ހޭދަ ކުރަނީ ލިވިޔާގެ އަރިހުގައެވެ. ލިވިޔާގެ ޚިދުމަތުގައެވެ. ލިވިޔާ ބުނާ ކަމެއް، ވަގުތުން ވަގުތަށް އެއްްވެސް ޝަކުވާ އަކާ ނުލައި، ކުރާ ހިތުން ޒަކްވާން ގެންދިޔައީ ކުރަމުންނެވެ. ޝަހުރާ ދިމާވެގެން އެ ހިނގާ ދިޔަކަންތަކުން ލިވިޔާ އިންނަނީ ބުދެއްހެންނެވެ. ކަނީ ވެސް ދަރިފުޅަށް ވިސްނާފައެވެ. ކިރިޔާ ހުރެވޭ ވަރަށެވެ. މީހުންނާ ވާހަކައެއް ނުދައްކައެވެ. ބަލާބެލުމަށް ހީވަނީ ދިރިހުރެ، ދިރުން ނެތިފައިވާ އިންސާނެއް ހެންނެވެ. ކުޑަ ނަމަވެސް ހިނިތުންވުމެއް ލިވިޔާގެ ތުންފަތުން ފައުޅެއް ނުވެއެވެ. ނަމަވެސް ޒަކްވާނުގެ ހިތްވަރަށް އެއްވެސް ބަދަލެއް ނާދެއެވެ. އެކި ކަހަލަ ވާހަކަތައް ލިވިޔާއަށް ޙިއްޞާ ކުރަމުން ދެއެވެ. އޮފީހުގައި އެދުވަހެއްގައި ހިނގާ ހުރިހާ ކަމެއް ލިވިޔާއަށް ކިޔައިދީ ހަދައެވެ. ލިވިޔާއަށް ކޮށްފައިވާ އަސަރުތައް ހަމައަކަށް އެޅޭނެ ކަމުގެ ފުރިހަމަ ޔަޤީންކަން ޒަކްވާންގެ އޮވެއެވެ. ކޮންމެ ގޮތެއް ވިޔަސް، އެރޭ ލިވިޔާ އެގެއަށް ގެންދެވުމުން ޒަކްވާން އެއްވެސް ވަރަކަށް އެކަމަށް ރިގްރެޓެއް ނުކުރެއެވެ. ކުރަން ބޭނުން ވެސް ނުވެއެވެ. އެއީ އެރެއަކީ ކޮންމެ ގޮތެއް ވިޔަސް، ލިވިޔާއަށް ދިރިއުޅެން ހިތްވަރެއް ލިބޭނެ ރެއަކަށް ވާތީއެވެ. ލިވިޔާގެ ހިތުގައިވާ ސުވާލުތަކަށް ޖަވާބު ލިބިގެން ދިޔަ ރެއަކަށް ވާނެތީއެވެ. ޝަހުރުގެ ޙަޤީޤީ ސިފަ ފެނި، ޝަހުރުގެ ހަނދާންތަކުން ދުރަށް ދިޔުމަށް ރަނގަޅު ސަބަބުތަކެއް އެނގި ހާމަވެގެން އެރޭ ދިޔައީމައެވެ.\nޝަހުރާއި ޔޫހާގެ ޙަޔާތް ވަރަށް އުފާވެރިއެވެ. ދަރިއަކު ނެތަސް، ހުސްނާވެސް ކުރިއާ ބަލާފައި މިހާރު ބޮޑު ތަނުން ތަފާތެވެ. މާމަ ދަރިއަކަށް އެދި ޝަކުވާ ގޯނި ބަންޑުންކޮށް ނުހަދައެވެ. ވަގުތު ޖެހުމުން އެކަން ވެސް ވާނެތާއޭ ބުނެލައިގެން ފަރުޖައްސަނީއެވެ. ނަމަވެސް ޝަހުރަށް ވެސް އަދި ދެފަރާތުގެ ޢާއިލާއަށް ވެސް ނޭނގޭ ސިއްރަކީ ޔޫހާގެ ޙަޤީޤަތެވެ. ޔޫހާ އުފުލަމުންދާ ވޭނެވެ. ޔޫހާގެ ބޮލުގެ ތަދު އެއްދުވަހުން އަނެއް ދުވަހަށް ބޮޑު ވަމުންދާއިރު އެކަން އޭނާ ކުރީ ސިއްރެވެ. އެއީ ޑޮކްޓަރަށް ދައްކައިފިނަމަ، ޔޫހާ ވިސްނަނީ ކަމަށް ބުނާނެތީއެވެ. ނަމަވެސް ޔޫހާ އެއްވެސް ކަމަކާ ނުވިސްނާކަން އެނާއަށް އެނގެއެވެ. މި ވާހަކަ މިއަދު ކިޔައިދޭނީ ކާކަށް ކަމެއް ވެސް ޔޫހާއަކަށް ނޭނގެއެވެ. އަބަދުވެސް ކުށްވާނީ ޔޫހާކަމަށް ވާތީއެވެ.\nލިވިޔާގެ ބަނޑަށް 8 މަސް ފުރުނީއެވެ. އެނދުން ތެދުވެގެން ލިވިޔާ މަޑުމަޑުން ހިނގާފައި ގޮސް ހުއްޓުނީ ލޯގަނޑުގެ ކުރިމަތީގައެވެ. މިހާރު އެއީ އެހެން މީހެކެވެ. އެހެން ލިވިޔާއެކެވެ. މޫނުމަތި ފަލަވެ، ކޮލެއް ވެސް ލައިފިއެވެ. ހަށިގަނޑުގައި ކޮންމެވެސް ވަރަކަށް މަސްޖަހައި ފަލަ ވެއްޖެއެވެ. ނަމަވެސް އެ ރީތިކަން ވީ އިތުރަށް ފުރިހަމައެވެ. އަންހެނުންގެ ރީތިކަން ބޮޑަށް ހާމަ ވާނީ ބަލިވެ އިނީމަ އޭ ބުނާ ބީދައިންނެވެ. މޫނުގައި ފައުންޑޭޝަން ކޮޅެއް އުނގުޅައިލުމަށްފަހުގައި ތުންފަތުގައި ކާއްތައިލީ މަޑު ރަތްކުލައިގެ ލިޕްސްޓިކެވެ. އަދި ލޯގަނޑުން މޫނު ބަލައިލަމުން ލިވިޔާ ލުއިކޮށް ހީނލިއެވެ. އެހީނލުމުން އަނެއްކާ ކިޔައި ދިނީ މުޅިން އެހެން ވާހަކައެކެވެ. ލިވިޔާގެ ޙާލަތު ބަދަލުވެއްޖެ ކަން އެހިނިތުންވުމުން އެނގި ހާމަވިއެވެ. ރޮއި ހިތާމަ ކުރި ދުވަސްތައް މާޒީވެއްޖެކަން ލިވިޔާގެ މޫނުމަތިން ފެންނަމުންދާ އުޖާލާ ކަމުން އެނގެއެވެ. ނަމަވެސް ލިވިޔާއަށް ނުވެ އޮތީ އެންމެ ކަމެކެވެ. ލިވިޔާގެ ބޮލާއި ހިތުގެ ތެރެއިން ޝަހުރު ނެރެ އެއްލައި ނުލެވުނު ކަމެވެ. ނަމަވެސް އެ ހަނދާން ތަކާއި އެކުގައި ލިވިޔާ އަކީ މުޅިން އެހެން ފަރާތެކެވެ. ޒަކްވާން އޭނާއަށް ހަވާލު ކުރި މަސައްކަތް ކާމިޔާބު ކުރީ ކަމަށް ބެލެވިދާނެއެވެ.\n"ކޮބާ ރެޑީތަ؟" ކުޑަކޮށް ދޮރު ހުޅުވައިލަމުން ޒަކްވާން އަހައިލިއެވެ. ލިވިޔާ އާނއެކޭ ބުނުމަށްފަހު ބަލައިލީ އެނދަށެވެ. ޒަކްވާން އެހެން އަހައިލުމާ އެކުގައި ދޮރު ލެއްޕިއެވެ. އެނދުމަތީގައި އޮތް ޝަހުރުގެ ފޮޓޯގަނޑު ބާލިސް ދަށަށް ކޮއްޕައިލުމަށްފަހުގައި ލިވިޔާ ކޮޓަރިން ނުކުތީ ހޮސްޕިޓަލަށް ދާށެވެ. ޑޮކްޓަރަށް ދައްކަން މިއަދު ޖެހޭނެތީއެވެ.\nއެދެމީހުން އެއްކޮށް ހިނގާފައި ގެއިން ނުކުމެވުމާ އެކުގައި ޒަކްވާންގެ ފިޔަވަޅުތަކަށް ހުއްޓުން އެރިއެވެ. ސައިކަލާ ދިމާލަށް ދިޔުމުގެ ބަދަލުގައި ޒަކްވާންގެ ދެފައިތިލި ހީވީ ހުރި ފިޔަވަޅު މަތީގައި ތަތްވިހެންނެވެ. ލިވިޔާ ހައިރާން ކަމާއި އެކުގައި ބަލައިލީ ޒަކްވާންގެ މޫނަށެވެ. ޒަކްވާންގެ ދެލޯ ހުއްޓިފައިވާ ދިމާލަށް ލިވިޔާ ކަޅި ހިންގައިލިއެވެ. (ނުނިމޭ)


COVID-19 ah positive vaa unlinked case thakuge adhadhu Level 1 ah vure dhah vejje | Mihaaru\nޕޮޒިޓިވްވާ ގުޅުމެއްނެތް ކޭސްތަކުގެ އަދަދު ލެވެލް 1 އަށް ވުރެ ވެސް ދަށްވެއްޖެ\nއެއްވެސް ގުޅުމެއް ނެތި ކޮވިޑް-19 އަށް ޕޮޒިޓިވްވާ މީހުންގެ އަދަދު ދައްކާ ޗާާޓެއް: ހެލްތު މިނިސްޓްރީގެ ޑޭޝްބޯޑް ވެބްސައިޓް\n04 ޑިސެމްބަރ 2020 - 18:36\nއެއްވެސް ގުޅުމެއް ނެތި ކޮވިޑް-19 އަށް ޕޮޒިޓިވްވާ މީހުންގެ އަދަދު އެއްވަނަ އެލާޓަށް ވުރެ ވެސް ދަށްވެއްޖެ އެވެ.\nކޮވިޑަށް ޕޮޒިޓިވްވާ މީހުންނާ ގުޅޭ އެކި ތަފާސްހިސާބުތައް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އަންނަނީ ހިއްސާކުރަމުންނެވެ. ކޮންމެ ދުވަހަކު ކޮވިޑަށް ޕޮޒިޓިވްވާ މީހުންގެ އަދަދު ދުވާލަކު އެއްފަހަރު އާންމު ކުރި ނަމަވެސް އެކިހަލަ ޓްރެންޑުތައް އެޗްޕީއޭ އިން އާންމުކުރަނީ ހަފްތާއަކު އެއް ފަހަރެވެ.\nއެ އިދާރާ އިން އާންމުކުރި ހިސާބުތަކުން ފެންނަ ގޮތުގައި މިދިޔަ މަހުގެ 11-17 އާ ހަމައަށް އަދި 18-24 އާ ހަމައަށް އެއްވެސް ގުޅުމެއް ނެތި ކޮވިޑް-19 އަށް ޕޮޒިޓިވްވެފައި ވަނީ ހަފްތާއަކު 19 މީހުންނެވެ. އެ އަދަދު 20 އަށް ވުރެ ދަށްވުމުން އެއްވަނަ އެލާޓް ލެވެލް އަށް ވުރެ ދަށްވީ އެެވެ.\nއޭގެ ކުރީ ހަފްތާގައި އެއްވެސް ގުޅުމެއް ނެތި ކޮވިޑަށް ޕޮޒިޓިވްވާ މީހުންގެ އަދަދު ހުރީ 22 ގަ އެވެ. މިއީ ކޮމިއުނިޓީ ސްޕްރެޑް ހުރި މިންވަރު ބަލަން ބޭނުންކުރާ އެއް ޓްރެންޑެވެ.\nCovid jehunu ithuru 153 meehaku rangalhu vejje\nފްލޫ ކްލިނިކުން ޕޮޒިޓިވިޓީ ރޭޓަކީ ވެސް ކޮމިއުނިޓީ ސްޕްރެޑް ހުރި މިންވަރު ބަލަން ބޭނުންކުރާ ހިސާބެކެވެ. ނަމަވެސް މި އަދަދު އަންނަނީ އިތުރުވަމުންނެވެ. މިދިޔަ މަހުގެ 18-24 އާ ދެމެދު އެ އަދަދު ވަނީ 11 ޕަސެންޓަށް އަރައިފަ އެވެ. އޭގެ ކުރީ ހަފްތާގައި އެ އަދަދު ހުރީ ނުވަ ޕަސެންޓުގަ އެވެ. މި ރޭޓު 10 ޕަސެންޓަށް ވުރެ މަތި ވެފައި ވާތީ ފްލޫ ކްލިނިކް ޕޮޒިޓިވިޓީ ރޭޓު ވަނީ ދެވަނަ އެލާޓަށް މިދިޔަ ހަފްތާގައި އަރައިފަ އެވެ.\nކޮވިޑަށް ޕޮޒިޓިވްވާ މީހުންގެ އަދަދު އާންމުކޮށް މިހާރު ހުންނަނީ ދުވާލަކު 50 ކޭހަށް ވުރެ މަދުންނެވެ. މި ބަލި ފެތުރޭ ވަރު ކޮންޓްރޯލްވެފައި ވި ނަމަވެސް އަދިވެސް ރައްކާތެރިކަމުގެ ފިޔަވަޅުތައް އެޅުމުގައި ފަރުވާކުޑަ ނުވާން އެޗްޕީއޭ އިން އަންނަނީ އިލްތިމާސްކުރަމުންނެވެ.\nމި ބައްޔަށް ޕޮޒިޓިވްވާ މީހުންގެ އަދަދު 13،106 އަށް އަރާފައިވާ އިރު މިހާރު ފަރުވާ ހޯދަމުން އަންނަނީ 905 މީހުންނެވެ. ކޮވިޑް ޖެހިގެން މަރުވެފައި ވަނީ 47 މީހުންނެވެ.\nސިއްހަތު ބަލިތައް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ\n8 ކޮމެންޓް, 18 ރިއެކްޝަންސް\nދިވެހިރާއްޖޭގާ ކޮވިޑްޖެހެނީ އެއީ ސަރުކާރުގެ އިސް މީހެއްތޯ ނުވަތަ މަޖިލިސް މެންބަރެއްތޯ ބަލަފާ. އެހެންވީމާ މިއޮތީ ވެކްސިން ފެނިފަ. ހުރިހާ ރައްޔިތުން މެންބަރުންނަށް ހަދަންވީ.\nރައްކާތެރިކަމުގެ ފިޔަވަޅު އަޅަން ފަސްޖެހެނީ ސަރުކާރުން. އެމީހުންވިއްޔާ އެއޮއްގެން ދުވެނަގަނީ.\nކޮވިޑް: ކުރިން ބަލިމަޑުކަމެއް. މިހާރު ވިޔަފާރި އެއް.\nވެކްސިން ޖަހަންދެން ކަލޭމެން މީތި ހިފަހައްޓާނެކަން ޔަގީން\nމިހާރު ފުލޫ ކުލިނިކުތަކަށް މީހުންދަނީ ވަރަށްބޮޑަށް ހުންއައީމަ، ހަމަ ކެއްސާލާއިރަށް ރޯގާ ޖެހޭއިރަށް މީހުން ނުދޭ. އެހެންވީމާ ހިސާބު ހަދާނަމަ ދާމީހުންގެ ނިސްބަތުން ޕޮސިޓިވްވާ މީހުން ގިނަކަމަށް ދައްކާނެ. އެއީ ހަގީގީ ޕަސެންޓްކަމަށް މިހާރު ނުނިންމޭނެ.\nނެތޭ ތިއެއް މިތާކު.\nގުޅުން އޮތަސް ނެތަސް ކޮވިޑްތީ އެޗްޕީއޭ ބޭނުން ގޮތަށް މޮޑޭ ފުށްގަނޑަކަށް ވެއްޖެ،، އެބައި މީހުން ކޮވިޑާ ވާހަކަ ދެއްކީމަ ކޮވިޑް ބުނީ4ވަނަ ދުވަހުގެ ކުރީން ކަރަންޓީނުވި މީހުންގެ ގައިން ތިމަންނާމެން ނުދާނަމޭ،4ވަނަ ދުވަހުގެ ފަހުން ގައިގެ ތެރޭގައި ތިމަންނާމެން ތިބޭނީ ގިނަވެގެން 10 ދުވަހުގެ މުއްދަތަކަށް ކަމަށް. މިއީ ވާ ބައިގަނޑެއް.\nއަސްލުވެސް ކަރަންޓީނު 10 ދުވަހުން ނިމޭނެ ކަމަށް އުންމީދު ކޮށްގެން ތިއްބަ އެ ބުނީ4ގެ ފަހުން ދަތުރު ކުރާ މީހުންނަށޯ އެހެންވާނީ. ބޭނުމެއް ނޫން 10 ދުވަސް ހަމަ ވީމަ ކަރަންޓީން ވެގެން ހުންނާކަށް. އެކަމަކު ގެއިން ނިކުތަސް ޖޫރިމަނާ ކުރާނީ ވެސް އަހަރެމެން ނިކަމެތިން. ދިވެހިން ދިވެހިންގެ ބިމުގަ ބިކަ ކޮށްފި އެޗްޕީއޭ.\nކޮންމެ ކަމަކަށްވެސް ކަޓްއޯފް ތާރީޚެއް އޮންނާނެ ދޯ. ހިސާބަށްވުރެ ޖާހިލުވީމަ ތިހެންވާނީ.


ޗައިނާ އަތުން ބޮޑު ތަފާތަކުން ދިވެހިރާއްޖެ ބަލިވެއްޖެ ޗައިނާ އަތުން ބޮޑު ތަފާތަކުން ދިވެހިރާއްޖެ ބަލިވެއްޖެ\nޗައިނާ އަތުން ބޮޑު ތަފާތަކުން ދިވެހިރާއްޖެ ބަލިވެއްޖެ\nވޯލްޑް ކަޕާއި އޭޝިއަން ކަޕް ކޮލިފައިންގައި ޗައިނާ އަތުން 5-0ގެ ބޮޑު ތަފާތަކުން ރާއްޖެ ބަލިވެއްޖެއެވެ.\nއަމިއްލަ ދަނޑުގައި ރާއްޖެ މެޗު ފެށީ ފާއިތުވެދިޔަ ދޮޅު އަހަރު ގައުމީ ޓީމުން ބާކީކޮށްފައިހުރި ފޯވަޑް އަލީ އަޝްފާގް (ދަގަނޑޭ) ހިމަނައިގެންނެވެ. ނަމަވެސް ފުރަތަމަ ހާފު ރާއްޖެ ނިންމާލީ 2-0އިންނެވެ.\nޗައިނާގެ ފުރަތަމަ ލަނޑު ޖެހީ 34 ވަނަ މިނިޓްގައި ޒީވޫއެވެ. މި ލަނޑު ޖެހީ ކެޕްޓަން އަކްރަމް އަބްދުލްގަނީ ޕެނަލްޓީ އޭރިޔާ ތެރެއަށް ވެއްޓިފައި އޮއްވައި ރެފްރީ ކުޅުން ކުރިއަށް ގެންދަނިކޮށެވެ. ޗައިނާގެ ދެ ވަނަ ލަނޑު ލެއި ވޫ ޖެހީ ފުރަތަމަ ހާފުގެ ފަހު މިނިޓްގައެވެ.\nދެ ވަނަ ހާފުގައި ދަގަނޑޭގެ ބަދަލުގައި ރާއްޖެ ފެށީ ހަސަން ނާއިޒް (ދާދު) އަރުވައިގެންނެވެ. މިއާއެކު އެޓޭކް ވަރުގަދަވެ ރާއްޖެ އަށް ލިބުނު ހިލޭ ޖެހުން އަކްރަމް ފޮނުވާލުމުން ގޯލަށް ނުވަނީ ހުރަސް ދަނޑީގައި ޖެހިފައެވެ.\nޗައިނާއިން މި ހާފުގައި ޖެހި ތިން ގޯލުގެ ތެރެއިން ފުރަތަމަ ދެ ގޯލަކީ ލިބުނު ދެ ޕެނަލްޓީއިން ޖެހި ގޯލުތަކެކެވެ. ފޯވަޑް ޒޫ ޔަންގް ތިން ވަނަ ލަނޑު ޕެނަލްޓީ އަކުން ޖެހިއިރު ފަހު ދެ ގޯލު ޖެހީ ބްރެޒިލަށް އުފަން ފޯވަޑް އެލްކަސަންއެވެ. ރާއްޖެ މެޗުގެ ފަހު 10 މިނިޓް ކުޅުނީ ކެޕްޓަން އަކްރަމް ރަތް ކާޑު ދެއްކުމުން 10 ކުޅުންތެރިންނާއެކުގައެވެ.\nކުޅުނު ދެ މެޗުގެ ތެރެއިން ގުއާމް އަތުން މޮޅުވެ ރާއްޖެ މިވަގުތު އޮތީ ކޮލިފައިން ގްރޫޕް އޭގެ ހަތަރުވަނައިގައެވެ. އެއީ ޕޮއިންޓްގެ ގޮތުން ޗައިނާ އާއި ފިލިޕީންސް އަދި ސީރިއާއާ އެއްވަރުވެ ގޯލުގެ ތަފާތުންނެވެ. އެއްވަނާގައި ޗައިނާ އޮތްއިރު، ދެ ވަނަ ސީރިއާ އަށް ތިން ވަނަ ލިބެނީ ފިލިޕީންސްއަށެވެ


Raees Nasheed maadhamaa Germany ah gendhanee\nރައީސް ނަޝީދު އޭޑީކޭގެ ސިއްހީ އެހީތެރިންނާއެކު ނަގާފައިވާ ފޮޓޯ: މިއީ މިރޭ އާންމުވި ފޮޓޯއެއް --\nމިިދިޔަ ބުރާސްފަތި ދުވަހުގެ ރޭގެ ހަމަލާގައި ޒަހަމްތައް ލިބިވަޑައިގެންނެވި މަޖިލީހުގެ ރައީސް، މުހައްމަދު ނަޝީދު އިތުރު ފަރުވާއަށް މާދަމާ ޖަރުމަނަށް ގެންދަން ނިންމައިފި އެވެ.\nމެއި ހަވަނަ ދުވަހުގެ ރޭގެ ހަމަލާއާ ގުޅިގެން ރައީސް ނަޝީދަށް ގިނަ ޒަހަމުތަކެއް ލިބިވަޑައިގެންފައިވެއެވެ. ހަތަރު ސާޖަރީއެއް ހައްދަވަން ޖެހިވަޑައިގަތެވެ. ޑޮކްޓަރުން ވިދާޅުވި ގޮތުގައި އެމަނިކުފާނުގެ ފުރާނަފުޅަށް ހަމަލާގެ ސަބަބުން ވަރަށް ބޮޑަށް ނުރައްކާވިއެވެ. ފުރާނަފުޅު ސަލާމަތްވީ ކިރިއާއެވެ.\nނަޝީދުގެ އާއިލާގެ ބޭފުޅަކު މިރޭ ވިދާޅުވީ އިތުރު ފަރުވާއަށް ރައީސް ނަޝީދު ޖަރުމަނަށް ފުރާވަޑައިގަންނަވާނީ މާދަމާ ހެނދު ކަމަށެވެ. އެކޮޅުން އެމަނިކުފާނުގެ އިތުރު ޗެކަޕްތަކެއް ހައްދަވާނެ އެވެ. އަދި އިތުރު ފަރުވާއެއް ހޯއްދަވަން ޖެހޭނަމަ އެކަމެއް ކުރައްވާނެ އެވެ.\nއާއިލާއިން ބުނާ ގޮތުން ރައީސް ނަޝީދުގެ ހާލުކޮޅު ރަނގަޅެވެ. ރިކަވަރީ ވަރަށް އަވަހެވެ.\nޖަރުމަނާއި ރާއްޖެއާ ދެމެދު މިހާރުވެސް ދެ އެއާލައިންއަކުން ފްލައިޓްތައް އޮޕަރޭޓް ކުރެއެވެ. އެއީ ލުފުތަންސާ އެއާލައިންއާއި ކޮންޑޯ އެއާލައިން އެވެ.\nއޭޑިކޭ ހޮސްޕިޓަލް ރައީސް މުހައްމަދު ނަޝީދު ޓެރަރިޒަމް + ޖަރުމަން ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ